
Această lucrare a fost scrisă în 1956, la sugestia profe- 
sorului Ernesto Grassi, pentru o colecţie de cărți de buzunar 
pe care o initiase la editura Rowohlt: Rowohlts Deutsche 
Enzyklopädie. A fost deci gândită si scrisă pentru marele pu- 
blic, ca o introducere generală în studiul fenomenologic şi 
istoric al faptelor religioase. 

Ne-am hotărât să primim provocarea, încurajați fiind de 
exemplul fericit al lui Georges Dumézil. Savantul francez pu- 
blicase în 1949, sub titlul L 'Heritage indo-européen à Rome 
(Gallimard) rezultatele cercetărilor sale privind ideologia tri- 
partită indo-europeană si mitologia romană; cititorul avea 
astfel la dispoziție, sub forma unor lungi citate şi a unor re- 
zumate, esentialul din cele şapte volume publicate timp de 
opt ani. 

Succesul lui Dumezil ne-a îndemnat să încercăm aceeași 
experiență. Nu se punea problema să facem un rezumat al 
unora dintre lucrările noastre anterioare, însă ne-am îngăduit 
să reproducem anumite pagini și mai ales să folosim exemple 
citate și comentate în alte lucrări. Ne-ar fi fost uşor să dăm 
exemple noi în legătură cu fiecare dintre subiectele tratate 
(Spațiu sacru, Timp sacru etc.). Am si făcut-o uneori, însă am 
preferat în general să alegem aceste exemple în documentele 
folosite înainte, pentru a-i da cititorului posibilitatea de a se 
raporta la o documentaţie mai amplă si în acelaşi timp mai 
riguroasă si mai nuanţată. 

O asemenea încercare prezintă avantaje, dar si riscuri, lu- 
cru de care ne-au convins diversele reacții la ediţiile acestei 
cărţi apărute în străinătate. Unii cititori au apreciat intenția 
autorului de a-i introduce într-un domeniu imens fără a-i îm- 
povăra cu o documentaţie excesivă sau cu analize prea tehnice. 
Alţii au părut să guste mai puţin acest efort de simplificare: 
ar fi preferat o documentație mai bogată, o exegeză mai amă- 
nuntitä. Aceștia din urmă aveau într-un fèl dreptate, dar pier- 
deau din vedere ambiția noastră de a scrie o carte scurtă, clară 
si simplă, care să poată trezi interesul unor cititori mai putin 
familiarizați cu problemele fenomenologiei şi ale istoriei reli- 
giilor. Tocmai pentru a preveni criticile de acest fel, am notat 
în josul paginii lucrările în cuprinsul cărora diferitele pro- 
bleme tratate sunt discutate pe larg. 


Recitind acest text după opt ani, am înțeles și mai bine 
că o astfel de întreprindere naşte nelămuriri. Încercarea de 
a înfățișa, pe două sute de pagini, cu înţelegere şi simpatie, 
comportamentul lui homo religiosus, şi mai ales situația omu- 
lui societăților tradiționale si orientale, nu este deloc uşoară. 
Atitudinea deschisă riscă să fie luată drept expresia unei nos- 
talgii secrete pentru condiţia trecută a lui homo religiosus 
din timpurile străvechi, ceea ce nu a stat nicidecum în intenția 
autorului. Am dorit doar să-l ajutăm pe cititor să perceapă nu 
numai semnificaţia profundă a unei existente religioase de 
tip arhaic și tradiţional, dar și să-i recunoască valabilitatea ca 
decizie umană, să-i aprecieze frumuseţea și „noblețea“. 

Nu ne-am propus să arătăm pur și simplu că un austra- 
lian ori un african nu crau bietele făpturi pe jumătate sălbatice 
(incapabile să numere până la 5) pe care ni le înfățișa folclo- 
rul antropologic acum mai putin de o jumătate de secol. Am 
dorit să arătăm ceva mai mult: logica şi măreţia concepțiilor 

lor despre Lume, a comportamentelor, simbolurilor si siste- 
melor lor religioase. Când trebuie să întelegi un comporta- 
ment straniu sau un sistem de valori exotice, demistificarea 
nu este de nici un folos. Este o copilărie să afirmi, în legătură 
cu credința atâtor „primitivi“, că satul si casa lor nu se află 
în Centrul Lumii. Numai în măsura în care accepti această 
credință, în măsura în care înţelegi simbolismul Centrului 
Lumii si rolul acestuia în viaţa unei societăți arhaice, poţi 
descoperi dimensiunile unei existente care se-constituie ca 
atare tocmai pentru că se socotește așezată în Centrul Lumii. 

Fără îndoială, pentru a pune mai bine în evidenţă cate- 
goriile specifice ale unei existente religioase de tip arhaic și 
tradițional (presupunând cititorul într-un fel familiarizat cu 
iudeo-crestinismul și islamul si chiar cu hinduismul si cu bu- 
dismul), nu am mai stăruit asupra unor aspecte aberante și 
crude, precum canibalismul, vânătoarea de capete, jertfele 
omeneşti, excesele orgiastice, pe care le-am analizat de altfel 
în alte scrieri. Nu am vorbit nici despre procesul de degradare 
si de degenerare de care nici un fenomen religios nu a fost 
cruțat. În sfârşit, prin opoziţia dintre „sacru“ şi „profan“, am 
înţeles să subliniem mai ales sărăcirea adusă de secularizarea 
unui comportament religios; dacă n-am vorbit despre ceea 
ce omul a avut de câştigat din desacralizarea Lumii este pen- 
tru că am socotit subicctul mai mult sau mai putin cunos- 
cut cititorilor. 

Există o problemă pe care nu am atins-o decât prin alu- 
zii: în ce măsură „profanul“ poate deveni în sine „sacru“; în 
ce măsură o existență radical secularizată, fără Dumnezeu 
si fără zei, poate fi punctul de plecare pentru un nou tip de 
„religie“? Problema depășește competenţa istoricului reli- 
giilor, cu atât mai mult cu cât procesul este încă în stadiul 
initial. Se cuvine însă să spunem de la bun început că acest 

proces se poate desfăşura pe mai multe planuri si poate avea 
scopuri diferite. Este vorba mai întâi de consecinţele virtuale 
a ceea ce s-ar putea numi teologiile contemporane ale „morții 
lui Dumnezeu“ care, după ce s-au străduit să demonstreze 
prin numeroase mijloace că toate conceptele, simbolurile și 
ritualurile Bisericilor creştine sunt inutile, par să spere că o 
conștientizare a caracterului radical profan al Lumii și al exis- 
tentei umane este totuși în stare să întemeieze, datorită unei 
misterioase şi paradoxale coincidentia oppositorum, un nou 
tip de „experienţă religioasă“. 

Există apoi evoluțiile posibile pornind de la concepția după 
care religiozitatea reprezintă o structură ultimă a conștiinței 
si nu depinde de nenumăratele și efemerele (istorice fiind) 
opoziții dintre „sacru“ şi „profan“, aşa cum le întâlnim de-a 
lungul istoriei. Cu alte cuvinte, dispariția „religiilor“ nu im- 
plică nicidecum dispariţia „religiozității“; secularizarea unei 
valori religioase nu este decât un fenomen religios care re- 
flectă de fapt legea transformării universale a valorilor umane; 
caracterul „profan“ al unui comportament înainte „sacru“ 
nu presupune o ruptură; „profanul““ nu este decât o nouă ma- 
nifestare a aceleiași structuri constitutive a omului, care se 
manifesta în trecut prin expresii „sacre“. | 

În sfârşit, mai există şi o a treia evoluţie posibilă: respin- 
gerea opoziţiei sacru-profan ca trăsătură caracteristică a re- 
ligiilor, cu precizarea că, nefiind o „religie“, creştinismul nu 
are nevoie de o altfel de dihotomie a realului și crestinul nu 
mai trăieşte într-un Cosmos, ci în Istorie. 

Unele dintre ideile pe care le-am amintit au fost formu- 
late înainte, într-un mod mai mult sau mai puţin sistematic; 
altele se pot deduce din recentele luări de poziție ale teolo- 
giilor militante. Se poate lesne înţelege de ce nu ne simţim 
obligați să le discutăm: nu arată decât tendinţe şi orientări 

care abia se conturează si ale căror șanse de supraviețuire și 
dezvoltare nu pot fi evaluate. 

Încă o dată, iubitul şi eruditul nostru prieten, doctorul Jean 
Gouillard, şi-a asumat sarcina revizuirii textului francez; îl 
rog să primească aici expresia sincerei mele recunostinte. 


Universitatea Chicago 
octombrie 1964 


INTRODUCERE 


Ecourile räsunätorului succes mondial al cărții lui Rudolf 
Otto Das Heilige (1917) nu s-au stins încă. Succesul se datora 
fără îndoială perspectivei noi si originale propuse de autor. 
În loc să se aplece asupra ideilor de Dumnezeu si de religie, 
Rudolf Otto analiza modalităţile experienţei religioase. În- 
zestrat cu o deosebită finețe psihologică, la care se adăuga 
dubla pregătire — de teolog si de istoric al religiilor —, Otto 
izbutise să pună în lumină conţinutul şi trăsăturile caracte- 
ristice ale acestei experiențe, trecând peste latura raţională 
si speculativă a religiei si stăruind asupra laturii sale iratio- 
nale. ÎI citise pe Luther si înţelegea ce înseamnă, pentru un 
credincios, „Dumnezeul viu“. Nu Dumnezeul filozofilor, 
Dumnezeul unui Erasmus, nu o idee sau o noţiune abstractă 
sau o simplă alegorie morală, ci o putere teribilă, manifestată 
prin „mânia“ divină. 

În cartea sa, Rudolf Otto încearcă să desluşească träsä- 
turile specifice ale acestei experienţe înspăimântătoare și ira- 
tionale. El descoperă sentimentul de spaimă în faţa sacrului, 
a acelui mysterium tremendum, a acelei majestas care emană 
o putere copleșitoare; descoperă de asemenea teama religi- 
oasă de un mysterium fascinans, în care fiinţa înfloreşte în 
plenitudinea ei desăvârșită. Otto desemnează toate aceste 
experiențe prin termenul de numinoase (din latinescul numen, 
„Zeu“), pentru că sunt determinate de revelația unui aspect 
al puterii divine. Numinosul este un fel de ganz andere, ceva 

cu totul deosebit, care nu are nimic omenesc si nici cosmic, 
si care-i dă omului sentimentul nimicniciei sale, făcându-l 
să simtă că „nu este decât o făptură“ si, ca să folosim cuvin- 
tele lui Avraam când i se adresa Domnului, doar „pulbere și 
cenuşă“ (Facerea, 18, 27)*. 

Sacrul se manifestă întotdeauna ca o realitate de un ordin 
complet diferit de realitățile „naturale“. Limbajul nu poate 
reda decât în chip naiv noţiunile de tremendum, majestas, 
mysterium fascinans, recurgând la termeni preluaţi din do- 
meniul natural sau din viața spirituală profană a omului. Însă 
această terminologie analogică vine tocmai din incapacitatea 
omului de a exprima acel ganz andere: limbajul nu poate de- 
cât să sugereze ceea ce depășește experiența naturală a omu- 
lui, cu ajutorul unor termeni preluaţi din această experiență. 

După patruzeci de ani, analizele lui Rudolf Otto își păs- 
trează pe deplin valoarea, iar cartea, pe lângă o lectură utilă, 
oferă și un prilej de meditație. Perspectiva pe care o propun 
paginile ce urmează este însă cu totul alta. Am dorit să pre- 
zentăm fenomenul sacrului în toată complexitatea sa, și nu 
numai latura sa iraţională. Ceea ce ne interesează nu este 
relația dintre elementele nerationale și cele raționale, ci sacrul 
in totalitate. Or, prima definiție care s-ar putea da sacrului 
este opusul profanului. Paginile care urmează vor încerca să 
ilustreze si să precizeze această opoziție dintre sacru si profan. 


Manifestarea sacrului 


Omul îşi dă seama de existenţa sacrului pentru că acesta 
se manifestă, se înfăţişează ca un lucru cu totul diferit de pro- 


* Citatele din Biblie sunt preluate din ediția 1988, în traducerea unui 
colectiv de la Institutul Biblic şi de Misiune al Bisericii Ortodoxe Române 


(n.L.). 

fan. Pentru a reda actul acestei manifestări a sacrului, am pro- 
pus termenul de hierofanie, care ne este la îndemână, cu atât 
mai mult cu cât nu are nevoie de lămuriri suplimentare: el 
nu exprimă decât ceea ce este cuprins în conţinutul etimo- 
logic, adică ni se arată ceva sacru. S-ar putea spune că istoria 
religiilor, de la cele mai primitive până la cele mai elaborate, 
este alcătuită dintr-o acumulare de hierofanii, din manifes- 
tările realitätilor sacre. De la hierofania cea mai elementară, 
ca de pildă manifestarea sacrului într-un lucru oarecare, o 
piatră ori un copac, până la hierofania supremă care este, pen- 
tru un creștin, întruparea lui Dumnezeu în Isus Cristos, nu 
există ruptură. Este mereu aceeași taină: manifestarea a ceva 
care este „altfel“, a unei realităţi care nu aparţine lumii noas- 
tre, în lucruri care fac parte integrantă din lumea noastră ,,na- 
turală“, „profană“. 

Occidentalul modern se simte oarecum stânjenit în faţa 
anumitor forme de manifestare a sacrului, neputând crede că 
acesta s-ar putea afla, pentru unele ființe omeneşti, în pietre 
ori în arbori. Or, aşa cum vom vedea în cele ce urmează, nu 
este nicidecum vorba de o venerare a pietrei sau a copacu- 
lui în ele insele. Piatra sacră, arborele sacru nu sunt adorate 
ca atare, ci pentru că sunt nişte hierofanii, pentru că „arată“ 
ceva care nu mai este piatră si nici arbore, ci sacru, ganz 
andere. 

S-a arătat în numeroase rânduri si se cuvine subliniat din 
nou faptul că orice hierofanie, chiar şi cea mai elementară, 
reprezintă un paradox. Exprimând sacrul, un obiect oarecare 
devine altceva, fără a înceta însă să fie el însuşi, deoarece 
continuă să facă parte din mediul său cosmic. O piatră sacră 
este tot o piatră; în aparenţă (sau mai bine zis din punct de 
vedere profan), nimic nu o deosebește de celelalte pietre. Pen- 
tru cei cărora o piatră li s-a arătat sacră, realitatea sa imediată 
se preschimbă însă în realitate supranaturală. Cu alte cuvinte, 

pentru cei care au o experienţă religioasă, întreaga Natură 
se poate înfățișa ca sacralitate cosmică. Cosmosul, în totali- 
tatea sa, poate deveni o hierofanie. 

Omul societăţilor arhaice tinde să trăiască în sacru sau 
în preajma obiectelor consacrate cât mai mult timp. Tendinţa 
este lesne de înţeles: pentru „primitivi“, ca și pentru omul 
tuturor societăților premoderne, sacrul înseamnă putere şi, 
în cele din urmă, realitate. Sacrul este Saturat de ființă. Pu- 
terea sacră înseamnă deopotrivă realitate, perenitate și efi- 
cientä. Opoziția sacru-profan este adesea înțeleasă ca opoziție 
între real şi ireal sau pseudoreal. Să nu ne așteptăm să găsim 
în limbile arhaice terminologia proprie filozofilor, adică real- 
ireal şi aşa mai departe; dar ideea există. Dorinţa omului 
religios de a fi, de a face parte din realitate, de a se simţi sa- 
turat de putere este, prin urmare, cât se poate de firească. 

Cum încearcă omul religios să rămână cât mai mult în- 
tr-un univers sacru; cum se înfăţişează experienţa sa totală 
de viaţă în raport cu experiența omului lipsit de sentiment 
religios, a omului care trăiește sau care dorește să trăiască 
într-o lume desacralizată: iată principala temă abordată în 
paginile ce urmează. Trebuie să arătăm încă de la început că 
lumea profană în totalitate, Cosmosul total desacralizat este 
o descoperire recentă a minţii omeneşti. Nu ne propunem 
să arătăm prin ce procese istorice şi în urma căror schim- 
bări ale comportamentului spiritual omul modern și-a desa- 
cralizat lumea si şi-a asumat o existenţă profană. Este suficient 
să constatăm că desacralizarea este proprie experienţei totale 
a omului nereligios al societăților moderne, căruia îi este, prin 
urmare, din ce în ce mai greu să regăsească dimensiunile exis- 
tentiale ale omului religios al societăților arhaice. 

Două moduri de a fi in Lume 


Vom vedea cât de adâncă cste prăpastia care desparte cele 
două modalităţi de experiență, sacră și profană, citind capito- 
lele privitoare la spațiul sacru şi construcţia rituală a locuinţei 
omenești, varietatea experienţelor religioase ale Timpului, 
raporturile omului religios cu Natura şi lumea uneltelor, con- 
sacrarea vieții înseși a omului si sacralitatea pe care o pot 
dobândi funcțiile sale vitale (hrană, sexualitate, muncă etc.). 
Va fi suficient să ne amintim ce anume au devenit cetatea sau 
casa, Natura, uneltele sau munca pentru omul modern si are- 
ligios ca să ne putem da seama de ceea ce îl deosebește de 
un om aparținând societăților arhaice şi chiar de un țăran din 
Europa creştină. Pentru conștiința modernă, un act fiziologic 
— mâncatul, sexualitatea — nu este decât un proces organic, 
deși îngrădit de o serie întreagă de tabuuri (reguli de bună 
cuviinţă în timpul mesei; limite impuse comportamentului 
sexual de „bunele moravuri“). Pentru „primitiv“ însă, un 
asemenea act nu este niciodată pur și simplu fiziologic, ci 
este sau poate deveni o „taină“, o participare la sacru. 

Cititorul nu va întârzia să-şi dea seama că sacrul şi pro- 
fanul sunt două modalităţi de a fi în Lume, două situații exis- 
tentiale asumate de către om de-a lungul istoriei sale. Aceste 
moduri de a fi în Lume nu prezintă interes doar pentru istoria 
religiilor sau pentru sociologic şi nu fac doar obiectul unor 
studii istorice, sociologice, etnologice. De fapt, cele două mo- 
duri de a fi, sacrul şi profanul, sunt determinate de diferitele 
poziții pe care omul le-a cucerit în Cosmos, fiind importante 
atât pentru filozofi, cât si pentru orice cercetător care dorește 
să cunoască dimensiunile posibile ale existenței umane. 

Cu toate că este istoric al religiilor, autorul acestei cărți 
de dimensiuni modeste îşi propune să abordeze subiectul nu 
doar din perspectiva disciplinei sale. Omul societăților tradi- 

tionale este, desigur, un homo religiosus, dar comportamentul 
său se înscrie în comportamentul general al omului, prezen- 
tând aşadar interes pentru antropologia filozofică, fenome- 
nologie, psihologie. 

Spre a pune mai bine în evidenţă trăsăturile caracteristice 
ale existenţei într-o lume care poate deveni sacră, vom cita 
exemple preluate dintr-un mare număr de religii, din epoci 
si culturi diferite. Nimic nu este mai folositor ca exemplul, 
faptul concret. Ar fi de-a dreptul inutil să abordăm structura 
spaţiului sacru fără a arăta, prin exemple clare, cum anume 
se construiește un asemenea spațiu şi de ce devine el calitativ 
diferit de spațiul profan înconjurător. Vom alege exemple de 
la mesopotamieni, indieni, chinezi, tribul kwakiutl și alte 
populații „primitive“. Din perspectiva istorico-culturală, o 
asemenea juxtapunere de fapte religioase, preluate de la po- 
poare situate la distante atât de mari în timp și în spațiu, nu 
este lipsită de riscuri. Pentru că oricine poate repeta greșelile 
făcute în secolul al XIX-lea, crezând, ca Tylor sau Frazer, 
că mintea omenească reacţionează uniform la fenomenele 
naturale. Progresele făcute de etnologia culturală si de istoria 
religiilor au arătat însă că lucrurile nu stau tocmai aşa, că 
„reacţiile omului în faţa Naturii“ sunt îndeobşte condiționate 
de cultură, deci de Istorie. 

Scopul nostru este să definim trăsăturile specifice ale ex- 
perientei religioase, şi nu să ne oprim asupra numeroaselor 
ei variaţii si diferențe determinate de Istorie. Demersul nostru 
seamănă întrucâtva cu cel care, pentru a ajuta la înțelegerea 
fenomenului poetic, ar recurge la exemple disparate, citând 
alături de Homer, Virgiliu si Dante poeme hinduse, chineze 
sau mexicane, adică prezentând poetici istoriceşte solidare 
(Homer, Virgiliu, Dante), dar şi creaţii care tin de alte estetici. 
În limitele istoriei literare, asemenea juxtapuneri sunt destul 
de îndoielnice, însă ele se dovedesc valabile dacă se are în 

vedere descrierea fenomenului poetic ca atare, dacă scopul 
este de a pune în lumină deosebirea esențială dintre limbajul 
poetic și limbajul obișnuit, de zi cu zi. 


Sacrul si Istoria 


Primul nostru scop este de a prezenta dimensiunile spe- 
cifice ale experienţei religioase și de a arăta prin ce anume 
se deosebește aceasta de experienta profană a Lumii. Nu vom 
stărui asupra nenumăratelor schimbări pe care experiența 
religioasă a Lumii le-a suferit de-a lungul timpului. Este 
limpede că sistemele de simboluri si cultele legate de Pă- 
mântul-Mamă, de fecunditatea umană şi agrară, de sacra- 
litatea Femeii si altele nu s-au putut dezvolta spre a alcătui 
un sistem religios bogat articulat decât datorită descoperirii 
agriculturii; este tot așa de limpede că o societate preagricolă, 
specializată în vânătoare, nu putea percepe în acelaşi mod 
si cu aceeaşi intensitate sacralitatea Pământului-Mamă. Deo- 
sebirea de experienţă este dată de diferenţele de economie, 
de cultură şi de organizare socială, adică de Istorie. ŞI totuși, 
există între vânătorii nomazi si agricultorii sedentari o ase- 
mănare de comportament care ni se pare cu mult mai impor- 
tantă decât deosebirile: și unii și alții trăiesc intr-un Cosmos 
sacralizat, fac parte dintr-o sacralitate cosmică, manifestată 
atât în lumea animală, cât şi în lumea vegetală. Ajunge să 
comparăm situațiile lor existenţiale cu aceea a unui om al so- 
cietätilor moderne, care trăiește într-un Cosmos desacralizat, 
ca să ne dăm seama cât de mare este deosebirea. Întelegem 
în același timp temeinicia comparatiilor între fapte religioase 
aparținând unor culturi diferite, pentru că toate aceste fapte 
tin de unul și același comportament, cel al lui homo religiosus. 

Această carte poate sluji drept introducere generală în is- 
toria religiilor, pentru că descrie modalităţile sacrului și situ- 
atia omului într-o lume încărcată de valori religioase. Ea nu 
este însă o istorie a religiilor în adevăratul înţeles al cuvântu- 
lui, pentru că autorul nu a găsit de cuviinţă să înfăţişeze, în 
legătură cu exemplele citate, contextele istorico-culturale. 
Dacă ar fi vrut s-o facă, lucrarea ar fi numărat mai multe vo- 
lume. Cititorul va găsi toate lămuririle necesare în lucrările 
menționate în bibliografie. 


Saint-Cloud, aprilie 1956 


CAPITOLUL I 
SPATIUL SACRU SI SACRALIZAREA LUMII 


Omogenitate spatiala si hierofanie 


Pentrul omul religios, spațiul nu este omogen, ci prezintă 
rupturi si spărturi; unele porțiuni de spaţiu sunt calitativ di- 
ferite de celelalte. „Nu te apropia aici“, îi spune Domnul lui 
Moise, „ci scoate-ti încălțămintea din picioarele tale, că locul 
pe care calci este pământ sfânt“ (Ieșirea, 3, 5). Există așadar 
un spaţiu sacru, deci „puternic“, semnificativ, şi alte spaţii, 
neconsacrate, lipsite prin urmare de structură si de consis- 
tentä, cu alte cuvinte amorfe. Mai mult: pentru omul religios, 
lipsa de omogenitate spațială se reflectă în experiența unei 
opoziții între spațiul sacru, singurul care este real, care există 
cu adevărat, şi restul spațiului, adică întinderea informă care-l 
înconjoară. 

Trebuie spus că experienţa religioasă a spațiului neomo- 
gen este primordială şi poate fi omologată unei „întemeieri 
a Lumii“. Nu este nicidecum vorba de o speculație teoretică, 
ci de o experienţă religioasă primară, anterioară oricărei re- 
flecții asupra Lumii. Constituirea Lumii este posibilă datorită 
rupturii produse în spaţiu, care dezvăluie „punctul fix“, axul 
central al oricărei orientări viitoare. Când sacrul se mani- 
festă printr-o hierofanie oarecare, nu se produce doar o rup- 
tură în spațiul omogen, ci și revelaţia unei realități absolute, 
care se opune non-realitätii imensei întinderi înconjurătoare. 
Manifestarea sacrului întemeiază ontologic Lumea. În întin- 

derea omogenă si nemărginită, unde nu există nici un punct 
de reper şi nici o posibilitate de orientare, hierofania dezvă- 
luie un „punct fix“ absolut, un „Centru“. 

Se poate așadar vedea cum anume descoperirea, adică 
revelaţia spaţiului sacru, are pentru omul religios o valoare 
existenţială; nimic nu poate începe, nimic nu se poate face 
fără o orientare prealabilă, şi orice orientare presupune do- 
bândirea unui punct fix. lată de ce omul religios s-a străduit 
să se aşeze în „Centrul Lumii“. Ca să trăieşti în Lume, tre- 
buie mai întâi s-o intemeiezi, şi nici o lume nu se poate naște 
în „haosul“ spaţiului profan, care este omogen și relativ. Des- 
coperirea sau proiecția unui punct fix — „Centrul“ — echiva- 
lează cu Facerea Lumii; exemplele ce urmează vor demonstra 
cât se poate de limpede valoarea cosmogonică a orientării 
rituale și a construirii spațiului sacru. 

Pentru experienţa profană, spaţiul este, dimpotrivă, omo- 
gen si neutru; nu există nici o ruptură care să determine deo- 
sebiri calitative între diversele părți ale masei sale. Spațiul 
geometric poate fi împărțit și delimitat în orice direcţie, dar 
structura sa nu determină nici o diferențiere calitativă și nici 
o orientare. Conceptul de spaţiu geometric, omogen si neutru 
nu trebuie nicidecum confundat cu experiența spaţiului pro- 
fan, care se opune experienţei spaţiului sacru, singura care 
ne interesează în acest caz. Conceptul de spațiu omogen si 
istoria acestui concept (cunoscut în gândirea filozofică şi 
ştiinţifică încă din Antichitate) reprezintă o altă temă, pe care 
nu ne propunem s-o abordăm. Subiectul cercetärii noastre 
este experiența spațiului, aşa cum este ea trăită de omul reli- 
gios, de omul care respinge sacralitatea Lumii, asumând doar 
o existenţă „profană“, purificată de orice presupozitie re- 
ligioasä. 

Această existență profană nu se întâlnește niciodată în 
stare pură. Oricare ar fi gradul de desacralizare a Lumii la 

care a ajuns, omul care a optat pentru o viaţă profană nu reu- 
seste să abolească total comportamentul religios. Până și 
existenţa cea mai desacralizată păstrează încă urmele unei 
valorizări religioase a Lumii. 

Ne vom mărgini deocamdată să comparăm cele două ex- 
periente: cea a spaţiului sacru si cea a spațiului profan. Im- 
plicaţiile celei dintâi sunt, după cum s-a văzut, dezvăluirea 
unui spaţiu sacru care permite dobândirea unui „punct fix“, 
orientarea în haosul omogen, „întemeierea Lumii“ și trăirea 
reală. Dimpotrivă, experienţa profană menţine omogenitatea 
si deci relativitatea spațiului. Orientarea adevărată dispare, 
deoarece „punctul fix“ nu mai are un statut ontologic unic, 
apărând şi dispărând în funcție de nevoile zilnice. De fapt, 
nu mai există nici un fel de „Lume“, ci doar nişte fragmente 
ale unui univers sfărâmat, o masă amorfă alcătuită dintr-un 
număr infinit de „locuri“ mai mult sau mai puţin „neutre“, 
în care omul se mișcă, mânat de obligațiile unei existente 
integrate într-o societate industrială. 

Şi totuşi, în această experiență a spaţiului profan continuă 
să intervină valori care amintesc mai mult sau mai putin de 
lipsa de omogenitate care caracterizează experienţa religioasă 
a spaţiului. Mai există locuri privilegiate, calitativ deosebite 
de celelalte: ținutul natal, locul primei iubiri, o stradă ori 
un colț din primul oraș străin văzut în tinereţe. Toate aceste 
locuri păstrează, chiar pentru omul cel mai nereligios, o cali- 
tate excepțională, „unică“, pentru că reprezintă „locuri sfinte“ 
ale Universului său privat, ca si cum această fiinţă nereli- 
gioasă ar fi avut revelația unei alte realități decât aceea la 
care participă prin existenţa sa de zi cu zi. 

lată un exemplu demn de reţinut de comportare „cripto- 
religioasă“ a omului profan. Vom mai întâlni şi alte dovezi 
ale acestui mod de degradare si de desacralizare a valorilor 

si a comportamentelor religioase, a cäror semnificatie pro- 
fundă o vom putea înțelege mai târziu. 


Teofanie si semne 


Pentru a evidenția lipsa de omogenitate a spațiului, așa 
cum este ea trăită de către omul religios, putem recurge la 
un exemplu cât se poate de banal, şi anume o biserică dintr-un 
oraş modern. Pentru credincios, biserica face parte dintr-un 
spațiu diferit de strada pe care se găsește. Usa care se des- 
chide spre interiorul bisericii marchează o ruptură. Pragul 
care desparte cele două spaţii arată în același timp distanța 
dintre cele două moduri de existenţă, cel profan și cel reli- 
pios. Pragul este totodată graniţa care deosebește și desparte 
două lumi si locul paradoxal de comunicare dintre ele, punc- 
tul în care se face trecerea de la lumea profană la lumea sacră. 

Pragul din locuinţele omenești îndeplinește aceeași func- 
ție rituală; așa se explică si consideratia de care se bucură. 
Trecerea pragului casei este însoțită de numeroase rituri: oa- 
menii se închină ori îngenunchează dinaintea lui, îl ating sme- 
rit cu mâna și așa mai departe. Pragul are „paznici“: zei si 
spirite care apără intrarea atât de răutatea oamenilor, cât şi 
de puterile diavolești ori de boli. Jertfele către „paznici“ sunt 
făcute pe prag, si tot aici se făceau și judecätile, în unele cul- 
turi paleo-orientale (Babilon, Egipt, Israel). Pragul, ușa arată 
în chip nemijlocit şi concret continuitatea spaţiului; de aici 
decurge marea lor importanță religioasă, care se explică prin 
faptul că reprezintă simboluri și vehicule ale trecerii. 

Putem înțelege, așadar, de ce biserica face parte dintr-un 
spaţiu deosebit de aglomerările umane care o înconjoară. În 
interiorul incintei sacre, lumea profană este depăşită. Aceas- 
tă posibilitate de transcendenţă este exprimată, la nivelurile 

de cultură mai arhaice, prin diferitele imagini ale unei deschi- 
deri: aici, în incinta sacră, comunicarea cu zeii devine po- 
sibilă; în consecinţă, trebuie să existe o „poartă“ către înalt, 
pe unde zeii pot cobori pe Pământ şi pe unde omul poate urca 
simbolic în cer. Vom vedea în cele ce urmează că aşa s-a în- 
tâmplat în multe religii: templul este de fapt o „deschidere“ 
spre înalt și asigură comunicarea cu lumea zeilor. 

Orice spaţiu sacru implică o hierofanie, o izbucnire a sa- 
crului, care duce la desprinderea unui teritoriu din mediul 
cosmic înconjurător si la transformarea lui calitativă. „Iacov 
a visat, la Haran, că era o scară, sprijinită pe pământ, iar cu 
vârful atingea cerul, iar îngerii lui Dumnezeu se suiau şi se 
pogorau pe ea. Apoi s-a arătat Domnul în capul scării și i-a 
zis: «Eu sunt Domnul, Dumnezeul lui Avraam, tatăl tău», s-a 
desteptat din somn și, spăimântându-se, a zis: «Cât de în- 
fricosätor este locul acesta! Aceasta nu e alta fără numai casa 
lui Dumnezeu, aceasta e poarta cerului!» Si a luat piatra ce 
şi-o pusese căpătâi, a pus-o stâlp şi a turnat pe vârful ei unt- 
delemn. Iacov a pus locului aceluia numele Betel (casa lui 
Dumnezeu)“ (Facerea, 28, 12-19). Simbolismul cuprins în 
expresia „Poarta Cerurilor“ este deosebit de bogat și de com- 
plex: teofania consacră un loc prin simplul fapt că-l face ,,des- 
chis“ către înalt, adică asigură comunicarea lui cu Cerul, 
punct paradoxal de trecere de la un mod de existenţă la altul. 
Vom întâlni exemple şi mai clare în acest sens: sanctuarele, 
care sunt „Porţi ale Cerurilor“, locuri de trecere între Cer si 
Pământ. 

Adesea nu este nici măcar nevoie de o teofanie sau de o 
hierofanie propriu-zise: un semn oarecare poate arăta sacra- 
litatea unui loc. „Legenda spune că vrăjitorul care a întemeiat 
El-Hemel la sfârşitul veacului al XVI-lea s-a oprit să înnop- 
teze lângă izvor şi a înfipt un bät în pământ. A doua zi a vrut 
să-l ia şi să-și urmeze calea, dar a văzut că bätul prinsese 

rădăcini şi înmugurise. Văzând în aceasta voinţa Domnului, 
a hotărât să se aşeze în acel loc.“! Semnul purtător de semnifi- 
catie religioasă introduce, aşadar, un element absolut și pune 
capăt relativităţii şi confuziei. Ceva ce nu ţine de această 
lume s-a manifestat în chip apodictic si a stabilit astfel o 
orientare ori o comportare. 

Când nu se arată nici un semn în împrejurimi, acesta este 
provocat. Se practică, de pildă, un soi de evocatio cu ajutorul 
animalelor, care arată în care loc anume se poate înălța un 
sanctuar ori întemeia un sat. Sunt evocate forte sau figuri 
sacre, în scopul imediat al orientării în spaţiul omogen. Este 
cerut un semn care să pună capăt încordării provocate de re- 
lativitate si neliniştii create de dezorientare, pentru a se găsi 
un punct de sprijin absolut. De exemplu, este urmărită o fiară 
sălbatică și, în locul în care aceasta este ucisă, e ridicat sanc- 
tuarul; sau i se dă drumul unui animal domestic — de pildă 
un taur —, apoi este căutat după câteva zile şi sacrificat în 
locul unde este găsit. Aici va fi ridicat altarul, iar satul va fi 
construit de jur-împrejur. În toate aceste cazuri, sacralitatea 
locului este arătată de animale: oamenii nu au aşadar liber- 
tatea de a alege locul sacru; ei nu fac decât să-l caute și să-l 
descopere cu ajutorul unor semne misterioase. 

Aceste câteva exemple înfățișează diferitele mijloace prin 
care omul religios are revelaţia unui loc sacru. În ficcare din 
aceste cazuri, hierofaniile au anulat omogenitatea spațiului, 
dezvăluind acel „punct fix“. De vreme ce omul religios nu 
poate trăi decât într-o atmosferă pătrunsă de sacru, este cât 
se poate de limpede că spaţiul va fi consacrat printr-o multi- 
me de tehnici. Sacrul înseamnă, cum am văzut, realul prin 
excelență, adică puterea, eficienţa, izvorul vieţii şi al fecun- 
dității. Dorința omului religios de a trăi în sacru înseamnă 


! René Basset, Revue des traditions populaires, XXII, 1907, p. 287. 


SACRUL SI PROFANUL 25 


de fapt dorinta lui de a se situa în realitatea obiectivä, de a 
nu se lăsa paralizat de relativitatea fără sfârşit a experiențelor 
pur subiective, de a trăi într-o lume reală și eficientă si nu 
într-o iluzie. Acest comportament se verifică pe toate planu- 
rile existenţei sale, fiind evident mai ales în dorința omului 
religios de a se mişca într-o lume sanctificată, adică într-un 
spațiu sacru. Este ceea ce a dus la elaborarea tehnicilor de 
orientare, care nu sunt altceva decât tehnici de construire 
a spațiului sacru. Nu este nicidecum vorba de o lucrare ome- 
nească, pentru că nu prin strădania sa izbutește omul să con- 
sacre un spațiu. Ritualul prin care omul construieşte un spaţiu 
sacru este de fapt eficient doar în măsura în care reproduce 
lucrarea zeilor. Spre a înțelege mai bine nevoia construirii 
rituale a spaţiului sacru, trebuie să insistăm puţin asupra con- 
ceptiei tradiționale despre „Lume“: ne vom da seama imediat 
că orice „lume“ este pentru omul religios o „lume sacră“. 


Haos si Cosmos 


Societăţile tradiționale se caracterizează prin opoziţia im- 
plicită între teritoriul locuit si spațiul necunoscut şi nedeter- 
minat care înconjoară acest teritoriu: primul este „Lumea“ 
(mai precis „lumea noastră“), Cosmosul; celălalt nu mai este 
un Cosmos, ci un fel de „altă lume“, un spațiu străin, haotic, 
plin de larve, demoni, „străini“ (asimilați de altfel duhurilor 
si fantomelor). Această ruptură în spaţiu s-ar datora, la prima 
vedere, opoziţiei între un teritoriu locuit și organizat, deci 
„cosmicizat“, şi spaţiul necunoscut care se întinde dincolo 
de hotarele sale: pe de o parte există un „Cosmos“, pe de 
altă parte un „Haos“. Dar, dacă un teritoriu locuit este un 
„Cosmos“, aceasta se întâmplă tocmai pentru că a fost în 
prealabil consacrat, pentru că, într-un fel sau altul, este o lu- 


26 MIRCEA ELIADE 


crare a zeilor sau poate să comunice cu lumea lor. „Lumea“ 
(adică „lumea noastră“) este un univers în care sacrul s-a 
manifestat si unde ruptura de nivel este aşadar posibilă şi 
repetabilă. 

Toate acestea reies cu mare limpezime din ritualul vedic 
al luării în stăpânire a unui teritoriu: stăpânirea este legiti- 
mată de ridicarea unui altar al focului închinat lui Agni. „Poţi 
spune că te-ai așezat după ce ai înălțat un altar al focului 
(garha-patya), şi toți aceia care înalţă altarul focului sunt 
aşezaţi de drept“ (Satapatha Brâhmana, VII, 1, |, 1-4). Prin 
înălțarea unui altar al focului, Agni devine prezent și astfel 
se asigură comunicarea cu lumea zeilor; spațiul altarului de- 
vine un spațiu sacru. Semnificaţia ritualului este însă mult 
mai complexă şi, dacă ţinem seama de toate elementele sale, 
înțelegem de ce anume consacrarea unui teritoriu echivalează 
cu cosmicizarea lui. Într-adevăr, înălțarea unui altar în cinstea 
lui Agni nu este altceva decât reproducerea, la scară micro- 
cosmică, a Creației. Apa în care se înmoaie lutul este asimi- 
lată Apei primordiale; lutul din care se face temelia altarului 
reprezintă Pământul; pereții laterali reprezintă Atmosfera și 
aşa mai departe. Construcţia este însoţită de rostirea unor cu- 
vinte care arată limpede care anume din regiunile cosmice 
este creată (Satapatha Brâhmana, |, IX, 2, 29 etc.). Altfel 
spus, înălţarea unui altar al focului, care legitimează luarea 
în stăpânire a unui teritoriu, echivalează cu o cosmogonie. 

Un teritoriu necunoscut, străin, neocupat (ceea ce înseam- 
nă adesea: neocupat de „ai noştri“) face parte încă din mo- 
dalitatea fluidă şi larvară a „Haosului“. Ocupându-l si, mai 
ales, așezându-se pe acest teritoriu, omul îl transformă sim- 
bolic în Cosmos, printr-o repetare rituală a cosmogoniei. Ceea 
ce va deveni „lumea noastră“ trebuie mai întâi să fie „creat“, 
si Orice creaţie are un model exemplar: Crearea Universului 
de către zei. Când s-au înstăpânit în Islanda (/and-näma) si 

au defrișat-o, coloniştii scandinavi n-au socotit că fac un lu- 
cru nou, Nici o muncă omenească și profană. Ceea ce făceau 
nu era pentru ei altceva decât repetarea unui act primordial, 
si anume transformarea Haosului în Cosmos prin actul divin 
al Creaţiei. Muncind pământul sterp, nu făceau decât să re- 
pete actul zeilor care organizaseră Haosul dându-i o struc- 
tură, forme şi norme.? 

Fie că este vorba de defrișarea unui ținut sălbatic, de cu- 
cerirea şi de ocuparea unui teritoriu locuit de „alte“ ființe 
omencsti, luarea în stăpânire rituală trebuie oricum să repete 
cosmogonia. Din perspectiva societăților arhaice, tot ce nu 
este „lumea noastră“ nu este încă o „lume“. Nu te „înstăpâ- 
neşti“ peste un teritoriu decât creându-l din nou, altfel spus 
consacrându-l. Acest comportament religios faţă de ținuturile 
necunoscute s-a prelungit, chiar în Occident, până spre înce- 
putul timpurilor moderne. Conchistadorii spanioli si portu- 
ghezi luau în stăpânire, în numele lui Cristos, teritorii pe care 
le descoperiseră și le cuceriseră. Înălţarea Crucii consacra 
ținutul şi însemna într-un fel o „nouă naștere“: prin Cristos, 
„cele vechi au trecut, iată toate s-au făcut noi“ (II, Corin- 
teni, 5, 17). Tara abia descoperită era „înnoită“, ,,re-creatä“ 
prin Cruce. 


Consacrarea unui loc: 
repetarea Cosmogoniei 


Cosmicizarea teritoriilor necunoscute este întotdeauna o 
consacrare: organizarea unui spaţiu repetă lucrarea exem- 
plară a zeilor. Legătura strânsă dintre cosmicizare şi consa- 
crare este dovedită la nivelurile elementare de cultură, de 


2 Mircea Eliade, Le Mythe de l'Éternel Retour (Gallimard, 1949), p. 27. 

pildă la nomazii australieni, a căror economie se află încă 
în stadiul culesului fructelor şi al vânătorii de animale mici. 
Conform tradiției unui trib arunta, numit achilpa, Fiinţa di- 
vină Numbakula a „cosmicizat“ în timpuri mitice ceea ce avea 
să devină teritoriul lui, l-a creat pe Strämos și a întemeiat 
instituțiile tribului. Acelaşi Numbakula a făcut din trunchiul 
unui arbore de cauciuc stâlpul sacru (kauwa-auwa); după ce 
l-a lipit cu sânge, s-a urcat în vârful lui şi s-a făcut nevăzut 
în Cer. Stâlpul închipuie axul cosmic, pentru că teritoriul din 
jurul lui devine locuibil şi se transformă într-o „lume“. Rolul 
ritual al stâlpului sacru este de mare însemnătate: cei din tri- 
bul achilpa îl poartă cu ei peste tot și-și aleg drumul după 
cum se înclină stâlpul, ceea ce le permite să se deplaseze în- 
truna fără să iasă din „lumea lor“ si fără să întrerupă comu- 
nicarea cu Cerul în care a dispărut Numbakula. Dacă stâlpul 
se frânge, este o adevărată nenorocire; aceasta înseamnă în- 
tr-un fel „sfârşitul Lumii“, întoarcerea în Haos. Potrivit unui 
mit amintit de Spencer si Gillen, stâlpul sacru s-a frânt într-o 
zi si întregul trib a fost cuprins de spaimă; membrii tribului 
au rătăcit o vreme, apoi s-au aşezat pe pământ şi s-au lăsat 
să moară. 

lată un exemplu minunat atât al funcției cosmologice a 
stâlpului ritual, cât și al rolului său soteriologic: pe de o parte, 
kauwa-auwa reproduce stâlpul folosit de Numbakula pentru 
cosmicizarea Lumii, iar pe de altă parte, tribul achilpa crede 
că stâlpul îi înlesnește comunicarea cu tărâmul ceresc. Or, 
existența umană nu este posibilă decât prin această comuni- 
care permanentă cu Cerul. „Lumea celor din tribul achilpa 
nu devine cu adevărat a /or decât în măsura în care reproduce 
Cosmosul organizat si sanctificat de Numbakula. Nu se poate 
trăi fără o „deschidere“ spre transcendent; altfel spus, nu se 





3 B. Spencer şi F.J. Gillen, The Arunta (Londra, 1926), I, p. 388. 

poate trăi în „Haos“. În clipa în care contactul cu transcen- 
dentul s-a întrerupt, existenţa în lume nu mai este posibilă 
si cei din tribul achilpa se lasă să moară. 

Așezarea într-un teritoriu înseamnă de fapt consacrarea 
lui. Când aşezarea nu mai este provizorie, ca la nomazi, ci 
permanentă, ca la sedentari, ea implică o hotărâre vitală, care 
priveşte existenţa întregii comunități. „Așezarea“ într-un loc 
anume, organizarea, locuirea lui sunt acţiuni care presupun 
o alegere existenţială: alegerea unui Univers care va fi asumat 
prin „creaţie“. Or, acest „Univers“ este întotdeauna replica 
Universului exemplar, creat şi locuit de zei: el face aşadar 
parte din lucrarea sfântă a zeilor. 

Stâlpul sacru al tribului achilpa „susține“ lumea acestuia 
si îi asigură comunicarea cu Cerul. Este prototipul unei ima- 
gini cosmologice care a cunoscut o largă răspândire: aceea 
a stâlpilor cosmici pe care se sprijină Cerul şi care deschid 
în acelaşi timp calea către lumea zeilor. Înainte de crestinare, 
celții si germanii mai păstrau cultul acestor stâlpi sacri. Chro- 
nicum laurissense breve, scrisă prin anul 800, arată cum 
Carol cel Mare, în timpul unui război cu saxonii (772), a po- 
runcit să fie dărâmat un templu din orașul Eresburg, precum 
si lemnul sacru al „vestitului Irmensûl“. Rudolf de Fulda (prin 
860) precizează că vestitul stâlp este „coloana Universului, 
pe care se sprijină aproape toate lucrările“ (universalis co- 
lumna quasi sustinens omnia). Aceeaşi imagine cosmologică 
se regăsește la romani (Horaţiu, Ode, III, 3), în India antică, 
cu skambha, Stâlpul cosmic (Rg Veda, I, 105; X, 89, 4 etc.), 
dar şi la locuitorii insulelor Canare și în culturi foarte înde- 
părtate, precum cea a populaţiei kwakiutl (Columbia brita- 
nică) ori nad'a din insula Flores (Indonezia). După credinţa 
populaţiei kwakiutl, prin cele trei niveluri cosmice (lumea 
de jos, Pământul, Cerul) trece un stâlp de aramă; acolo unde 
stâlpul pătrunde în Cer se află „Poarta Lumii de sus“. Calea 

Lactee nu este altceva decât imaginea, vizibilă pe Cer, a 
Stâlpului cosmic. Universul, această lucrare a zeilor, este însă 
preluat şi imitat de către oameni, la scara şi după puterile lor. 
Axis mundi, Care se vede pe Cer sub fonma Căii Lactee, este 
prezent în casa de cult sub forma unui stâlp sacru. Acesta 
este un trunchi de cedru, de zece-doisprezece metri, din care 
mai mult de jumătate iese prin acoperișul casci de cult. Stâlpul 
are un rol de căpetenie în ceremonii, pentru că el conferă ca- 
sei o structură cosmică. În cântecele rituale, casa este numită 
„lumea noastră“, iar candidaţii la iniţiere adäpostiti în această 
casă rostesc: „Sunt în Centrul Lumii... Sunt aproape de Stâlpul 
Lumii“ etc. Asimilarea Stâlpului cosmic cu stâlpul sacru și 
a casei de cult cu Universul se întâlnește și la populaţia nad'a 
din insula Flores. Stâlpul de sacrificiu este numit „Stâlpul 
Cerului“ si, conform credinţei, susține bolta cerească.’ 


„Centrul Lumii “ 

Strigătul neofitului kwakiutl: „Sunt în Centrul Lumii!“ 
ne dezvăluie încă de la început una dintre semnificațiile cele 
mai profunde ale spațiului sacru. Acolo unde s-a petrecut, 
printr-o hierofanie, o ruptură de nivel a avut loc în același timp 
o „deschidere“ pe sus (lumea divină) sau pe jos (regiunile 
inferioare, lumea morţilor). Cele trei niveluri cosmice — Pă- 
mântul, Cerul, regiunile inferioare — pot astfel comunica. 
Această comunicare este uneori exprimată cu ajutorul ima- 
ginii unei coloane universale, Axis mundi, care leagă şi sus- 
ține în același timp Cerul și Pământul si care este înfiptă în 


4 Werner Müller, Weltbild und Kult der Kwakiutl-Indianer (Wies- 
baden, 1955), pp. 17-20. 

5 P, Amdt, Die Megalithenkultur des Nad'a în Anthropos, 27, 1932, 
pp. 61-62. 

lumea de jos (ceea ce este numit îndeobşte ,,Infern‘). O ase- 
menea coloană cosmică nu se poate afla decât în chiar centrul 
Universului, pentru că întreaga lume locuibilă se întinde de 
Jur-împrejur. Ne găsim, aşadar, în faţa unei înlănțuiri de con- 
ceptii religioase și de imagini cosmologice, legate între ele, 
alcătuind un sistem care ar putea fi numit „sistemul Lumii“ 
societăților tradiționale: a) un loc sacru este o ruptură în omo- 
genitatea spațiului; b) această ruptură este reprezentată de 
o „deschidere“ care permite trecerea dintr-o regiune cosmică 
în alta (de la Cer la Pământ si invers: de la Pământ la lumea 
inferioară); c) comunicarea cu Cerul este exprimată printr-un 
anumit număr de imagini care privesc toate acel Axis mundi: 
stâlp (cf. universalis columna), scară (cf. scara lui lacov), 
munte, arbore, liană etc.; d) în jurul axului cosmic se întinde 
„Lumea“ (= „lumea noastră“), si deci axul se află „în mijloc“, 
în „buricul Pământului“, este Centrul Lumii. 

Din acest „sistem al Lumii“ tradițional s-a născut un mare 
număr de credințe, mituri si rituri, pe care însă nu ne propu- 
nem să le amintim aici. Ne vom opri la câteva exemple doar, 
alese din civilizaţii diferite, care ne pot ajuta să înțelegem 
rolul spaţiului sacru în viaţa societăților tradiţionale, oricare 
ar fi aspectul sub care se prezintă acest spaţiu sacru: loc sfânt, 
casă de cult, cetate, „Lume“. Întâlnim pretutindeni simbolis- 
mul Centrului Lumii, care ne ajută să înțelegem, în majori- 
tatea cazurilor, comportamentul traditional față de „spațiul 
de viaţă“. 

Să începem printr-un exemplu care ne dezvăluie încă de 
la început coerenta si complexitatea acestui simbolism: Mun- 
tele cosmic. Am văzut mai înainte că muntele se numără prin- 
tre imaginile care reflectă legătura dintre Cer şi Pământ; este 
aşadar socotit ca fiind în Centrul Lumii. Întâlnim în nume- 
roase culturi asemenea munți, mitici sau reali, aflați în Cen- 
tul Lumii: Meru în India, Haraberezaiti în Iran, muntele mitic 

numit „Muntele Ţărilor“ în Mesopotamia, Gerizim, căruia 
i se spunea si „Buricul Pământului, în Palestina“. Fiind un 
Axis mundi care leagă Cerul de Pământ, Muntele sacru atinge 
într-un fel Cerul și reprezintă punctul cel mai înalt al Lumii; 
teritoriul care-l înconjoară și care alcătuiește „lumea noas- 
tră““ este deci considerat ținutul cel mai înalt. Este ceea ce se 
spune în tradiția israelită: fiind ţinutul cel mai înalt, Palestina 
nu a fost acoperită de apele Potopului.? După tradiţia isla- 
mică, locul cel mai înalt de pe Pământ este Ka'ba, pentru că 
„Steaua Polară arată că acesta se găseşte în dreptul centru- 
lui Cerului“8. Creștinii socotesc că în vârful Muntelui cosmic 
se află Golgota. Toate aceste credințe exprimă unul si acelaşi 
sentiment, profund religios: „lumea noastră“ este un pământ 
sfânt, pentru că este locul cel mai apropiat de Cer, pentru 
că de aici, de la noi, se poate ajunge la Cer; lumea noastră 
este așadar un „loc înalt“. În limbaj cosmologic, această con- 
ceptie religioasă înseamnă proiecția teritoriului nostru privi- 
legiat în vârful Muntelui cosmic. Speculatiile de mai târziu 
au dus la tot felul de concluzii, printre care cea pe care tocmai 
am amintit-o, şi anume că Pământul sfânt n-a fost înecat de 
Potop. 

Acelaşi simbolism al Centrului stă la baza altor serii de 
imagini cosmologice si de credințe religioase, dintre care nu 
le putem reţine decât pe cele mai importante: a) orașele sfinte 
si sanctuarele se află în Centrul Lumii; b) templele sunt re- 
plici ale Muntelui cosmic și deci reprezintă „legătura“ prin 
excelenţă dintre Cer si Pământ, c) temeliile templelor coboară 
adânc în regiunile inferioare. Câteva exemple vor fi suficiente. 


6 Vezi referintele bibliografice în Le Mythe de l'Éternel Retour, pp. 31 
ŞI urm. 

7 A.E. Wensinck şi E. Burrows, citați în Le Mythe de l'Eternel Retour, 
p. 33. 

8 Wensinck, citat /bid., p. 35. 

Vom încerca apoi să integrăm toate aceste aspecte diferite 
ale aceluiași sistem de simboluri și vom vedea mai limpede 
cât sunt de coerente aceste concepții tradiționale despre Lume. 
Capitala Suveranului chinez desăvârşit se află în Centrul 
Lumii: în ziua solstițiului de vară, la amiază, gnomonul nu 
trebuie să facă umbră.” Același simbolism se întâlneşte la tem- 
plul din Ierusalim: stânca pe care fusese înălțat era „buricul 
Pământului“. Pelerinul islandez Nicolaus de Therva, care a 
călătorit la Ierusalim în secolul al XII-lea, scria de la Sfântul 
Mormânt: „Aici este mijlocul Lumii; aici, în ziua solstițiului 
de vară, lumina Soarelui cade drept din Cer.“1° Aceeaşi con- 
ceptie o aflăm în Iran: ţara Iranului (Airyanam Vaejah) este 
centrul si inima Lumii. Tot aşa cum inima se găsește în cen- 
trul corpului, „ţara Iranului este mai prețioasă decât toate ce- 
lelalte țări pentru că este așezată în mijlocul Lumii“!!. Despre 
Shiz, „Ierusalimul“ iranienilor (pentru că se găsea în Centrul 
Lumii), se spunea că este locul de unde izvorâse puterea regi- 
lor şi de asemenea orașul unde se născuse Zarathustra.!2 
Cât despre asimilarea templelor cu Munţii cosmici și func- 
ţia acestora de „legătură“ între Pământ si Cer, numele înseși 
ale turnurilor si ale sanctuarelor babiloniene stau mărturie 
în acest sens: „Muntele Casei“, „Casa Muntelui tuturor Pă- 
mânturilor““, „Muntele Furtunilor“, „Legătura dintre Cer si 
Pământ“ şi așa mai departe. Zigurat-ul era de fapt un Munte 
cosmic: cele şapte etaje reprezentau cele șapte ceruri plane- 
tare; urcându-le, preotul ajungea în vârful Universului. Un 


9 Marcel Granet, citat în M. Eliade, Traité d'histoire des religions 
(Paris, 1949), p. 322 (trad. rom. de Mariana Noica: Tratat de istorie a 
religiilor, Humanitas, București, 1992, p. 352 —n.t.). 

10 L.I. Ringbom, Graltempel und Paradies (Stockholm, 1951), p. 255. 

1! Sad-dar, LXXXIV, 4-5, citat de Ringbom, p. 327. 

12 Vezi documentele culese şi comentate de Ringbom, pp. 294 şi 
passim. 


34 MIRCEA ELIADE 


simbolism asemănător stă la baza uriasei construcţii a tem- 
plului din Barabudur, în Java, care este clădit ca un munte 
artificial. Urcusul lui echivalează cu o călătorie extatică în 
Centrul Lumii; ajungând la terasa de sus, pelerinul realizea- 
ză o ruptură de nivel, pătrunzând într-o „regiune pură“, care 
transcende lumea profană. 

Dur-an-ki, „legătura dintre Cer şi Pământ“: astfel erau 
numite multe sanctuare babiloniene (ca de pildă cele de la 
Nippur, Larsa, Sippar etc.). Babilonul avea si el o mulțime 
de nume, precum „Casa de la Temelia Cerului şi a Pămân- 
tului“, „Legătura dintre Cer si Pământ“. Babilonul făcea însă 
legătura dintre Pământ şi regiunile inferioare, pentru că ora- 
sul fusese înălțat pe bâb-apsi, „Poarta lui Apsii“, apsü fiind 
numele dat Apelor haosului dinaintea Creaţiei. Aceeași tra- 
ditie se întâlnește la evrei: stânca pe care se înalță templul 
din Ierusalim cobora adânc în tehôm, echivalentul ebraic pen- 
tru apsü. Tot aşa cum Babilonul se înălța pe „Poarta lui Apsü“, 
stânca templului din Ierusalim era așezată peste „gura lui 
tehom'“.!3 

Apsü ŞI tehom reprezintă în acelaşi timp „Haosul“ acvatic, 
modalitatea preformalä a materiei cosmice si lumea Morţii, 
tot ceea ce precedă viaţa și vine după ea. „Poarta lui Apsū“ 
si stânca așezată peste „pura lui tehōm“ arată nu numai punc- 
tul de întâlnire, și deci de comunicare, dintre lumea inferioară 
si Pământ, ci si deosebirea de regim ontologic dintre cele două 
planuri cosmice. Există o ruptură de nivel între fehôm şi stânca 
Templului care se află așezată peste „gura“ lui, închizând 
această trecere de la virtual la formal, de la moarte la viaţă. 
Haosul acvatic care a precedat Creaţia simbolizează în acelaşi 
timp întoarcerea în amorf, care se face prin moarte, revenirea 
la modalitatea larvară a existenței. Dintr-un anumit punct 


3 Cf. referintele din Le Mythe de l'Éternel Retour, pp. 35 şi urm. 

de vedere, regiunile inferioare pot fi omologate cu regiunile 
pustii şi necunoscute care înconjoară teritoriul locuit: lumea 
de jos, deasupra căreia se află aşezat temeinic „Cosmosul“ 
nostru, corespunde „Haosului““ care se întinde dincolo de gra- 
nitele sale. 


„Lumea noastră“ se află 
intotdeauna în Centru 


Tot ce am afirmat până acum ne arată că „lumea adevă- 
rată“ se află întotdeauna în „mijloc“, în „Centru“, pentru că 
aici se produce ruptura de nivel, comunicarea dintre cele trei 
zone cosmice. Cosmosul este întotdeauna desăvârșit, oricare 
i-ar fi întinderea. O ţară întreagă (Palestina), un oraș (Ieru- 
salimul), un sanctuar (Templul din Ierusalim) înfățișează deo- 
potrivă o imagine a lumii, imago mundi. Flavius Josephus 
arăta, cu privire la simbolismul Templului, că „Marea“, adică 
regiunile inferioare, era închipuită de curte, sanctuarul re- 
prezenta Pământul, iar Sfântul Sfinţilor, Cerul (Ant. Jud. III, 
VII, 7). Constatăm așadar că imago mundi, ca şi „Centrul“, 
se repetă în interiorul lumii locuite. Palestina, Ierusalimul și 
Templul din Ierusalim reprezintă fiecare şi toate laolaltă ima- 
ginea Universului şi Centrul Lumii. Această mulțime de 
„Centre“ şi această repetare a imaginii Lumii la scări din ce 
în ce mai modeste se numără printre trăsăturile specifice ale 
societăţilor tradiţionale. 

Se impune, după părerea noastră, următoarea concluzie: 
omul societăților premoderne doreşte să se afle cât mai aproa- 
pe de Centrul Lumii. Ştie că ţara sa se găseşte cu adevărat 
în mijlocul Pământului, că orașul său este buricul Universu- 
lui, că Templul sau Palatul sunt adevărate Centre ale Lumii; 

mai doreşte si ca propria casă să se afle în Centru și să fie o 
imago mundi. După cum vom vedea, locuinţele sunt socotite 
ca fiind cu adevărat în Centrul Lumii și reproducând, la scară 
microcosmică, Universul. Cu alte cuvinte, omul societăților 
tradiționale nu putea trăi decât într-un spaţiu „deschis“ către 
înalt, unde ruptura de nivel era simbolic asigurată și unde 
comunicarea cu lumea cealaltă, lumea „transcendentală“, 
era posibilă prin mijlocirea ritualurilor. Firește, sanctuarul, 
„Centrul“ prin excelenţă, era acolo, la îndemâna sa, în orașul 
său, și nu trebuia decât să pătrundă în Templu ca să comunice 
cu lumea zeilor. Însă homo religiosus simţea nevoia să tră- 
iască mereu în Centru, ca australienii achilpa care duceau 
peste tot cu ei stâlpul sacru, Axis mundi, ca să nu se depărteze 
de Centru si să rămână în legătură cu lumea supraterestră. 
Pe scurt, oricare ar fi dimensiunile spațiului său familiar — 
țara, orașul, satul, casa —, omul societăților tradiționale simte 
nevoia de a exista mereu într-o lume totală și organizată, în- 
tr-un Cosmos. 

Un Univers ia naştere începând din Centru şi se întinde 
pornind de la un punct central care poate fi asemuit cu un 
„buric“. După Rg Veda (X, 149) aşa se naşte si se dezvoltă 
Universul: pornind de la un nucleu, de la un punct central. 
Tradiţia evreiască este și mai explicită: „Prea Sfânt a făcut 
lumea ca pe un embrion. Tot aşa cum embrionul creşte por- 
nind de la buric, Dumnezeu a purces la Facerea Lumii de la 
buric, de unde s-a răspândit de jur-împrejur.“ Şi pentru că 
„buricul Pământului“, Centrul Lumii, este Tara Sfântă, Yoma 
spune: „Lumea a fost făcută începând de la Sion.“!4 Rabbi 
ben Gurion spunea că stânca Ierusalimului „poartă numele 
de Piatră de temelie a Pământului, pentru că de aici s-a des- 


14 Vezi referinţele ibid., p. 36. 

fäsurat întreg Pământul““!5. Pe de altă parte, deoarece crearea 
omului este o replică a cosmogoniei, primul om a fost alcătuit 
în „buricul Pământului“ (după tradiția mesopotamiană), în 
Centrul Lumii (conform tradiției iraniene), în Paradisul aflat 
în „buricul Pământului“ sau la Ierusalim (după tradițiile iu- 
deo-creştine). Nici nu putea fi altfel, pentru că acest Centru 
este tocmai locul unde se petrece o ruptură de nivel, unde 
spațiul devine sacru, real prin excelență. Once creație implică 
o supraabundentä a realității, cu alte cuvinte o izbucnire a 
sacrului în lume. 

Rezultă aşadar că orice construcție sau fabricaţie are ca 
model exemplar cosmologia. Facerea Lumii devine arhetipul 
oricărui gest creator al omului, oricare ar fi planul său de 
referință. Am văzut că aşezarea într-un teritoriu repetă cos- 
mogonia. După ce am desprins valoarea cosmogonică a Cen- 
trului, înțelegem mai bine de ce orice aşezare umană repetă 
Facerea Lumii pornind de la un punct central („buricul“). Tot 
aşa cum Universul se desfășoară şi se dezvoltă pornind de 
la un Centru şi se întinde spre cele patru puncte cardinale, 
satul se constituie pornind de la o răscruce. În insula Bali şi 
în unele regiuni din Asia, când încep pregătirile pentru con- 
structia unui sat, este căutată mai întâi o răscruce naturală, 
unde se întretaie perpendicular două drumuri. Pătratul con- 
struit pornind de la punctul central este o imago mundi. Îm- 
pärtirea satului în patru sectoare, care presupune de altfel o 
împărțire paralelă a comunităţii, corespunde împărțirii Uni- 
versului în cele patru zări. Adesea este lăsat în mijlocul sa- 
tului un loc gol, unde se va înălța mai târziu casa de cult, al 
cărei acoperiș închipuie Cerul (înfățișat adesea prin vârful 
unui copac sau prin imaginea unui munte). Pe același ax per- 


15 W.H. Roscher, Neue Omphalosstudien (Abh. d. Kônigl. Săchs. Ges. 
d. Wiss., Phil. Klasse, XXXI, 1, 1915), p. 16. 

pendicular, dar la celălalt capăt, se află lumea morților, re- 
prezentată prin anumite animale (şarpe, crocodil şi altele) 
sau prin ideogramele tenebrelor.!6 

Simbolismul cosmic al satului este reluat în structura sanc- 
tuarului ori a casei de cult. La populaţia waropen, în Guineea, 
„casa bărbaţilor“ se află în mijlocul satului: acoperișul ei re- 
prezintă bolta cerească, cei patru pereți corespund celor patru 
direcţii din spaţiu. În insula Ceram, piatra sacră a satului re- 
prezintă Cerul, și cele patru coloane de piatră pe care se spri- 
jină simbolizează cei patru stâlpi care susţin Cerul.!7 Concepții 
asemănătoare se regăsesc la triburile algonkin si sioux: coliba 
sacră unde au loc initierile închipuie Universul. Acoperișul 
colibei simbolizează bolta cerească, podeaua reprezintă Pă- 
mântul, cei patru pereți — cele patru direcţii ale spaţiului cos- 
mic. Construcţia rituală a spațiului este subliniată de un triplu 
simbolism: cele patru uși, cele patru ferestre și cele patru cu- 
lori trimit la cele patru puncte cardinale. Construcţia colibei 
sacre repetă așadar cosmogonia.!8 

Întâlnim, şi nu este de mirare, o concepţie asemănătoare 
în Italia antică și la vechii germani. Este vorba de fapt de o 
idee arhaică si foarte răspândită: cele patru zări sunt proiec- 
tate, pornind de la un Centru, în cele patru puncte cardinale. 
Mundus era, la romani, o groapă circulară împărțită în patru, 
fiind în acelaşi timp imagine a Cosmosului si model exem- 
plar al locuinței sau așezării omenești. S-a sugerat, şi pe bună 
dreptate, că Roma quadrata ar trebui înţeleasă nu ca având 


16 Cf. C.T. Bertling, Vierzhal, Kreuz und Mandala in Asien (Amster- 
dam, 1954), pp. 8 şi urm. 

17 Vezi referintele la Bertling, op. cit., pp. 4-5. 

1% Vezi materialele grupate şi interpretate de Werner Müller, Die blaue 
Hütte (Wiesbaden, 1954), pp. 60 si urm. 

forma unui pătrat, ci ca fiind împărțită în patru.!? Mundus 
era evident asimilat cu omphalos, buricul pământului: Orașul 
(Urbs) se găsea în mijlocul unui orbis terrarum. S-a arătat 
că idei asemănătoare explică structura satelor şi a orașelor 
permanice.2 În contexte culturale extrem de variate, găsim 
mereu aceeaşi schemă cosmologică si acelaşi scenariu ritual: 
așezarea într-un teritoriu echivalează cu intemeierea unei 
lumi. 


Cetate — Cosmos 


Dacă este adevărat că „lumea noastră“ este un Cosmos, 
orice atac din afară ar putea-o preface din nou în „Haos“. Și 
dacă „lumea noastră“ a fost întemeiată prin imitarea lucrării 
exemplare a zeilor, cosmogonia, adversarii care o atacă sunt 
asimilați cu dușmanii zeilor, demonii, și mai cu seamă arhi- 
demonului, Dragonul primordial învins de zei la începutu- 
rile timpurilor. Atacul asupra „lumii noastre“ este răzbunarea 
Dragonului mitic, care se răzvrăteşte împotriva lucrării zeilor, 
Cosmosul, si se sträduieste s-o nimicească. Dușmanii se nu- 
mără printre puterile Haosului. Orice distrugere a unei cetăţi 
înseamnă o întoarcere în Haos. Orice izbândă asupra atacato- 
rului repetă victoria exemplară a zeului asupra Dragonului 
(asupra „Haosului“. 

Din acest motiv, Faraonul era asimilat zeului Râ, învin- 
gătorul dragonului Apophis, în vreme ce duşmanii săi crau 
identificaţi cu Dragonul mitic. Darius se considera un nou 


19 F, Altheim, în Werner Müller, Kreis und Kreuz (Berlin, 1938), pp. 60 
ŞI urm. 

20 Ibid., pp. 65 şi urm. Cf. de asemenea W. Müller, Die heilige Stadt 
(Stuttgart, 1961). Vom reveni asupra acestei probleme într-o lucrare aflată 
în pregătire: Cosmos, temple, maison. 

Thraetaona, erou mitic iranian, care ucisese un Dragon cu 
trei capete. În tradiţia iudaică, regii păgâni erau înfätisati cu 
trăsăturile Dragonului, ca de pildă Nabucodonosor descris 
de Ieremia (41, 34) sau Pompei din Psalmii lui Solomon 
(9, 29). 

Vom vedea și în cele ce urmează că Dragonul este re- 
prezentarea exemplară a Monstrului marin, a Sarpelui pri- 
mordial, simbol al Apelor cosmice, al Tenebrelor, al Nopţii 
si al Morţii, pe scurt al amorfului şi al virtualului, a tot ceea 
ce nu are încă o „formă“. Zeul a trebuit să învingă Dragonul 
si să-l ciopârteascä astfel încât să se poată naște Cosmosul. 
Marduk a alcătuit lumea din trupul monstrului marin Tiamat. 
Iahve a creat Universul după ce l-a învins pe monstrul pri- 
mordial Rahab. Dar, după cum vom vedea, această izbândă 
a zeului asupra Dragonului trebuie să se repete în chip sim- 
bolic în fiecare an, pentru că lumea trebuie creată din nou în 
fiecare an. La fel, izbânda zeilor asupra puterilor Tenebrelor, 
Mortii şi Haosului se repetă cu fiecare victorie a cetăţii asupra 
cotropitorilor. 

Sistemele de apărare ale așezărilor și ale cetăților au fost 
probabil la început magice: aceste sisteme, alcătuite din san- 
turi, labirinturi, valuri de apărare, erau concepute astfel încât 
să poată împiedica mai curând năvălirea demonilor și a sufle- 
telor morţilor decât atacul ființelor omeneşti. În nordul Indiei, 
în vreme de epidemie, se desenează în jurul satului un cerc 
a cărui menire este să împiedice demonii bolii să pătrundă 
dincolo de această împrejmuire.?! În Occidentul medieval, 
zidurile cetăților erau consacrate prin ritualuri, spre a sluji 
ca apărare împotriva Demonului, a Bolii şi a Morţii. De altfel, 
în gândirea simbolică, dușmanul-om este în chip firesc asi- 


21 M. Eliade, Traité d'histoire des religions, p. 318 (trad. rom. cit. 
Mariana Noica, 1992, p. 341 — n.t.). 

milat cu Demonul si cu Moartea. De fapt, rezultatul atacu- 
rilor, fi ele demonice ori militare, este întotdeauna același: 
distrugerea, nimicirea, moartea. 

În zilele noastre se folosesc aceleaşi imagini când se face 
referire la primejdiile care ameninţă un anumit tip de civili- 
zatie: se vorbeşte aşadar de „haos“, „dezordine“, de „bezna“ 
în care se va cufunda „lumea noastră“. Toate aceste expresii 
înseamnă abolirea unei ordini, a unui Cosmos, a unei struc- 
turi organice, și recăderea într-o stare fluidă, amorfă, adică 
haotică. Aceasta dovedește, după părerea noastră, că imagi- 
nile exemplare se mai păstrează în limbajul și în clișeele omu- 
lui modern. Ceva din concepția tradițională despre Lume mai 
rămâne în comportamentul său, deși el nu este întotdeauna 
conştient de această moştenire din vremuri străvechi. 


Asumarea Facerii Lumii 


Trebuie să subliniem de la bun început deosebirea radicală 
dintre cele două comportamente — „tradițional“ și „mo- 
dern“ — față de locuinţa omenească. Nu are rost să mai 
stăruim asupra valorii și funcţiei locuinţei în societățile indus- 
triale, deoarece ele sunt îndeobște cunoscute. După un mare 
arhitect contemporan, Le Corbusier, casa este „o mașină de 
locuit“. Ea face parte, așadar, din nenumăratele mașini pro- 
duse în serie în societăţile industriale. În lumea modernă, casa 
ideală trebuie să fie mai întâi de toate funcțională, adică să 
le permită oamenilor să muncească și să se odihnească, pen- 
tru ca apoi să poată din nou munci. „Mașina de locuit“ poate 
fi schimbată tot atât de des ca si bicicleta, frigiderul, auto- 
mobilul. De asemenea, omul poate pleca din orașul sau din 
ținutul în care s-a născut, fără alt inconvenient decât cel im- 
pus de adaptarea la altă climă. 

Nu ne propunem să scriem istoria desacralizării treptate 
a locuinţei omeneşti. Acest proces face parte integrantă din 
uriaşa transformare a Lumii, asumată de societățile industri- 
ale şi înlesnită de desacralizarea Cosmosului, prin acţiunea 
gândirii ştiinţifice şi mai ales a răsunătoarelor descoperiri ale 
fizicii şi chimiei. Ne vom putea întreba mai târziu dacă aceas- 
tă secularizare a Naturii este într-adevăr definitivă, dacă omul 
modern nu mai are nici o posibilitate de a regăsi dimensiunea 
sacră a existenței în Lume. După cum am văzut, şi după cum 
vom putea vedea si mai limpede în cele ce urmează, anumite 
imagini tradiționale, anumite urme ale comportamentului omu- 
lui premodern se mai păstrează încă, mai „supraviețuiesc“, 
chiar în societățile cele mai industrializate. Deocamdată ne 
interesează să aratăm care este, în stare pură, comportamentul 
traditional faţă de locuinţă şi să desprindem acea Weltan- 
schauung pe care o implică acest comportament. 

Aşezarea într-un teritoriu, construirea unei locuinţe pre- 
supun, spuneam, o hotărâre vitală atât pentru întreaga comu- 
nitate, cât şi pentru individ. Este vorba de fapt de asumarea 
creării „lumii“ în care am ales să locuim. Trebuie deci imi- 
tată lucrarea zeilor, cosmogonia. Nu este lucru uşor, pentru 
că există si cosmogonii tragice, sângeroase: iar pentru că imită 
gesturile divine, omul trebuie să le repete. Dacă zeii au fost 
nevoiţi să doboare şi să sfârtece un Monstru marin sau o Fiinţă 
primordială ca să alcătuiască apoi lumea, omul trebuie, la rân- 
dul său, să-i imite atunci când îşi clädeste o lume a lui, o ce- 
tate ori o casă. Construcţiile cer aşadar jertfe sângeroase ori 
simbolice, despre care se cuvin spuse câteva cuvinte. 

Oricare ar fi structura unei societăți tradiționale — fie 
ea alcătuită din vânători-păstori, din agricultori sau ajunsă 
în stadiul civilizației urbane —, locuinţa este întotdeauna 
sanctificată pentru că este o imago mundi, iar lumea este o 
creație divină. Există însă mai multe feluri de omologare a 

locuinţei cu Cosmosul, tocmai pentru că există mai multe 
tipuri de cosmogonii. Ne vom mărgini, în acest stadiu, să 
amintim doar două mijloace prin care locuința (înțelegând 
prin aceasta atât teritoriul, cât şi casa) este transformată în 
Cosmos si capătă astfel valoare de imago mundi: a) asimi- 
larea cu Cosmosul prin proiecția celor patru zări pomind de 
la un punct central, în cazul unui sat, sau prin aşezarea sim- 
bolică a unui Axis mundi, în cazul locuinţei familiale; b) prin 
repetarea, într-un ritual de construcţie, a actului exemplar al 
zeilor, în urma căruia a luat naștere Lumea din corpul unui 
Dragon marin sau al unui Urias primordial. Nu vom insista 
asupra deosebirii radicale de Weltanschauung dintre cele două 
mijloace de sanctificare a locuinţei, şi nici asupra a ceea ce 
presupun ele din punct de vedere istoric şi cultural. Vom spune 
doar că primul mijloc — „cosmicizarea“ unui spaţiu prin 
proiecția zărilor sau prin aşezarea unui Axis mundi — este 
atestat încă din stadiile cele mai arhaice de cultură (de pildă 
stâlpul kauwa-auwa al australienilor achilpa), în vreme ce 
cel de-al doilea pare să fi fost inaugurat de cultivatorii arhaici. 
Ceea ce ne interesează în cadrul acestei cercetări este faptul 
că, în toate culturile tradiționale, locuinţa comportă un aspect 
sacru, fiind astfel o reflectare a Lumii. 

Într-adevăr, locuinţa populațiilor primitive arctice, nord-a- 
mericane şi nord-asiatice cuprinde un stâlp central, asimilat 
cu Axis mundi, cu Stâlpul cosmic sau cu Arborele Lumii, care 
fac legătura, după cum am văzut mai înainte, dintre Pământ 
şi Cer. Cu alte cuvinte, simbolismul cosmic este cuprins în 
structura însăși a locuinţei. Cerul este conceput ca un cort 
uriaș, susținut de un stâlp central: tärusul cortului sau stâlpul 
central al casei sunt asimilați cu Stâlpii Lumii și chiar numiți 
astfel. Jertfele în cinstea Fiinţei cereşti supreme au loc chiar 
la picioarele acestui stâlp central, ceea ce arată cât de impor- 
tantă este funcția sa rituală. Același simbolism s-a păstrat la 

păstorii crescători de animale din Asia Centrală, unde locu- 
inta cu acoperiş conic sprijinit pe un stâlp central este înlo- 
cuită de iurtă, aşa că funcția mitico-rituală a stâlpului este 
preluată de deschizătura din partea de sus, prin care iese fu- 
mul. La fel ca stâlpul (Axis mundi), copacul cu crengile tăiate, 
al cărui vârf iese prin deschizătura din acoperișul iurtei (şi 
care simbolizează Arborele cosmic) reprezintă o scară ce duce 
la Cer şi pe care urcă şamanii în călătoria lor către înalt, luân- 
du-si zborul prin acea deschizătură din acoperis.?? Stâlpul 
sacru, aflat în mijlocul locuinţei, se mai întâlneşte în Africa, 
la populaţiile de păstori hamiti și hamitoizi.23 

În concluzie, orice locuință se află aşezată lângă Axis 
mundi, pentru că omul religios dorește să trăiască în „Centrul 
Lumii“, cu alte cuvinte în real. 


Cosmogonie si sacrificiu de construcție 


O concepție asemănătoare se întâlnește într-o cultură foar- 
te evoluată, precum a Indiei, dar aici se poate remarca şi cc- 
lălalt mod de omologare a casei cu Cosmosul, pe care l-am 
amintit mai sus. Înainte ca zidarii să pună prima piatră, astro- 
logul le indică punctul din temelie care se găsește deasupra 
Sarpelui ce susține lumea. Meşterul zidar ciopleşte un tärus 
şi-l înfige în pământ, chiar în locul arătat, spre a pironi capul 
şarpelui. Peste tärus se pune apoi o piatră, Piatra de temelie 


2 M. Eliade, Le Chamanisme et les techniques archaïques de l'extase 
(Paris, 1951), pp. 238 şi umn. (trad. rom. de Cezar Baltag si Brânduşa 
Prelipceanu; Samanismul si tehnicile arhaice ale extazului, Humanitas, 
1996, Bucureşti, pp. 245 şi urm.) 

23 Wilhelm Schmidt, „Der heilige Mittelpfahl des Hauses“ (Anthro- 
pos, XXXV-XXXVI, 1940-1941), p. 967. 

se găsește astfel chiar în „Centrul Lumii “.24 Pe de altă parte 
însă, actul punerii temeliei repetă actul cosmogonic: înfigând 
tärusul în capul Sarpelui spre a-l „pironi“, omul imită gestul 
primordial al lui Soma ori al lui Indra, care, spune Rg Veda, 
„a lovit Şarpele în vizuină“ (VI, XVII, 9) şi „i-a retezat 
capul“ cu fulgerul (I, LII, 10). Am spus mai înainte că Sar- 
pele este simbolul Haosului, al amorfului, a ceea ce nu s-a 
manifestat. Decapitarea lui echivalează cu un act de creaţie, 
cu trecerea de la virtual şi amorf la formal. Am văzut că zeul 
Marduk a alcătuit Lumea din trupul unui monstru marin pri- 
modial, Tiamat. Victoria era repetată în chip simbolic, în fie- 
care an, pentru că Lumea se reînnoia în fiecare an. Însă actul 
exemplar al victoriei divine era repetat şi cu prilejul oricărei 
construcții, pentru că orice construcţie nouă reproducea Fa- 
cerea Lumii. 

Acest al doilea tip de cosmogonie este mult mai com- 
plex, aşa că ne vom mărgini să-l schitäm doar. Nu-l putem 
trece cu vederea, pentru că de o asemenea cosmogonie sunt 
legate nenumăratele forme de sacrificiu de construcţie, care 
nu este de fapt decât o imitație, adesea simbolică, a jertfei 
primordiale care a dat naştere Lumii. Într-adevăr, începând 
cu un anumit tip de cultură, mitul cosmogonic pune la baza 
Creaţiei uciderea unui Urias (Ymir în mitologia germanică, 
Purusa în mitologia indiană, P'an-ku în China): organele sale 
dau naştere diferitelor regiuni cosmice. După alte grupuri de 
mituri, nu numai Cosmosul ia naștere în urma uciderii unei 
Fiinţe primordiale, din substanţa acesteia, ci şi plantele ali- 
mentare, rasele umane ori clasele sociale. Sacrificiile de con- 
structie tin de acest tip de mituri cosmogonice. Ca să dureze, 
o construcție (casă, templu, lucrare tehnică) trebuie să fie în- 


24 S. Stevenson, The Rites of the Twice-Born (Oxford, 1920), p. 354. 

sufletitä, să capete în acelaşi timp o viaţă şi un suflet. „Trans- 
ferul“ sufletului nu se poate face altfel decât printr-o jertfă 
de sânge. Istoria religiilor, etnologia, folclorul cunosc nenu- 
mărate forme de sacrificii de construcţie, de jertfe sângeroase 
ori simbolice spre binele unei construcţii.2S În sud-estul Euro- 
pei, aceste rituri şi credinţe au dat naştere unor minunate ba- 
lade populare care înfăţişează jertfa soției meșterului zidar, 
fără de care construcţia nu poate fi dusă la bun sfârşit (cf. 
baladele podului de la Arta, din Grecia, a mânăstirii Argeș 
din România, a cetăţii Scutari din Iugoslavia etc.). 

Chiar dacă nu am stăruit prea mult asupra semnificației 
religioase a locuinței omenești, câteva concluzii se impun de 
la sine. Ca şi cetatea ori sanctuarul, casa este sanctificată, în 
parte sau în întregime, printr-un simbolism ori un ritual cos- 
mogonic. Aşezarea într-un anume loc, construcția unui sat 
sau doar a unei case implică aşadar o hotărâre de cea mai 
mare importanţă, pentru că aceasta priveşte existenţa însăși 
a omului: este vorba, de fapt, de crearea propriei „lumi“ şi 
de asumarea responsabilităţii de a o păstra şi de a o reînnoi. 
Nimeni nu-și schimbă locuinţa fără o strângere de inimă, pen- 
tru că nu este ușor să-ți päräsesti „lumea“. Locuinta nu este 
un obiect, o „maşină de locuit“, ci Universul pe care omul 
și-l clädeste imitând Creaţia exemplară a zeilor, cosmogonia. 
Orice construcţie şi orice inaugurare a unei locuinţe noi echi- 
valează într-un fel cu un nou început, cu o nouă viață. Si 
orice început repetă acel început primordial când a luat naş- 
tere Universul. Chiar în societățile moderne, atât de puternic 
desacralizate, serbările si petrecerile care însoțesc mutarea în- 
tr-o locuință nouă mai păstrează încă amintirea festivităților 
zgomotoase care marcau odinioară acel incipit vita nova. 





25 Cf. Paul Sartori, Ueber das Bauopfer în Zeitschrift für Ethnologie, 
XXX, 1898, pp. 1-54; M. Eliade, „Manole et le Monastère d'Argesh“ 
(Revue des études roumaines, III-IV, Paris, 1955-1956, pp. 7-28). 

Deoarece locuinţa este o imago mundi, ea se găseşte în 
chip simbolic în „Centrul Lumii“. Mulțimea, chiar infinita- 
tea Centrelor Lumii nu împovărează cu nimic gândirea re- 
ligioasä. Pentru că nu este vorba de un spațiu geometric, ci 
de un spațiu existențial şi sacru care prezintă o structură cu 
totul deosebită, ce permite o infinitate de rupturi şi deci de 
comunicări cu transcendentul. Am văzut semnificaţia cos- 
mologică şi rolul ritual al deschizăturii din acoperiș în dife- 
ritele tipuri de locuinţe. În alte culturi, aceste semnificaţii 
cosmologice şi funcții rituale sunt preluate de horn (gură de 
fum) şi de partea din acoperiș care se găseşte deasupra „un- 
ghiului sacru“ si care este înlăturată sau chiar spartă în caz de 
agonie prelungită. În ceea ce priveşte omologarea Cosmos- 
Casă-Corp omenesc, vom arăta în cele ce urmează profunda 
semnificație a „acoperișului spart“. Să amintim deocamdată 
că sanctuarele cele mai vechi erau hipetre sau aveau o des- 
chizătură în acoperiş, „ochiului domului“, simbol al rupturii 
de nivel, al comunicării cu transcendentul. 

Arhitectura sacră nu a făcut decât să reia si să dezvolte 
simbolismul cosmologic, cuprins cu mult înainte în structura 
locuinţelor primitive. La rândul său, locuința omenească fu- 
sese precedată, din punct de vedere cronologic, de „locul 
sfânt“ provizoriu, de spațiul consacrat şi cosmicizat provi- 
zoriu (cf. australienii achilpa). Cu alte cuvinte, toate simbo- 
lurile și toate ritualurile legate de temple, cetăți, case decurg, 
de fapt, din experiența primitivă a spațiului sacru. 


Templu, bazilică, catedrală 


În marile civilizaţii orientale — începând cu Mesopota- 
mia și Egiptul şi sfârşind cu China și India —, Templul cu- 
noaște o nouă si importantă valorizare: nu mai este doar o 

imago mundi, ci şi o reproducere pământească a unui model 
transcendent. Iudaismul a moştenit concepția paleo-orientală 
a Templului, considerat copia unui arhetip ceresc. Această 
idee este probabil una dintre ultimele interpretări pe care omul 
religios le-a dat experienţei primare a spațiului sacru, în opo- 
zitie cu spațiul profan. Se cuvine să stăruim putin asupra pers- 
pectivelor deschise de noua concepție religioasă. 

Să amintim mai întâi esența problemei: Templul este o 
imago mundi pentru că Lumea, ca lucrare a zeilor, este sacră. 
Însă structura cosmologică a Templului duce la o nouă valo- 
rizare religioasă: loc sfânt prin excelență, casă a zeilor, Tem- 
plul resanctifică în permanenţă Lumea, pentru că o reprezintă 
si în același timp o conţine. De fapt, Lumea este resanctificată 
în întregime datorită Templului. Oricare ar fi gradul său de 
impuritate, Lumea este continuu purificatä de sfintenia sanc- 
tuarelor. 

Deosebirea ontologică din ce în ce mai limpede dintre 
Cosmos și imaginea sa sanctificată, Templul, mai arată şi 
că sfintenia Templului este la adăpost de orice corupție pă- 
mântească, pentru că planul arhitectural al Templului este lu- 
crarea zeilor şi se găseşte, aşadar, foarte aproape de zei, în 
Cer. Modelele transcendente ale Templelor se bucură de o 
existență spirituală incoruptibilă, cerească. Prin mila zeilor, 
omul ajunge la viziunea fulgurantă a acestor modele, pe care 
se străduieşte apoi să le reproducă pe Pământ. Regele Babi- 
lonului, Gudea, a visat că zeiţa Nidaba îi arăta o placă pe care 
erau înscrise stelele binefăcătoare şi că un zeu i-a dezvăluit 
planul Templului. Sennacherib a ridicat Ninive după „pla- 
nul stabilit din timpuri străvechi în configuraţia Cerului“.26 
Aceasta nu înseamnă doar că primele construcţii au fost po- 


26 Cf. Le Mythe de l'Éternel Retour, p. 23. 

sibile datorită „geometriei cereşti“, ci și că modelele arhitec- 
tonice, aflate în Cer, iau parte la sacralitatea uraniană. 

Pentru poporul lui Israel, modelele tabernaculului, ale tu- 
turor obiectelor sacre şi ale Templului au fost create de Iahve 
dintotdeauna, și tot Iahve le-a arătat aleşilor săi pentru ca 
aceştia să le reproducă pe Pământ. Iahve îi vorbeşte lui Moise 
astfel: „Din acestea să-Mi faci locaș sfânt și voi locui în mij- 
locul lor. Cortul şi toate vasele şi obiectele lui să le faci după 
modelul ce-ţi voi arăta Eu; aşa să le faci!“ (Ieşirea, 25, 8—9). 
„Vezi să faci toate acestea după modelul ce ti s-a arătat în 
munte“ (/bid., 25, 40). Când David îi dă fiului său Solomon 
planul clădirilor Templului și al tuturor uneltelor sale, îl asi- 
gură că „toate acestea sunt în scrisoarea însuflată de la Dom- 
nul (...) cum m-a luminat El pentru toate lucrările zidirii“ 
(I Cronici, 28, 19). El a văzut aşadar modelul ceresc pe care 
Iahve îl făcuse la începutul veacurilor. Asa si spune de altfel 
Solomon: „Tu mi-ai poruncit să zidesc templul în muntele 
Tău cel sfânt şi un jertfelnic în cetatea în care locuiesti, după 
chipul cortului celui sfânt, pe care l-ai pregătit dintru început“ 
(Înţelepciunea, 9, 8). 

Ierusalimul ceresc a fost creat de Dumnezeu o dată cu 
Paradisul, deci in aeternum. Oraşul Ierusalim nu era altceva 
decât copia aproximativă a modelului transcendent: el putea 
fi pângărit de om, însă modelul nu, pentru că nu făcea parte 
din Timp. „Construcţia care se află acum în mijlocul vostru 
nu este aceea care mi s-a arătat mie, aceea care era gata de 
când m-am hotărât să fac Paradisul si pe care i-am arătat-o 
lui Adam înainte ca el să cadă în păcat“ (Apocalipsa lui Ba- 
ruh, II, IV, 3-7). 

Bazilica creștină şi, mai târziu, catedrala preiau şi pre- 
lungesc toate aceste sisteme de simbolun. Pe de o parte, bise- 
rica este gândită, încă din Antichitatea creştină, ca o copie a 
Ierusalimului ceresc; pe de altă parte, ea reproduce Paradisul 

sau lumea cerească. Însă structura cosmologică a edificiului 
sacru se mai păstrează în conştiinţa creştinătăţii, fiind evi- 
dentă, de pildă, în biserica bizantină. „Cele patru părți ale 
interiorului bisericii reprezintă cele patru direcții cardinale. 
Interiorul bisericii este Universul, Altarul este Paradisul, care 
se află la răsărit. Poarta împărătească a sanctuarului pro- 
priu-zis mai purta numele de „Poarta Raiului“. În Săptămâna 
Mare, această poartă rămâne deschisă pe tot timpul slujbei; 
sensul acestui obicei este explicat limpede în Canonul pascal: 
Cristos s-a ridicat din mormânt şi ne-a deschis porțile Raiului. 
Apusul este, dimpotrivă, ţinutul întunericului şi al durerii, al 
morții, al locuinţelor veşnice ale morților, care aşteaptă în- 
vierea trupurilor şi Judecata de Apoi. Mijlocul clădirii este 
Pământul. După Kosmas Indikopleustes, Pământul este drept- 
unghiular și mărginit de patru ziduri, deasupra cărora se află 
o boltă. Cele patru părți ale interiorului unei biserici repre- 
zintă cele patru direcţii cardinale.?? Ca imagine a Cosmosu- 
lui, biserica bizantină reprezintă şi totodată sfinteste Lumea. 


Câteva concluzii 


N-am citat, din miile de exemple aflate la îndemâna isto- 
ricului religiilor, decât un număr foarte restrâns, suficient 
însă pentru a ilustra varietatea experienţei religioase a spatiu- 
lui. Am ales exemple din culturi şi epoci diferite, spre a pre- 
zenta cel puţin expresiile mitologice şi scenariile rituale cele 
mai importante care tin de experienţa spaţiului sacru. De-a 
lungul istoriei, omul religios a valorizat în chip diferit această 
experienţă fundamentală. Nu ne rămâne decât să comparăm 


27 Hans Sedimayr, Die Entstehung der Kathedrale (Zürich, 1950), 
p. 119; W. Wolska, La Topographie chrétienne de Kosmas Indikopleustès 
(Paris, 1962), pp. 131 şi passim. 

concepţia despre spațiul sacru, şi deci despre Cosmos, așa 
cum apare ea la australienii achilpa, cu concepţiile asemă- 
nătoare ale tribului kwakiutl, ale altaicilor ori ale mesopo- 
tamienilor, ca să ne dăm seama de diferenţe. Deoarece viaţa 
religioasă a omenirii se desfăşoară în Istorie, expresiile sale 
sunt implicit condiţionate de momentele istorice şi de stilurile 
culturale; iată un truism asupra căruia nu are rost să stăruim. 
Totuşi, ceea ce ne interesează nu este varietatea infinită a ex- 
perientelor religioase ale spaţiului, ci, dimpotrivă, elementele 
lor comune, de unitate. Ajunge să confruntăm comportamen- 
tul unui om nereligios faţă de spaţiul în care trăieşte cu com- 
portamentul omului religios față de spațiul sacru ca să ne dăm 
seama imediat de deosebirea de structură dintre ele. 

Dacă ar fi să prezentăm pe scurt rezultatul a ceea ce am 
arătat până acum, am spune că experiența spațiului sacru per- 
mite „întemeierea Lumii“: acolo unde sacrul se manifestă în 
spaţiu, unde se dezvăluie realul şi Lumea începe să existe. 
Însă ivirea sacrului nu proiectează doar un punct fix în mij- 
locul fluiditätii amorfe a spațiului profan, un „Centru“ în 
„Haos“: ea produce de asemenea o ruptură de nivel, deschide 
comunicarea între nivelurile cosmice (Pământul şi Cerul) şi 
permite trecerea, de ordin ontologic, de la un mod de a fi la 
altul. Această ruptură în spațiul profan eterogen creează „Cen- 
trul“, prin care se poate comunica cu ,,transcendentul“; ruptura 
întemeiază deci „Lumea“, Centrul, făcând posibilă orientatio. 
Manifestarea sacrului în spaţiu are deci o valență cosmolo- 
gică: orice hierofanie spaţială, orice consacrare a unui spaţiu 
echivalează cu o „cosmogonie“. O primă concluzie ar fi că 
Lumea poate fi percepută ca lume ori Cosmos în măsura în 
care se înfățișează ca lume sacră. 

Orice lume este lucrarea zeilor, pentru că a fost creată fie 
direct de către zei, fie consacrată, deci „cosmicizată““ de către 
oamenii care au actualizat prin mijloace rituale actul exem- 


52 MIRCEA ELIADE 


plar al Creaţiei. Altfel spus, omul religios nu poate trăi decât 
într-o lume sacră, pentru că doar o asemenea lume participă 
la ființă, există cu adevărat. Această necesitate religioasă 
oglindește o sete ontologică nepotolită. Omul religios este 
însetat de ființă. Spaima dinaintea „Haosului“ care înconjoară 
lumea sa locuită corespunde spaimei în faţa neantului. Spațiul 
necunoscut care se întinde dincolo de „lumea“ sa, spaţiul ne- 
cosmicizat, adică neconsacrat, care nu este decât o întindere 
amorfă unde n-a fost încă proiectată nici o orientare şi nu s-a 
conturat nici o structură, acest spaţiu profan reprezintă pen- 
tru omul religios nefiinţa absolută. Dacă se rătăceşte cumva 
în acest spațiu, omul se simte golit de substanţa sa „ontică“, 
ca şi cum s-ar topi în Haos, și sfârşeşte prin a se stinge. 

Această sete ontologică se manifestă în nenumărate feluri. 
Exemplul cel mai izbitor este, în cazul aparte al spaţiului sa- 
cru, voința omului religios de a se găsi în inima realului, în 
Centrul Lumii, de unde a început să ia fiinţă Cosmosul, spre 
a se întinde apoi către cele patru zări, unde există o posibili- 
tate de comunicare cu zeii; pe scurt, acolo unde este cel mai 
aproape de zei. Am văzut că simbolismul Centrului Lumii 
nu privește doar țările, cetățile, templele si palatele, ci si cea 
mai modestă locuință omenească, de la cortul vânătorului no- 
mad până la iurta păstorului şi casa cultivatorului sedentar. 
Cu alte cuvinte, un om religios se află în Centrul Lumii si 
totodată la izvorul realității absolute, aproape de „deschide- 
rea“ care-i înlesneşte comunicarea cu zeii. 

Pentru că aşezarea într-un loc, locuirea într-un spațiu în- 
seamnă repetarea cosmogoniei, și deci imitarea lucrării zeilor, 
orice hotărâre existențială a omului religios de a se „așeza“ 
în spațiu este în același timp o hotărâre „religioasă“. Asumân- 
du-și responsabilitatea de a „crea“ Lumea în care s-a hotărât 
să locuiască, omul religios „cosmicizează““ Haosul şi totodată 
sanctifică micul său Univers, făcându-l să semene cu lumea 

zeilor. Omul religios doreşte din tot sufletul să locuiască în- 
tr-o „lume divină“, să aibă o casă asemănătoare cu „casa zei- 
lor“, aşa cum a fost ea mai târziu închipuită prin temple si 
sanctuare. Această nostalgie religioasă oglindeste de fapt 
dorința de a trăi într-un Cosmos pur și sfânt, aşa cum era 
el la începutul începuturilor, când ieșea din mâinile Crea- 
torului. 

Experienţa Timpului sacru îi va permite omului religios 
să regăsească periodic Cosmosul așa cum era el in principio, 
în clipa mitică a Creaţiei. 


CAPITOLUL II 
TIMPUL SACRU ȘI MITURILE 


Durata profană si Timpul sacru 


Ca şi spațiul, Timpul nu este nici omogen şi nici continuu 
pentru omul religios. Există intervale de Timp sacru, ca de 
pildă timpul sărbătorilor (în cea mai mare parte periodice) 
si, pe de altă parte, Timpul profan, durata temporală obisnu- 
tă, în care se înscriu actele lipsite de semnificaţie religioasă. 
Între aceste două feluri de timp există, bineînţeles, o ruptură; 
dar, prin mijlocirea riturilor, omul religios poate „trece“ cu 
ușurință de la durata temporală obişnuită la Timpul sacru. 

Distingem încă de la început o deosebire esențială între 
aceste două calități ale timpului: prin natura sa, Timpul sacru 
este reversibil, în sensul că este de fapt un Timp mitic pri- 
mordial readus în prezent. Orice sărbătoare religioasă, orice 
Timp liturgic înseamnă reactualizarea unui eveniment sacru 
care a avut loc într-un trecut mitic, „la începutul începutu- 
rilor“. Participarea religioasă la o sărbătoare implică ieşirea 
din durata temporală „obişnuită“ şi reintegrarea în Timpul 
mitic actualizat de acea sărbătoare. Timpul sacru este deci 
mereu recuperabil şi repetabil la nesfârşit. S-ar putea spune, 
dintr-un anumit punct de vedere, că acest timp nu „curge“, 
că nu este o „durată“ ireversibilă. Este un Timp ontologic 
prin excelență, „parmenidian““: mereu egal cu el însuşi, nu 
se schimbă şi nici nu se încheie. Fiecare sărbătoare periodică 
înseamnă regäsirea aceluiași Timp sacru care s-a manifestat 

la särbätoarea din anul precedent sau cu un secol în urmä: 
este Timpul creat si sanctificat de zei, cu prilejul gestelor 
lor, care sunt reactualizate prin sărbătoare. Cu alte cuvinte, 
în sărbătoare se regăseşte prima apariție a Timpului sacru, 
aşa cum s-a petrecut ea ab origine, in illo tempore. Pentru 
că Timpul sacru în care se desfășoară sărbătoarea nu exista 
înainte de gestele divine comemorate de această sărbătoare. 
Creând diferitele realități care alcătuiesc în zilele noastre 
Lumea, zeii întemeiau totodată si Timpul sacru, pentru că 
Timpul contemporan unei creaţii era în mod necesar sanc- 
tificat prin prezenţa şi activitatea divină. 

Omul religios trăieşte astfel în două feluri de Timp, din- 
tre care cel mai important, Timpul sacru, apare sub forma 
paradoxală a unui Timp circular, reversibil şi recuperabil, 
un soi de prezent mitic regăsit periodic cu ajutorul riturilor. 
Acest comportament față de Timp deosebeşte omul religios 
de cel nereligios: primul refuză să trăiască doar în ceea ce 
se numește, în termeni moderni, „prezentul istoric“, strädu- 
indu-se să ajungă la un Timp sacru care, în unele privinţe, 
ar putea însemna ,, Vesnicia“. 

Nu este ușor de arătat doar în câteva cuvinte ce înseamnă 
Timpul pentru omul nereligios al societăților modeme. Nu 
intentionäm să abordăm filozofiile moderne ale Timpului şi 
nici unele concepte pe care ştiinţa contemporană le foloses- 
te pentru propriile sale cercetări. Scopul nostru nu este de 
a compara sisteme ori filozofii, ci comportamente existen- 
tiale. Or, ceea ce se poate observa la un om nereligios este 
că şi el cunoaște o anumită discontinuitate şi eterogenitate 
a Timpului. Şi pentru el există, în afară de timpul mai curând 
monoton al muncii, un timp al petrecerilor si al spectacolelor, 
un timp „festiv“. Şi el trăieşte după ritmuri temporale variate 
şi cunoaşte timpuri cu intensitate variabilă: când ascultă mu- 
zica preferată sau când, îndrăgostit, așteaptă sau se întâlneşte 

cu persoana iubită, trăieşte, evident, într-un alt ritm temporal 
decât atunci când munceşte sau se plictiseşte. 

Există însă o deosebire esenţială față de omul religios: 
acesta cunoaşte intervale „sacre“, care nu se intergrează în 
durata temporală ce le precedă si le urmează, care au o altă 
structură şi o altă „origine“, pentru că reprezintă un Timp 
primordial, sanctificat de zei si putând fi adus în prezent prin 
sărbătoare. Pentru un om nereligios, Timpul nu poate repre- 
zenta nici ruptură, nici „mister“: el alcătuiește dimensiunea 
existențială cea mai profundă a omului şi este legat de propria 
sa existenţă, având așadar un început si un sfârșit, şi anume 
moartea, dispariţia existenţei. Oricât de numeroase ar fi rit- 
murile temporale pe care le urmează si oricât de deosebite 
ar fi intensitätile acestor ritmuri, omul nereligios ştie că este 
vorba mereu de o experienţă umană în care nu poate interveni 
nici o prezență divină. 

Dimpotrivă, pentru omul religios, durata temporală pro- 
fană poate fi periodic „oprită“ prin introducerea, cu ajutorul 
riturilor, a unui Timp sacru, non-istoric (în sensul că nu ține 
de prezentul istoric). Tot aşa cum o biserică înseamnă o rup- 
tură de nivel în spaţiul profan al unui oraș modern, slujba 
religioasă care are loc înăuntrul ei înseamnă o ruptură în du- 
rata temporală profană: nu mai este prezent Timpul istoric 
actual, timpul trăit, de pildă, pe străzile si în casele din jur, 
ci Timpul în care s-a desfăşurat existenţa istorică a lui Isus 
Cristos, Timpul sfințit prin predicile, patimile, moartea si 
învierea lui Cristos. Trebuie să spunem totuși că acest exem- 
plu nu evidențiază întru totul deosebirea dintre Timpul profan 
si Timpul sacru; în comparaţie cu celelalte religii, crestinis- 
mul a reînnoit într-adevăr experiența si conceptul de Timp 
liturgic, afirmând istoricitatea persoanei lui Cristos. Pentru 
un credincios, liturghia se desfăşoară într-un Timp istoric sfin- 
tit prin întruparea Fiului lui Dumnezeu. Timpul sacru, reac- 

tualizat periodic în religiile precrestine (mai ales în cele ar- 
haice) este un Timp mitic, un Timp primordial, care nu poate 
fi identificat cu trecutul istoric, un Timp originar, care s-a 
ivit „dintr-o dată“, care nu era precedat de un alt Timp, pen- 
tru că nici un Timp nu putea exista înainte de apariția reali- 
tätii înfăţişate de mit. 

Ceea ce ne interesează înainte de toate este această con- 
ceptie arhaică a Timpului mitic. Vom vedea în cele ce ur- 
mează care sunt deosebirile față de iudaism si creştinism. 


Templum-tempus 


Câteva elemente ne vor ajuta să înţelegem mai bine com- 
portamentul omului religios față de Timp. Trebuie să amintim 
în primul rând că, în mai multe limbi ale populațiilor abo- 
rigene din America de Nord, termenul de „Lume“ (= Cos- 
mos) este folosit si cu sensul de ,, An“. lakuţii spun „a trecut 
lumea“, înțelegând prin aceasta că „s-a scurs un an“. La 
populaţia yuki, „Anul“ este desemnat de cuvintele „Pământ“ 
sau „Lume“; ca şi iakuţii, yuki spun, la trecerea anului, că 
„a trecut Pământul“. Termenii arată legătura de ordin religios 
dintre Lume si Timpul cosmic. Cosmosul este văzut ca o uni- 
tate vie care se naște, se dezvoltă şi se stinge în ultima zi a 
Anului, ca apoi să renască o dată cu Anul Nou. Vom vedea 
că această renaștere este de fapt o naștere, Cosmosul renăs- 
când în fiecare An pentru că Timpul începe, cu fiecare An 
Nou, ab initio. 

Legätura cosmico-temporalä este de ordin religios: Cos- 
mosul poate fi omologat cu Timpul cosmic („Anul“), pen- 
tru că este vorba în ambele cazuri de realități sacre, de creații 
divine. La unele populații nord-americane, această legătură 
cosmico-temporală este arătată de însăși structura edificiilor 

sacre. De vreme ce Templul este imaginea Lumii, el contine 
si un simbolism temporal. Este ceea ce se poate constata, de 
pildă, la triburile algonkin și sioux. Coliba sacră reprezintă 
în acest caz Universul, dar și Anul, pentru că Anul este văzut 
ca un fel de trecere prin cele patru puncte cardinale, repre- 
zentate de cele patru ferestre şi de cele patru uşi ale colibei. 
Indienii dakota obişnuiesc să spună că „Anul este un cerc 
în jurul Lumii“, adică în jurul colibei sacre, care este o imago 
mundi. 

Găsim în India un exemplu si mai clar. Am văzut că ri- 
dicarea unui altar înseamnă repetarea cosmogoniei. Or, tex- 
tele adaugă că „Anul este altarul focului“, explicând totodată 
şi simbolismul lui temporal: cele 360 de cărămizi de împrej- 
muire corespund celor 360 de nopţi ale anului, iar cele 360 
de cărămizi yajusmati celor 360 de zile (Satapatha Bräh- 
mana, X, 5, IV, 10). Cu alte cuvinte, cu fiecare înălţare a unui 
altar al focului, nu numai că se reface Lumea, ci „se clädeste 
Anul“: Timpul este re-creat, deci regenerat. Pe de altă parte, 
Anul este asimilat lui Prajâpati, zeul cosmic; cu fiecare nou 
altar, Prajăpati este înviat, adică sfintenia Lumii este întărită. 
Nu este vorba de Timpul profan, de simpla durată temporală, 
ci de sanctificarea Timpului cosmic. Înălţarea altarului focu- 
lui are drept tel sanctificarea Lumii, adică integrarea sa în- 
tr-un Timp sacru. 

Găsim un simbolism temporal analog integrat în simbo- 
lismul cosmologic al Templului de la Ierusalim. După Flavius 
Josephus (Ant. Jud., III, VII, 7), cele douăsprezece pâini care 
se aflau pe masă reprezentau cele douăsprezece luni ale Anu- 
lui, iar candelabrul cu șaptezeci de braţe reprezenta decanii 
(adică împărțirea zodiacală a celor şapte planete în câte zece 
părți). Templul era o imago mundi: găsindu-se în „Centrul 


! Werner Müller, Die blaue Hütte (Wiesbaden, 1954), p. 133. 

Lumii“, la Ierusalim, el sanctifica nu numai întreg Cosmosul, 
ci Si „viața“ cosmică, adică Timpul. 

Primul care a explicat înrudirea etimologică dintre tem- 
plum şi tempus este Hermann Usener, care a interpretat cei 
doi termeni cu ajutorul noţiunii de intersectare (,,Schneid- 
ung, Kreuzung“). Cercetäriletulterioare au adus precizări în 
legătură cu această descoperire: „Templum se referă la as- 
pectul spatial, iar tempus la aspectul temporal al mișcării ori- 
zontului în spațiu şi în timp.“3 

Toate aceste lucruri par să aibă o semnificație profundă, 
si anume că pentru omul religios al cultunilor arhaice, Lu- 
mea se reinnoieste in fiecare an sau, cu alte cuvinte, își regă- 
seste cu fiecare inceput de an ,„sfințenia “ originară, cu care 
se născuse din mâinile Creatorului. Acest simbolism este vă- 
dit în structura arhitectonică a sanctuarelor. Fiind locul sfânt 
prin excelenţă si totodată imaginea Lumii, templul sancti- 
fică întregul Cosmos şi în acelaşi timp viaţa cosmică. Or, 
viaţa cosmică era închipuită ca un soi de traiectorie circu- 
lară, identificându-se cu Anul. Anul era ca un cerc închis: 
avea un început și un sfârșit, dar si posibilitatea de a „re- 
naşte“ în chip de An Nou. Fiecare An Nou aducea un Timp 
„nou“, „curat“ şi „sfânt“, adică un timp care nu fusese încă 
folosit şi uzat. 

Timpul însă renästea, reîncepea, pentru că Lumea era 
creată din nou la începutul fiecărui An. Am văzut în capi- 
tolele precedente cât de important este mitul cosmogonic ca 
model exemplar al oricărui tip de creaţie sau de construcţie. 
Cosmogonia înseamnă și creare a Timpului, ba mai mult: 
cosmogonia fiind arhetipul oricărei „creații“, Timpul cosmic 


2 H. Usener, Gôtternamen (ed. a Il-a, Bonn, 1920), pp. 191 şi urm. 
3 Werner Müller, Kreis und Kreuz (Berlin, 1938), p. 39; cf., de ase- 
menea, pp. 33 şi urm. 

pe care cosmogonia îl face să tâsneascä este modelul exem- 
plar al tuturor celorlalte feluri de timp, adică al Timpurilor 
proprii diverselor categorii de făpturi care există pe lume. 
Cu alte cuvinte, pentru omul religios al culturilor arhaice, 
orice creaţie, orice existenţă începe în Timp: înainte ca un 
lucru să existe nu poate exista nici timpul acelui lucru. Îna- 
inte să apară Cosmosul nu exista timp cosmic. Înainte de 
apariția unei anumite specii vegetale, timpul de care are ea 
nevoie astăzi să crească, să rodeascä si să moară nu exista. 
Orice creație este deci imaginată ca având loc la începutul 
Timpului, in principio. Timpul tâsneste o dată cu prima apa- 
ritie a unei noi categorii de realităţi existente. Mitul joacă, 
aşadar, un rol deosebit de important, pentru că arată cum 
anume s-a născut o realitate. 


Repetarea anuală a cosmogoniei 


Mitul cosmogonic arată cum a apărut Cosmosul. În Babi- 
lon, în timpul ceremoniei akâtu, care se desfăşura în ultimele 
zile ale anului și în primele zile ale Anului Nou, se recita 
solemn „Poemul Creaţiei“, Enuma elish. Această recitare 
rituală actualiza lupta dintre Marduk si monstrul marin Tia- 
mat, care avusese loc ab origine şi pusese capăt Haosului 
prin victoria finală a zeului. Marduk făurise Cosmosul din 
trupul ciopârtit al lui Tiamat, iar pe om din sângele demo- 
nului Kingu, principalul aliat al lui Tiamat. Că această co- 
memorare a Creaţiei este într-adevăr o reactualizare a actului 
cosmogonic ne-o dovedesc atât ritualurile, cât şi formulele 
rostite în cursul ceremoniei. 

Lupta dintre Tiamat si Marduk era redată printr-o con- 
fruntare între două grupuri de personaje; regăsim același ce- 
remonial la hititi, tot în cadrul scenariului dramatic prilejuit 

de Anul Nou, la egipteni și în ţinutul Ras Shamra. Lupta 
dintre cele două grupuri de personaje repeta trecerea de la 
Haos la Cosmos, actualizând cosmogonia. Evenimentul mitic 
redevenea prezent. „Să-l învingă mereu pe Tiamat și să-i grä- 
bească sfârșitul!““, striga conducătorul ceremonialului. Lup- 
ta, victoria şi Creaţia aveau loc chiar în această clipă, hic 
el nunc. 

Deoarece Anul Nou este o reactualizare a cosmogoniei, 
el implică reluarea Timpului de la începuturile sale, adică 
refacerea Timpului primordial, a Timpului „pur“, cel care 
exista în momentul Creaţiei. Anul Nou era așadar un prilej 
pentru „curățirea“ de păcate și alungarea demonilor sau mă- 
Car a unui tap ispăşitor. Nu este vorba doar de sfârșitul efectiv 
al unui anumit interval de timp și de începutul unui alt inter- 
val (cum își imaginează, de pildă, un om modem), ci şi de 
abolirea anului trecut si a timpului scurs. Acesta este și sensul 
purificărilor rituale: o ardere, o anulare a păcatelor și a gre- 
şelilor individului și ale comunității în ansamblu, si nu doar 
o simplă „purificare“. 

Naurōz — Anul Nou persan — amintește de ziua în care 
a avut loc Crearea Lumii şi a omului. În ziua de Nauroz avea 
loc „înnoirea Creaţiei“, cum spunea istoricul arab Albâruni. 
Regele rostea: „lată o nouă zi, dintr-o nouă lună a unui an 
nou: se cuvine să înnoim ceea ce timpul a învechit.“ Timpul 
învechise ființa omenească, societatea, Cosmosul, iar acest 
Timp distrugător era Timpul profan, durata propriu-zisă: tre- 
buia abolit, pentru revenirea la momentul mitic în care înce- 
puse să existe lumea, scăldată într-un Timp „pur“, „puternic“ 
şi sacru. Timpul profan scurs era abolit cu ajutorul riturilor 
care închipuiau un fel de „sfârșit al lumii“. Stingerea focu- 
rilor, întoarcerea sufletelor morţilor, confuzia socială de tipul 
Saturnaliilor, licenţa erotică, orgiile şi altele simbolizau în- 
toarcerea Cosmosului în Haos. În ultima zi a anului, Universul 

se topea în Apele primordiale. Monstrul marin Tiamat, sim- 
bol al întunericului, al amorfului, al non-manifestatului, învia 
şi devenea iarăşi amenintätor. Lumea care existase de-a lun- 
gul unui an întreg dispărea cu adevărat. Deoarece Tiamat 
era din nou acolo, Cosmosul era anulat, iar Marduk era nevoit 
să-l creeze din nou, după ce-l înviase încă o dată pe Tiamat.‘ 

lată care era semnificaţia întoarcerii periodice a lumii la 
o modalitate haotică: toate „păcatele“ de peste an, tot ceea 
ce Timpul pângărise si învechise, era nimicit în sensul fizic 
al termenului. Participând în chip simbolic la nimicirea şi la 
re-crearea Lumii, omul era şi el creat din nou şi renästea, 
pentru că începea o existență nouă. Cu fiecare An Nou, omul 
se simţea mai liber si mai curat, pentru că scăpase de povara 
greselilor si păcatelor sale. Se întorcea în Timpul mitic al 
Creaţiei, un Timp sacru si „puternic“: sacru pentru că era 
transfigurat de prezenţa zeilor, „puternic“ pentru că era 
Timpul celei mai uriaşe creaţii cunoscute vreodată, aceea a 
Universului. Omul era din nou, în mod simbolic, contempo- 
ran cu cosmogonia şi lua parte la Facerea Lumii. În Orien- 
tul Apropiat, participa chiar, în timpuri străvechi, la această 
creaţie (cf. cele două grupuri antagoniste care îi reprezintă 
pe Zeu şi pe Monstrul marin). 

Nu este greu de înţeles de ce omul religios era urmărit 
de amintirea acestui Timp mitic, şi de ce se străduia să se 
întoarcă periodic la el: in illo tempore, zeii ajunseseră la apo- 
geul puterii. Cosmogonia este manifestarea divină supremă, 
gestul exemplar de putere, de îndestulare, de creativitate. 
Omul religios este însetat de real şi încearcă prin toate mij- 
loacele care îi stau la îndemână să se aşeze la izvorul rea- 
lităţii primordiale, în clipa când lumea era in statu nascendi. 


4 Pentru ritualurile de Anul Nou, vezi M. Eliade, Le Mythe de l 'Eternel 
Retour, pp. 89 şi urm. 

Regenerarea prin intoarcerea 
la Timpul originar 


Toate aceste lucruri s-ar cuveni dezvoltate, dar nu putem 
menționa deocamdată decât două elemente esențiale, si anu- 
me: 10 prin repetarea anuală a cosmogoniei, Timpul se re- 
genera, reîncepea ca Timp sacru, deoarece coincidea cu acel 
illud tempus când Lumea începuse să existe; 20 participând 
în mod ritual la „sfârşitul Lumii“ şi la „re-crearea“ ei, omul 
devenea contemporan cu illud tempus, deci se nästea din nou, 
îşi relua existenţa de la capăt, cu rezerva de forte vitale in- 
tactä, aşa cum era ea în clipa când venise pe lume. 

Cele două elemente sunt importante pentru că ne dezvă- 
luie secretul comportamentului omului religios față de Timp. 
Timpul sacru şi puternic fiind Timpul originii, clipa desă- 
vârşită în care s-a făurit o realitate şi în care această realitate 
s-a manifestat pe deplin, pentru prima oară, omul se va stră- 
dui periodic că ajungă din nou în acest Timp originar. Pe 
această reactualizare rituală a lui i//ud tempus al primei epi- 
fanii a unei realități se bazează toate calendarele sacre: sär- 
bătoarea nu este „comemorarea“ unui eveniment mitic (Şi 
deci religios), ci reactualizarea acestuia. 

Timpul originii este prin excelență Timpul cosmogoniei, 
clipa în care a apărut realitatea cea mai cuprinzătoare, adi- 
că Lumea. Cum am putut vedea în capitolul precedent, cos- 
mogonia slujeşte așadar drept model exemplar pentru orice 
„Creație“, orice fel de „facere“. Din acelaşi motiv, Timpul 
cosmogonic slujeşte drept model tuturor Timpurilor sacre; 
pentru că, dacă Timpul sacru este acela în care s-au mani- 
festat şi au creat zeii, este limpede că Facerea Lumii este 
manifestarea divină cea mai desăvârşită şi mai măreaţă. 

Omul religios reactualizează deci cosmogonia nu numai 
de fiecare dată când „făureşte“ ceva („lumea lui proprie“ — 

teritoriul locuit — sau o cetate, o casă etc.), ci şi atunci când 
vrea să asigure o domnie fericită unui nou Suveran sau când 
trebuie să salveze recoltele amenințate, să poarte cu succes 
un război ori să facă o călătorie pe mare. Recitarea rituală a 
mitului cosmogonic joacă un rol important mai ales în vin- 
decări, care au drept scop regenerarea fiinţei omeneşti. În 
insulele Fidji, ceremonialul instalării unui nou suveran poartă 
numele de „Facerea Lumii“, iar acest ceremonial se repetă 
si pentru salvarea recoltelor amenințate. Cea mai largă apli- 
catie rituală a mitului cosmogonic se întâlnește probabil în 
Polinezia. Vorbele pe care Io le rostise in illo tempore pentru 
a crea Lumea au devenit formule rituale. Oamenii le repetă 
cu felurite prilejuri: pentru fecundarea unui pântece sterp, 
pentru vindecarea bolilor, atât ale minții, cât şi ale trupului, 
la pregătirile de război, dar şi în ceasul morții ori pentru sti- 
mularea inspirației poetice.’ 

Pentru polinezieni, mitul cosmogonic este, aşadar, mo- 
delul arhetipal al tuturor „creațiilor“, oricare ar fi planul 
desfăşurării lor: biologic, psihologic, spiritual. Deoarece re- 
citarea rituală a mitului cosmogonic implică reactualizarea 
acestui eveniment primordial, cel pentru care se recită mitul 
este proiectat în chip magic la „începuturile Lumii“ şi devine 
contemporan cu cosmogonia. Acesta se întoarce la Timpul 
originii, în scopul terapeutic de a-și relua existenţa de la 
capăt, de a se naşte încă o dată. Concepţia subiacentă acestor 
rituri de vindecare ar fi că Viaţa nu poate fi reparată, ci doar 
re-creată prin repetarea simbolică a cosmogoniei, deoarece 
cosmogonia este modelul exemplar al oricărei creații. 








5 Cf. referintele bibliografice în Eliade, Traité d'histoire des religions, 
pp. 351 şi urm. (trad. rom. cit. Mariana Noica, 1992, pp. 375 şi urm. — 
n.t.); id., As pects du Mythe (Gallimard, 1963), pp. 44 şi urm. (trad. rom. 
de Paul G. Dinopol: Aspecte ale mitului, Editura Univers, Bucureşti, 1978, 
pp. 24 şi urm. — n.t.). 

Putem înţelege și mai bine funcţia regeneratoare a în- 
toarcerii la Timpul originii dacă cercetăm mai în amănunt 
terapeutica arhaică, ca de pildă cea a populaţiei tibeto-bir- 
mane nakhi, din sud-vestul Chinei (provincia Yunnan). Ritu- 
alul de vindecare constă de fapt în recitarea solemnă a mitului 
Facerii Lumii, urmat de miturile originii bolilor (provocate 
de mânia Şerpilor) şi de apariția primului saman-vindecätor 
care le aduce oamenilor leacurile trebuincioase. Aproape toa- 
te ritualurile se referă la inceputuri, la Timpul mitic când 
Lumea încă nu exista: „La început, pe când cerul, soarele, 
luna, stelele, planetele si pământul încă nu se iviseră, pe când 
nu era încă nimic etc.“ Urmează apoi cosmogonia si apariția 
şerpilor: „În vremea când s-a ivit cerul, când au răsărit soa- 
rele, luna, stelele şi planetele si pământul; când s-au născut 
munții, văile, copacii şi stâncile, tot atunci s-au arătat serpii 
naga şi dragonii etc.“ Se vorbeşte apoi de apariția primului 
vindecător si a leacurilor, cu precizarea: „Trebuie arătat de 
unde vine leacul, căci altfel nu se poate vorbi despre el.“ 

Se cuvine adăugat, în legătură cu aceste rostiri magice 
cu scop medical, că mitul originii leacurilor face întotdea- 
una parte din mitul cosmogonic. În terapeuticile primitive 
si tradiționale, un leac nu este bun decât atunci când origi- 
nea lui este amintită în faţa bolnavului. Un mare număr de 
incantaţii din Orientul Apropiat si din Europa cuprind po- 
vestea bolii ori a demonului care a provocat-o şi vorbesc de- 
spre momentul mitic în care o divinitate sau un sfânt a izbutit 
să stârpească răul.” Eficacitatea terapeutică a incantatiei con- 
stă în faptul că aceasta, rostită ritual, reactualizează Timpul 


6 J.F. Rock, The Na-khi Nâga Cult and related Ceremonies (Roma, 
1952), vol. I, pp. 108, 197, 279 şi urm. 

7 Cf. Le Mythe de l'Éternel Retour, pp. 126 şi urm.; Aspects du Mythe, 
pp. 42-43 (trad. rom. cit. Paul G. Dinopol, 1978, pp. 22-24 şi urm. — 
n. t). 

mitic al „originii“, atât al originii Lumii, cât şi al originii 
bolii şi a tratamentului. 


Timpul „festiv “ şi structura sărbătorilor 


Timpul originii unei realităţi, adică Timpul întemeiat de 
prima sa apariţie, are o valoare şi o funcţie exemplare; din 
acest motiv, omul se sträduieste să-l reactualizeze periodic, 
cu ajutorul unor ritualuri adecvate. Însă „prima manifestare“ 
a unei realități echivalează cu crearea sa de către Fiinţe di- 
vine sau semi-divine: regăsirea Timpului originii implică aşa- 
dar repetarea rituală a actului creator al zeilor. Reactualizarea 
periodică a actelor creatoare înfăptuite de către Fiinţele divine 
in illo tempore alcătuieşte calendarul sacru, totalitatea săr- 
bătorilor. O sărbătoare se desfăşoară întotdeauna în Timpul 
originii. Şi tocmai regăsirea acestui Timp originar, sacru, deo- 
sebeste comportamentul uman din timpul sărbătorii de cel 
de dinainte ori de după sărbătoare. În numeroase cazuri, ceea 
ce se petrece în timpul sărbătorilor nu se deosebeşte cu nimic 
de ceea ce se întâmplă în zilele obişnuite, însă omul religios 
este încredințat că trăieşte într-un alt Timp, că a izbutit să 
se întoarcă în acel illud tempus mitic. 

Cu prilejul ceremoniilor totemice anuale intichiuma, aus- 
tralienii arunta reiau itinerariul urmat de Strămoșul mitic al 
tribului din epoca altcheringa („vremea visului“). Se opresc 
în nenumăratele locuri unde s-a oprit Strămoșul şi fac ace- 
leasi gesturi pe care le făcuse acesta, in illo tempore. Pe du- 
rata întregii ceremonii postesc, nu poartă arme şi se feresc 
de orice contact cu femeile sau cu membrii altor clanuri. Sunt 
cu totul cufundati în „vremea visului“.8 


8 F.J. Gillen, The native Tribes of Central Australia (ed. a Il-a, Londra, 
1938), pp. 170 şi urm. 

Särbätorile care au loc la fiecare an în insula Tikopia, din 
arhipelagul polinezian, reproduc „lucrările zeilor“, actele prin 
care zeii, în Timpurile mitice, au alcătuit Lumea așa cum este 
ea în zilele noastre.” Timpul „festiv“, în care se trăieşte pe 
durata ceremoniilor, se caracterizează prin anumite interdicții 
(tabuuri): zgomotul, jocurile, dansurile sunt cu desăvârşire 
oprite. Trecerea de la Timpul profan la Timpul sacru este mar- 
cată ritual de ruperea unui băț în două. Numeroasele cere- 
monii care alcătuiesc sărbătorile periodice şi care nu fac decât 
să repete gesturile exemplare ale zeilor nu se deosebesc, în 
aparență, de activităţile obişnuite: este vorba de repararea 
rituală a bărcilor, de rituri legate de cultivarea plantelor co- 
mestibile (yam, taro şi altele), de refacerea sanctuarelor. În 
realitate, toate aceste activităţi ceremoniale se deosebesc de 
aceleași munci făcute în zilele obişnuite prin faptul că ele 
nu privesc decât anumite obiecte, care sunt într-un fel arhe- 
tipurile categoriilor respective; şi prin aceea că se desfăşoară 
într-o atmosferă impregnată de sacru. Într-adevăr, indigenii 
sunt conștienți că reproduc în cele mai mici amănunte actele 
exemplare ale zeilor, așa cum aceștia le înfăptuiseră in illo 
tempore. 

Astfel, omul religios devine periodic contemporan cu zeii, 
în măsura în care reactualizează Timpul primordial al înfăp- 
tuirii lucrărilor divine. La nivelul civilizațiilor ,, primitive“, 
tot ceea ce face omul are un model transuman; chiar si în 
afara Timpului „festiv“, gesturile sale urmează modelele exem- 
plare hotărâte de zei si de Strămoșii mitici. Această imitație 
poate însă deveni din ce în ce mai putin corectă; modelul riscă 
să fie deformat sau chiar uitat. Reactualizärile periodice ale 
gesturilor divine, sărbătorile religioase au drept scop să-i în- 
vete pe oameni modelele sacre. Repararea rituală a bărcilor 


9 Cf. Raymond Firth, The Work of Gods in Tikopia, | (Londra, 1940). 

sau cultivarea rituală a plantelor (yam, de pildă) nu mai sea- 
mănă cu aceleaşi munci desfăşurate în afara perioadelor sa- 
cre. Ele sunt mai exacte, mai apropiate de modelele divine, 
si în același timp rituale, fiind călăuzite de o intenţie religi- 
oasă. Ceremonialul reparării unei bărci nu are nici o legătură 
cu faptul că barca trebuie reparată, ci arată că, în vremurile 
mitice, zeii le-au arătat oamenilor cum anume se repară băr- 
cile. Nu mai este vorba de o operaţie empirică, ci de un act 
religios, de o imitatio dei. Lucrul care trebuie reparat nu este 
doar unul dintre cele ce alcătuiesc numeroasa categorie a „băr- 
cilor“, ci un arhetip mitic: barca de care zeii s-au folosit ,, in 
illo tempore “. Timpul în care are loc repararea rituală a bär- 
cilor amintește de Timpul primordial, adică Timpul în care 
lucrau zeii. 

Exemplul pe care l-am analizat nu se poate aplica la toate 
tipurile de sărbători periodice. Ceea ce ne interesează nu este 
morfologia sărbătorii, ci structura Timpului sacru actualizat 
prin sărbători. Se poate spune că Timpul sacru este mereu 
acelaşi, alcătuind „un şir de eternitäti (Hubert si Mauss). 
Oricât de complexă ar fi o sărbătoare religioasă, ea repro- 
duce întotdeauna un eveniment sacru care a avut loc ab ori- 
gine şi care este readus în prezent în chip ritual. Participanţii 
devin contemporani cu evenimentul mitic sau, altfel spus, 
„les“ din timpul lor istoric, adică din Timpul alcătuit din to- 
talitatea evenimentelor profane, personale şi interpersonale, 
pentru a ajunge la Timpul primordial, care este mereu același 
si care aparține Eternităţii. Omul religios ajunge periodic în 
Timpul mitic şi sacru, la Timpul originii, care „nu se scurge“, 
pentru că nu ia parte la durata temporală profană, fiind alcă- 
tuit dintr-un prezent etern, recuperabil la nesfârșit. 

Omul religios simte nevoia să se cufunde periodic în acest 
Timp sacru si indestructibil, fiind încredinţat că acesta deter- 
mină celălalt timp, obişnuit, durata profană în care se desfă- 

şoară orice existenţă omenească. Prezentul etern al eveni- 
mentului mitic determină durata profană a evenimentelor 
Istorice. Ca să dăm un singur exemplu, hierogamia divină, 
care a avut loc in illo tempore, a îngăduit unirea sexuală, 
omenească. Unirea dintre zeu şi zeiţă se petrece într-o clipă 
atemporală, într-un prezent veşnic; unirea sexuală dintre oa- 
meni, când nu este rituală, se desfăşoară în durată, în Timpul 
profan. Timpul sacru, mitic, întemeiază și Timpul existențial, 
Istoric, slujindu-i acestuia drept model exemplar. Altfel spus, 
totul există datorită fiinţelor divine ori semidivine. „Ongi- 
nea“ realitätilor si a Vieţii înseși este religioasă. Planta yam 
poate fi cultivată şi consumată în chip „obişnuit“ pentru că 
este cultivată si consumată periodic în chip ritual. lar aceste 
ritualuri pot fi îndeplinite pentru că zeii le-au dezvăluit in 
illo tempore, creând omul şi planta yam şi arătându-le oame- 
nilor cum anume această plantă comestibilă poate fi culti- 
vată şi consumată. 

Dimensiunea sacră a Vieţii se regăsește din plin în sărbă- 
toare, când se experimentează sfintenia existenţei omeneşti 
ca lucrare a zeilor. În restul timpului, omul poate oricând 
uita ceea ce este fundamental, şi anume că existenţa nu este 
„dată“ de către ceea ce modernii numesc „Natură“, ci este 
o creaţie a Celorlalti, adică zeii sau Fiintele semidivine. În 
schimb, sărbătorile redau dimensiunea sacră a existenței, amin- 
tind cum anume zeii sau Strămoșii mitici au făcut omul si 
i-au împărtășit comportamentele sociale şi muncile practice. 

Dintr-un anumit punct de vedere, această „ieşire“ peri- 
odică din Timpul istoric, si mai âles consecinţele ei pentru 
existenţa globală a omului religios, ar putea aduce cu o res- 
pingere a libertăţii creatoare. Este vorba de fapt de o veşnică 
întoarcere in illo tempore, într-un trecut care este „mitic“ si 
nu are nimic istoric. S-ar putea conchide că această eternă 
repetare a gesturilor exemplare dezvăluite de zei ab origine 

împiedică orice progres uman şi paralizează orice elan cre- 
ator. Concluzia este justificată, dar numai în parte, deoarece 
omul religios, chiar şi cel mai „primitiv“, nu se împotrivește 
progresului, în principiu, ci îl acceptă, atribuindu-i însă o 
origine si o dimensiune divine. Tot ceea ce, din perspectiva 
modernă, ni s-ar părea aducător de „progres“ (de orice fel — 
social, cultural, tehnic şi aşa mai departe) în comparaţie cu 
o situație anterioară, a fost asumat de către societățile primi- 
tive în decursul lungii lor istorii, ca un şir de revelații divine. 
Deocamdată nu interesează acest aspect al problemei. Im- 
portantă este înțelegerea semnificației religioase a repetării 
gesturilor divine. Pare destul de limpede că, simțind nevoia 
să reproducă la nesfârșit aceleași gesturi exemplare, omul 
religios dorește si încearcă să trăiască în preajma zeilor. 


Omul — contemporan periodic cu zeii 


Capitolul precedent, privitor la simbolismul cosmologic 
al orașelor, templelor și caselor, ne-a arătat că acesta se leagă 
de ideea unui „Centru al Lumii“. Experienţa religioasă cu- 
prinsă în simbolismul Centrului ar putea fi următoarea: omul 
doreşte să se așeze într-un spaţiu „deschis către înalt, aflat 
în comunicare cu lumea divină“. Aşezarea în preajma unui 
„Centru al Lumii“ nu înseamnă altceva decât așezarea în 
preajma zeilor. 

Regäsim aceeași dorință de apropiere de zei dacă anali- 
zăm semnificația sărbătorilor religioase. Cel ce se cufundă 
în Timpul sacru de origine devine „contemporan cu zeii“, 
deci trăieşte în preajma lor, chiar dacă această prezenţă este 
tainică, în sensul că nu este întotdeauna vizibilă. Intentiona- 
litatea descifrată în experienţa Spaţiului și a Timpului sacru 
dezvăluie dorinţa de întoarcere la o stare primordială, când 

Zeii si Strämosii mitici erau prezenți, fiind pe cale de a crea 
Lumea, ori de a o orândui, ori de a le arăta oamenilor teme- 
iurile civilizației. Această „stare primordială“ nu este de ordin 
Istoric şi nu poate fi calculată cronologic; este vorba de o 
anterioritate mitică, de Timpul „originii“, de ceea ce s-a pe- 
trecut „la începuturi“, in principio. 

Or, „la începuturi“, Fiintele divine sau semidivine își 
făceau lucrarea pe Pământ. Nostalgia „originilor“ este aşadar 
de natură religioasă. Omul doreşte să regăsească prezența 
activă a zeilor, doreşte să trăiască în Lumea proaspătă, curată 
ŞI „puternică“, aşa cum a ieşit ea din mâinile Creatorului. Nos- 
talgia perfecțiunii începuturilor explică în mare parte întoar- 
cerea periodică in illo tempore. S-ar putea spune, în termeni 
creştini, că este vorba de o , nostalgie a Paradisului“, cu toate 
că, la nivelul culturilor primitive, contextul religios şi ideo- 
logic este cu totul altul decât al iudeo-creştinismului. Însă 
Timpul mitic pe care omul se străduieşte să-l reactualizeze 
periodic este un Timp sanctificat de prezenţa divină, și putem 
spune că dorinţa lui de a se afla în prezența zeilor şi într-o 
lume desăvârşită (pentru că abia a luat naștere) corespunde 
nostalgiei stării paradiziace. 

Această dorință a omului religios de a se întoarce periodic 
înapoi, strădania lui de a retrăi o situație mitică, cea de la 
inceputuri, ar putea părea nefireşti si umilitoare în concepţia 
modernă. Această nostalgie duce inevitabil la repetarea neîn- 
cetată a unui număr limitat de gesturi şi de comportamente. 
Se poate spune chiar, până la un anumit punct, că omul re- 
ligios, mai ales cel din societăţile „primitive“, este prin ex- 
celentä un om paralizat de mitul eternei reîntoarceri. Un 
psiholog din zilele noastre ar încerca să descifreze într-un 
asemenea comportament teama de nou, refuzul de a asuma 
responsabilitatea unei existente autentice şi istorice, nostalgia 

unei stări „paradiziace“, tocmai pentru că era embrionară si 
nu se desprinsese cu totul de Natură. 

Subiectul, mult prea complex pentru a putea fi abordat 
aici, depăşeşte de altfel sfera preocupărilor noastre, pentru 
că pune problema opoziţiei dintre omul modern si cel pre- 
modern. Se cuvine totuși să subliniem că omul religios al 
societăţilor primitive nu refuză nicidecum să-şi asume res- 
ponsabilitatea unei existente autentice. Dimpotrivă, după cum 
am văzut şi cum vom mai avea prilejul să constatăm, el își 
asumă cu mult curaj responsabilităţi enorme, cum ar fi de 
pildă participarea la crearea Cosmosului, la crearea propriei 
lumi, asigurarea vieții plantelor şi animalelor şi altele. Este 
vorba însă de un alt fel de responsabilitate decât cele pe care 
le socotim ca fiind singurele autentice şi valabile. Este o res- 
ponsabilitate pe plan cosmic, spre deosebire de cele de ordin 
moral, social sau istoric, singurele pe care le cunosc civi- 
lizaţiile moderne. Din perspectiva existenței profane, omul 
nu-şi recunoaşte altă responsabilitate în afară de aceea faţă 
de sine însuși şi față de societate. Pentru el, Universul nu al- 
cătuieşte de fapt un Cosmos, o unitate vie şi articulată, ci este 
pur si simplu totalitatea rezervelor materiale şi a energiilor 
fizice ale planetei, iar grija de căpetenie a omului modem 
este de a nu epuiza cumva resursele economice ale globului. 
Din punct de vedere existenţial însă, „primitivul“ se situ- 
ează întotdeauna într-un context cosmic. Experienţa lui per- 
sonală nu este lipsită nici de autenticitate, nici de profunzime, 
însă ea pare pentru omul modern lipsită de autenticitate sau 
copilărească, pentru că este exprimată într-un limbaj cu care 
nu suntem obișnuiți. 

Ca să revenim la ceea ce spuneam mai înainte, nu suntem 
îndreptățiți să vedem în întoarcerea periodică în Timpul sacru 
al originii o respingere a lumii reale și o evadare în vis și ima- 
ginar. Dimpotrivă, şi aici găsim obsesia ontologică, această 

trăsătură esenţială a omului societăților primitive şi arhaice. 
Pentru că, de fapt, dorinţa de întoarcere la Timpul originii 
înseamnă deopotrivă dorinţa de a regăsi prezența zeilor şi 
Lumea puternică, proaspătă si curată, aşa cum era ea in illo 
tempore. Aceasta înseamnă o sete de sacru şi în acelaşi timp 
o nostalgie a Fiinfei. Pe plan existențial, experiența constă 
în certitudinea de a putea reîncepe viața, periodic, cu maxi- 
mum de „șanse“. Viziunea optimistă asupra existenţei este 
însoţită de o adeziune totală la Fiinţă. Prin toate comporta- 
mentele sale, omul religios arată că nu crede decât în Fiinţă, 
că participarea sa la Fiinţă este asigurată de revelaţia primor- 
dială, al cărei paznic este. Miturile reprezintă totalitatea aces- 
tor revelații primordiale. 


Mit = Model exemplar 


Mitul relatează o întâmplare sacră, adică un eveniment 
primordial care s-a petrecut la începuturile Timpului, ab ini- 
tio.!0 Relatarea unei întâmplări sacre echivalează însă cu dez- 
văluirea unui mister, pentru că personajele mitului nu sunt 
fiinţe umane, ci zei sau Eroi civilizatori, așa că gestele lor 
sunt asemenea unor taine, pe care omul nu le-ar fi putut cu- 
noaste dacă nu i-ar fi fost dezvăluite. Mitul este deci povestea 
a ceea ce s-a petrecut in illo tempore, relatarea a ceea ce zeii 
sau fiinţele divine au făcut la începuturile Timpului; „a po- 
vesti“ un mit înseamnă a spune ceea ce s-a petrecut ab ori- 
gine. O dată „spus“, adică „dezvăluit“, mitul devine adevăr 
apodictic, temei al adevărului absolut. „Aşa este pentru că 
se spune că așa este“, afirmă eschimosii netsilik pentru a do- 
vedi temeinicia istoriei lor sacre și a tradiţiilor lor religioase. 


10 În paginile care urmează, reluăm lungi pasaje din cărţile noastre 
Le Mythe de l'Eternel Retour şi Aspects du Mythe. 

Mitul consemnează apariţia unei noi „situații“ cosmice sau 
a unui eveniment primordial, fiind aşadar, întotdeauna, rela- 
tarea unei „creaţii“: mitul spune cum anume s-a făcut un 
lucru, cum a început să fie. lată de ce mitul este legat de on- 
tologie, pentru că nu vorbește decât de realități, de ceea ce 
s-a petrecut cu adevărat, de ceea ce s-a manifestat din plin. 

Este vorba, fără îndoială, de realităţi sacre, pentru că sa- 
crul este realul prin excelență. Nimic din ceea ce ţine de sfera 
profanului nu ia parte la Fiinţă, pentru că profanul nu a fost 
întemeiat ontologic de mit, nu are un model exemplar. Cum 
vom putea constata în cele ce urmează, munca agricolă este 
un rit dezvăluit de zei sau de Eroii civilizatori, fiind aşadar 
un act real şi totodată semnificativ. Într-o societate desa- 
cralizată, munca agricolă este un act profan, justificat doar 
de profitul economic. Pământul este lucrat pentru a da foloase, 
hrană şi câştig. Golită de simbolismul religios, munca agri- 
colă devine „opacă“ şi istovitoare, nu are nici o semnificație 
şi nu îngăduie nici o „deschidere“ către universal, către lumea 
spirituală. 

Nici un zeu, nici un Erou civilizator n-a dezvăluit vre- 
odată un act profan. Tot ceea ce au făcut zeii sau Strămoșii, 
deci tot ceea ce istorisesc miturile despre activitatea lor crea- 
toare, ţine de sfera sacrului, deci ia parte la Fiinţă. În schimb, 
ceea ce oamenii fac din proprie inițiativă, fără a urma un 
model mitic, ţine de profan, fiind aşadar un lucru zadarnic 
si iluzoriu, prin urmare ireal. Cu cât omul este mai religios, 
cu atât are la îndemână mai multe modele exemplare pentru 
comportamentele si acţiunile sale. De asemenea, cu cât omul 
este mai religios, cu atât este mai integrat în real, riscând 
mai putin să se risipească în fapte neexemplare, „subiec- 
tive“ — în cele din urmă aberante. 

Există un aspect al mitului care se cuvine subliniat: mitul 
înfăţişează sacralitatea absolută, pentru că relatează activita- 

tea creatoare a zeilor, dezvăluie sacralitatea lucrării lor. Altfel 
spus, mitul înfățișează izbucnirile diverse şi adesea drama- 
tice ale sacrului în lume. Din acest motiv, la multi primitivi, 
miturile nu pot fi rostite oricum si oricând, ci doar în cursul 
anotimpurilor mai bogate sub aspect ritual (toamnă, iarnă) 
sau între ceremoniile religioase, deci într-un răgaz de timp 
sacru. Lumea este întemeiată de fapt prin izbucnirea sacrului, 
înfăţişată de mit. Fiecare mit arată cum anume a ajuns să 
existe o realitate, fie că este vorba de realitatea totală, Cos- 
mosul, ori de o parte a acesteia — o insulă, o specie vegetală, 
o instituție umană. Când se arată cum anume au ajuns lu- 
crurile să existe, se oferă si o explicaţie a acestei existente, 
precum si un răspuns, indirect, la o altă întrebare: de ce există 
aceste lucruri? Acest „de ce“ este întotdeauna legat de „cum“, 
pentru că atunci când se arată cum a luat naştere un lucru, 
se înfăţişează si izbucnirea în Lume a sacrului, cauză ultimă 
a oricărei existente reale. 

Pe de altă parte, fiind o lucrare divină, deci o izbucnire 
a sacrului, orice creaţie este în același timp o izbucnire de 
energie creatoare în Lume. Once creație este rodul unui prea- 
plin. Zeii creează dintr-un exces de putere, dintr-o energie 
nestăvălită. Creaţia este rodul unui prisos de substanță ontolo- 
pică. Din acest motiv, mitul care povesteşte această onto- 
fanie sacră, această manifestare victorioasă a preaplinului 
ființei, devine modelul exemplar al tuturor activităţilor ome- 
nesti: doar el poate dezvălui ceea ce este real, supraabundent, 
eficient. „Trebuie să facem ceea ce au făcut zeii la început“, 
spune un text indian (Satapatha Brähmana, VII, 2, 1, 4). „Aşa 
au făcut zeii, aşa fac şi oamenii“, adaugă Zaittiriya Brâh- 
mana (I, 5, IX, 4). Cea mai importantă funcţie a mitului este 
deci de a „fixa“ modelele exemplare ale tuturor riturilor si 
ale tuturor activităţilor omenești semnificative: hrană, se- 
Xualitate, muncă, educaţie etc. Comportându-se ca ființă 

umanä pe deplin responsabilä, omul imitä gesturile exem- 
plare ale zeilor, le repetă acțiunile, fie că este vorba de o simplă 
funcție fiziologică, precum alimentaţia, ori de o activitate 
socială, economică, culturală, militară şi aşa mai departe. 
Numeroase mituri din Noua Guinee vorbesc despre lungi 
călătorii pe mare, oferind astfel „modele pentru navigatorii 
actuali“, dar si pentru orice altă activitate, „fie că este vorba 
de dragoste, de război, de pescuit, de aducere a ploii sau de 
orice altceva... Povestirea oferă precedente pentru diferitele 
momente ale construcției unei corăbii, pentru tabuurile se- 
xuale pe care le implică şi aşa mai departe“. Căpitanul care 
porneşte pe mare îl întruchipează pe eroul mitic Aori. „Poartă 
îmbrăcămintea pe care o purta Aori, potrivit mitului; ca şi 
Aori, are chipul înnegrit, iar în plete, un love asemănător cu 
acela pe care Aori l-a smuls de pe fruntea lui Iviri. Däntuieste 
la poalele muntelui şi-şi întinde brațele tot aşa cum Aori îşi 
întindea aripile... Un pescar mi-a spus că, atunci când se pre- 
pătea să prindă peşti (cu arcul), se credea Kivavia. Nu-i cerea 
mila si ajutorul, ci se identifica de-a dreptul cu eroul mitic.“!! 
Acest simbolism al precedentelor mitice se regăsește și 
în alte culturi primitive. J.P. Harrington scrie, cu privire la 
tribul karuk din California: „Tot ceea ce făcea indianul karuk 
urma întocmai pilda a ceea ce făcuseră ikxareyavii în timpu- 
rile mitice. Acești ikxareyavi locuiau în America înaintea 
sosirii indienilor. Nestiind cum să redea acest cuvânt, indienii 
karuk din zilele noastre propun termeni ca «prinți», «con- 
ducători», «îngeri»... N-au rămas alături de ei decât atât cât 
a fost nevoie ca să-i învețe toate obiceiurile, spunându-le de 
fiecare dată celor din tribul karuk: «lată cum ar face oa- 


U F, E. Williams, citat de Lucien Lévy-Bruhl, La Mythologie primi- 
tive (Paris, 1935), pp. 162-164. 

menii.» Faptele si vorbele lor sunt și astăzi pomenite în for- 
mulele magice ale indienilor karuk.‘!2 

Această repetare fidelă a modelelor divine are un dublu 
rezultat: pe de o parte, imitându-i pe zei, omul se menţine 
în sacru si, prin urmare, în realitate; pe de altă parte, datorită 
reactualizării neîntrerupte a gesturilor divine exemplare, lu- 
mea este sanctificată. Comportarea religioasă a oamenilor 
contribuie la menţinerea sfinteniei lumii. 


Reactualizarea miturilor 


Se cuvine să amintim aici că omul religios își asumă o 
umanitate al cărei model este transuman, transcendent. El 
nu se recunoaşte ca fiind cu adevărat om decât în măsura 
în care imită zeii, Eroii civilizatori ori Strămoșii mitici. Altfel 
spus, omul religios se dorește altfel decât este pe planul ex- 
perientei sale profane. Omul religios nu este dat, el se fãu- 
reste pe sine, apropiindu-se de modelele divine, care sunt 
păstrate de mituri, de istoria gestelor divine. Prin urmare, 
omul religios se socoteste şi el făurit de Istorie asemenea 
omului profan, cu deosebirea că singura Istorie care îl inte- 
resează este Istoria sacră dezvăluită de mituri, adică Istoria 
zeilor, în vreme ce omul profan se vrea constituit doar de 
Istoria umană, adică tocmai de totalitatea faptelor care nu 
prezintă pentru omul religios nici cel mai mic interes, pentru 
că este lipsită de modele divine. Trebuie spus că, încă de la 
început, omul religios își aşază modelul pe un plan trans- 
uman, cel dezvăluit de mituri. El nu devine cu adevărat om 
decât dacă se supune învățăturii miturilor, dacă-i imită 
pe zei. 


12 J.P. Harrington, citat de Lévy-Bruhl, ibid., p. 165. 

O astfel de imitatio dei implică uneori, pentru primitivi, 
o mare responsabilitate. După cum am văzut, unele sacri- 
ficii sângeroase îşi găsesc Justificarea într-un act divin pri- 
mordial: in illo tempore, zeul a ucis monstrul marin si l-a 
ciopârtit pentru a crea Cosmosul. Omul repetă această jert- 
fă sângeroasă, câteodată omenească, atunci când trebuie să 
întemeieze un sat, un templu ori o casă. Consecințele posi- 
bile ale unei imitatio dei reies destul de clar din mitologiile 
sau ritualurile a numeroase popoare primitive. De pildă, după 
miturile paleocultivatorilor, omul a ajuns ceea ce este astăzi 
— muritor, sexualizat şi nevoit să muncească — în urma 
unui omor primordial: înainte de epoca mitică, o Fiinţă di- 
vină, uneori o femeie ori o fată, alteori un copil sau un bărbat, 
s-a lăsat pradă flăcărilor pentru ca din trupul său ars să creas- 
că mai apoi tuberculi sau pomi fructiferi. Acest prim omor 
a schimbat cu totul modul de a fi al existenței omenești. Ar- 
derea Fiintei divine a inaugurat atât nevoia de hrană, cât şi 
fatalitatea morţii, precum și sexualitatea, unicul mijloc de a 
asigura continuitatea vieții. Trupul divinității arse a devenit 
hrană, iar sufletul a coborât pe Pământ, unde a întemeiat Îm- 
pärätia Morților. Ad. E. Jensen, care a dedicat un studiu im- 
portant acestor divinități, numite de el dema, a arătat foarte 
limpede că omul, hrănindu-se sau murind, ia parte la exis- 
tenta acestor dema.” 

Pentru toate popoarele paleocultivatoare, evocarea peri- 
odică a întâmplării primordiale care a întemeiat actuala con- 
ditie umană este de cea mai mare importanţă. Toată viaţa lor 
religioasă este o comemorare, o rememorare. Amintirea reac- 


13 Ad. E. Jensen, Das religiöse Weltbild einer frühen Kultur (Stuttgart, 
1948). Termenul dema a fost preluat de Jensen de la populaţia marind- 
anim din Noua Guinee. Vezi Aspects du Mythe, pp. 129 şi urm. (trad. 
rom. cit. Paul G. Dinopol, 1978, pp. 98 şi urm. — n.t.). 

tualizată prin rituri (prin repetarea omorului primordial) de- 
ține un rol hotărâtor: nu trebuie uitat ceea ce s-a petrecut in 
illo tempore. Adevăratul păcat este uitarea: fata care rămâne 
singură vreme de trei zile într-o colibă întunecoasă, la primul 
ciclu menstrual, fără să poată sta de vorbă cu cineva, se com- 
portă astfel pentru că fata mitică ucisă și preschimbată în Lună 
a rămas timp de trei zile în întuneric; dacă tânăra catame- 
nială încalcă regula tăcerii şi vorbeşte, se face vinovată de 
uitarea unei întâmplări primordiale. Memoria personală nu 
intră în joc: unicul lucru important este rememorarea eveni- 
mentului mitic, singurul cu rol creator. Doar mitul primordial 
poate păstra istoria adevărată, istoria condiției umane, si doar 
aici trebuie căutate și găsite principiile şi paradigmele ori- 
cărui comportament. 

În acest stadiu de cultură se întâlneşte canibalismul ritu- 
al. Prima grijă a canibalului pare să fie de natură metafizică, 
pentru că el nu trebuie să uite ceea ce s-a petrecut in illo 
tempore. Volhardt şi Jensen au arătat foarte bine acest lucru: 
uciderea și devorarea scroafelor cu prilejul sărbătorilor, con- 
sumarea primilor tuberculi din recoltă înseamnă, de fapt, 
ospâtul din trupul divin, același cu ospätul canibalilor. Jertfi- 
rea scroafelor, vânătoarea de capete, canibalismul se leagă 
în chip simbolic de strângerea tuberculilor ori a nucilor de 
cocos. Volhardt!4 a fost cel care a descoperit sensul religios 
al antropofagiei și responsabilitatea umană asumată de către 
canibal. Planta comestibilă nu este dată în Natură, ci este 
rodul unui asasinat, pentru că astfel a fost ea creată la înce- 
puturile Lumii. Vânătoarea de capete, jertfele omenești, cani- 
balismul au fost acceptate de către om, care şi-a asumat astfel 
viața plantelor. Volhardt a subliniat acest lucru pe bună drep- 


14 E. Volhardt, Kannibalismus (Stuttgart, 1939). Cf. M. Eliade, Mythes, 
rêves et mystères (Gallimard, 1957), pp. 37 şi urm. 

tate: canibalul îşi asumă responsabilitatea în lume, caniba- 
lismul nu este un comportament „natural“ al omului „pri- 
mitiv““ (şi de altfel nici nu se regăsește la nivelurile cele mai 
arhaice de cultură), ci un comportament cultural, întemeiat 
pe o viziune religioasă a vieții. Pentru ca lumea vegetală să 
poată supravieţui, omul trebuie să ucidă şi să fie ucis; el tre- 
buie de asemenea să-și asume sexualitatea până la limita ex- 
tremă, adică orgia. Este ceea ce spune un cântec abisinian: 
„Cea care încă nu a zămislit, să zămislească; cel care încă 
nu a ucis, să ucidă!“ Este un fel de a arăta că ambele sexe 
sunt condamnate să-și asume destinul. 

Înainte de a încerca să judecăm canibalismul, trebuie să 
ne amintim că acesta se datorează Fiintelor supranaturale, 
care l-au întemeiat însă pentru a le permite oamenilor să-și 
asume o responsabilitate în Cosmos, pentru a-i obliga să asi- 
gure continuitatea vieții vegetale. Responsabilitatea este aşa- 
dar de natură religioasă. Este ceea ce afirmă canibalii din 
tribul uitoto: „Tradițiile noastre sunt mereu vii, chiar atunci 
când nu dansäm, dar facem ceea ce facem numai pentru a 
putea dansa.“ Dansurile constau în repetarea tuturor eveni- 
mentelor mitice, deci si a primului omor urmat de antro- 
pofagie. 

Am amintit acest exemplu pentru a arăta că imitatio dei 
nu este concepută, la primitivi şi în civilizațiile paleo-orien- 
tale, în chip idilic; dimpotrivă, ea implică o mare respon- 
sabilitate umană. Chiar atunci când considerăm o societate 
„sălbatică“, nu trebuie să uităm că faptele cele mai barbare 
şi comportamentele cele mai aberante urmează modele trans- 
umane, divine. Aceasta este însă o altă problemă, pe care nu 
o vom aborda aici, pentru că nu ne propunem să aflăm cum 
anume, în urma căror degradări şi neînțelegeri, unele com- 
portamente religioase ajung să se deterioreze şi să devină 
aberante. Ceea ce trebuie subliniat este că omul religios dorea 

să-i imite pe zei si credea că o face chiar atunci când faptele 
sale ajungeau la nebunie, josnicie și crimă. 


Istorie sacră, Istorie, istoricism 


Prin urmare, omul religios cunoaște două feluri de Timp: 
profan și sacru. O durată evanescentă și un „şir de veşnicii“ 
periodic recuperabile în timpul sărbătorilor, care alcătuiesc 
calendarul sacru. Timpul liturgic al calendarului se desfăşoară 
în cerc închis, fiind Timpul cosmic al Anului, sanctificat de 
„lucrările zeilor“. Si pentru că lucrarea divină cea mai mă- 
reatä a fost Facerea Lumii, comemorarea cosmogoniei joacă 
un rol însemnat în multe religii. Anul Nou coincide cu ziua 
dintâi a Creaţiei. Anul este dimensiunea temporală a Cosmo- 
sului. La trecerea anului, se spune: „A trecut Lumea.“ 

Orice An Nou înseamnă repetarea cosmogoniei, re-cre- 
area Lumii și totodată „crearea“ Timpului, regenerarea lui 
printr-un „nou început“. Mitul cosmogonic slujeşte deci drept 
model exemplar pentru orice „creație“ sau „construcţie“ și 
este chiar folosit ca mijloc ritual de vindecare. Devenind din 
nou, în chip simbolic, contemporan cu Creaţia, omul se în- 
toarce la preaplinul primordial. Bolnavul se vindecă pentru 
că ia viaţa de la capăt, cu o încărcătură de energie intactă. 

Sărbătoarea religioasă este reactualizarea unui eveniment 
primordial, a unei „întâmplări sacre“, ai cărei actori sunt zeii 
sau Fiinţele semidivine. Or, „întâmplarea sacră“ este po- 
vestită în mituri. Prin urmare, cei ce iau parte la sărbătoare 
devin contemporani cu zeii si cu Fiinţele semidivine, trăind 
în Timpul primordial sanctificat de prezenţa și activitatea zei- 
lor. Calendarul sacru regenerează periodic Timpul, făcându-l 
să coincidă cu Timpul originii, adică Timpul „puternic“ şi 
„pur“. Experienţa religioasă a sărbătorii, adică participarea 

la sacru, le îngăduie oamenilor să trăiască periodic în preajma 
zeilor. De aici decurge importanţa capitală a miturilor în toate 
religiile premozaice, pentru că miturile povestesc despre ges- 
tele zeilor, iar aceste geste slujesc drept modele exemplare 
tuturor activităţilor omeneşti. În măsura în care îi imită pe 
zei, omul religios trăieşte în Timpul originii, adică Timpul 
mitic, „ieşind“ din durata profană pentru a se întoarce într-un 
Timp „imobil“, „veşnic“. 

Deoarece miturile alcătuiesc pentru el „povestea sfântă“, 
omul religios din societățile primitive nu trebuie nicidecum 
să le uite: reactualizând miturile, el se apropie de zei și ia 
parte la sfinţenie. Există însă și „întâmplări divine tragice“, 
iar omul, reactualizându-le periodic, își asumă o mare res- 
ponsabilitate față de sine şi față de Natură. Canibalismul ri- 
tual, de pildă, este urmarea unei concepţii religioase tragice. 

Așadar, reactualizându-și miturile, omul religios se stră- 
duieste să se apropie de zei și să ia parte la Fiinţă; imitarea 
modelelor exemplare divine reprezintă dorinţa lui de sfin- 
tenie şi în același timp nostalgia sa ontologică. 

În religiile primitive şi arhaice, eterna repetare a gestu- 
rilor divine se justifică drept imitatio dei. Calendarul sacru 
reia în fiecare an aceleaşi sărbători, care comemorează ace- 
leasi întâmplări mitice. De fapt, calendarul sacru nu este alt- 
ceva decât acea „eternă reîntoarcere“ a unui număr limitat 
de gesturi divine, iar acest lucru este valabil nu doar în reli- 
giile primitive, ci în toate celelalte religii, deoarece calenda- 
rul sărbătorilor reprezintă o întoarcere periodică a acelorași 
stări primordiale, deci reactualizarea aceluiași Timp sacru. 
Reactualizarea acelorași întâmplări mitice este speranța cea 
mai mare a omului religios, care-şi regăseşte cu fiecare reac- 
tualizare șansa de a-și schimba existenţa, de a o face asemănă- 
toare modelului divin. Eterna repetare a gesturilor exemplare 
si eterna întâlnire cu același Timp mitic al originii, sanctificat 

de zei, nu implică pentru omul religios din societățile primi- 
tive şi arhaice o viziune pesimistă asupra vieții; dimpotrivă, 
datorită acestei „eterne reîntoarceri“ la izvoarele sacrului și 
ale realului, existența omenească i se pare a fi ferită de ni- 
MICNICIE şi de moarte. 

Perspectiva se schimbă cu totul atunci când se pierde 
sensul religiozității cosmice, aşa cum se întâmplă în unele 
societăţi mai evoluate, când elitele intelectuale se desprind 
treptat de tiparele religiei tradiționale. Sanctificarea perio- 
dică a Timpului cosmic se dovedește în acest caz inutilă si 
lipsită de însemnătate. Zeii nu mai sunt accesibili prin rit- 
murile cosmice. Semnificaţia religioasă a repetării gesturilor 
exemplare s-a pierdut. Or, repetarea golită de conținutul său 
religios duce în chip necesar la o viziune pesimistă asupra 
existenței. Când nu mai este un mijloc de întoarcere la starea 
primordială si de regäsire a prezenţei tainice a zeilor, când 
este desacralizat, Timpul ciclic devine înspăimântător, se- 
mănând cu un cerc care se învârte fără oprire în jurul pro- 
priului centru, repetându-se la nesfârşit. 

Este ceea ce s-a petrecut în India, unde a luat naștere 
complexa doctrină a ciclurilor cosmice (yuga). Un ciclu com- 
plet, numit mahâyuga, durează 12 000 de ani, sfârsindu-se 
cu o ,,disolutie“ — pralaya —, care se repetă în chip mai 
radical la capătul fiecărei mii de cicluri, devenind maha- 
pralaya, adică „Marea Disolutie“. Schema exemplară „cre- 
atie-distrugere-creatie“ se repetă la nesfârşit. Cei 12 000 de 
ani care alcătuiesc un mahăyuga sunt socotiți „ani divini“, 
fiecare dintre ei durând 360 de ani, ceea ce înseamnă în total 
4 320 000 ani într-un singur ciclu cosmic. O mie de asemenea 
mahäyuga alcătuiesc o „formă“ (kalpa), iar paisprezece kalpa 
alcătuiesc un manvantăra (numit astfel pentru că se presu- 
pune că fiecare manvantăra este condus de către un Manu, 
Strämosul-Rege mitic). Un kalpa durează cât o zi din viaţa 

lui Brahma, un alt kalpa, cât o noapte. O sutä de asemenea 
„ani“ ai lui Brahma, adică 311 000 miliarde de ani omenești, 
alcătuiesc viaţa Zeului. Această durată considerabilă a vieții 
lui Brahma nu ajunge însă să epuizeze Timpul, pentru că zeii 
nu sunt vesnici, iar creaţiile şi distrugerile cosmice continuă 
ad infinitum.\° 

lată, așadar, ce înseamnă de fapt „eterna reîntoarcere“, 
eterna repetare a ritmului fundamental al Cosmosului: dis- 
trugerea si re-crearea sa periodică, adică „Anul-Cosmos“ în 
concepţia primitivă, golită însă de conţinutul religios. Doc- 
trina ciclurilor yuga a fost elaborată de către elitele intelec- 
tuale și, chiar dacă a devenit o doctrină panindiană, nu trebuie 
să ne imaginăm că latura sa înspăimântătoare era cunoscută 
de către toate populaţiile din India. Elitele religioase şi filo- 
zofice erau singurele care se simțeau cuprinse de disperare 
în fața Timpului ciclic, care se repeta la nesfârșit, pentru că 
această „eternă reîntoarcere“ implica, în gândirea indiană, 
eterna reîntoarcere la existenţă datorită legii cauzalităţii uni- 
versale, karma. Pe de altă parte, Timpul era asimilat iluziei 
cosmice (mâyâ), iar eterna reîntoarcere la existență însemna 
prelungirea la nesfârșit a suferinţei si a sclaviei. Singura spe- 
rantä a elitelor religioase și filozofice era ne-întoarcerea la 
existență, abolirea karmei sau, altfel spus, eliberarea defi- 
nitivă (moksa), implicând transcendenta Cosmosului.!6 


5 M. Eliade, Le Mythe de l'Éternel Retour, pp. 169 şi urm. Vezi si 
Images et Symboles (Paris, 1952), pp. 80 şi urm. (trad. rom. de Alexandra 
Beldescu: Imagini și simboluri, Humanitas, Bucureşti, 1994, pp. 76 şi 
urm. — n.t.). 

16 Această transcendentä este dobândită cu ajutorul „momentului 
prielnic“ (ksana), ceea ce implică un fel de Timp sacru care permite 
„ieşirea din Timp“; vezi Images et Symboles, pp. 105 şi urm. (trad. rom. 
cit. Alexandra Beldescu, 1994, pp. 102 şi urm. — n.1.). 

Și Grecia a cunoscut mitul eternei reîntoarceri, iar filozofii 
din epoca târzie au împins la limita extremă concepția Timpu- 
lui circular. Cum spune atât de frumos H.Ch. Puech, „după 
vestita definiție platoniciană, timpul, care determină si mă- 
soară revoluţia sferelor cereşti, este imaginea mișcătoare a 
veșniciei nemiscate, pe care o imită desfășurându-se în cerc. 
Prin urmare, întreaga devenire cosmică, precum şi durata 
acestei lumi de creație și de corupţie, care este lumea noastră, 
se vor dezvolta în cerc sau după o succesiune nesfârşită de 
cicluri în decursul cărora aceeași realitate se face, se desface, 
se reface, conform unei legi şi unor alternative imuabile. Nu 
numai că aceeași cantitate de ființă se păstrează fără ca nimic 
să se piardă ori să se creeze, ci mai mult, unii gânditori de 
la sfârşitul Antichității — pitagoricieni, stoici, platonicieni — 
ajung să admită că în interiorul fiecăruia dintre aceste cicluri 
de durată, aiones sau aeva, se reproduc aceleași situații care 
s-au produs în ciclurile anterioare si se vor reproduce și în 
ciclurile următoare — la nesfârșit. Nici o întâmplare nu este 
unică și nu se produce o singură dată (de pildă condamnarea 
si moartea lui Socrate), ci ea s-a mai produs si se va mai pro- 
duce, fără încetare; aceiași indivizi au apărut, apar si vor re- 
apărea la fiecare întoarcere a cercului asupra lui însuşi. Durata 
cosmică este repetare si anakuklesis, eternă reîntoarcere““.!7 

Faţă de religiile arhaice si paleo-orientale, precum și faţă 
de concepţiile mitico-filozofice ale Eternei Reîntoarceri, așa 
cum au luat ele naştere în India și în Grecia, iudaismul vine 
cu o inovaţie capitală. În iudaism, Timpul are un început si 
va avea un sfârșit. Ideea de Timp ciclic este depăşită. Iahve 
nu se mai manifestă în Timpul cosmic (cum se întâmplă cu 
zeii altor religii), ci într-un Timp istoric, care este ireversibil. 


17 Henri-Charles Puech, „La Gnose et le Temps“ (Eranos-Jahrbuch, 
XX, 1951), pp. 60—61. 

Fiecare nouă manifestare a lui Iahve în Istorie nu mai este 
reductibilă la o manifestare anterioară. Căderea Ierusalimului 
întruchipează mânia lui Iahve împotriva poporului său, însă 
este altă mânie decât aceea pe care lahve o arătase la căderea 
Samariei. Gesturile sale sunt intervenţii personale în Istorie 
si nu-şi dezvăluie înţelesul adânc decât pentru poporul său, 
poporul pe care Iahve l-a ales. Evenimentul istoric dobândes- 
te de această dată o nouă dimensiune, devenind o teofânie.!8 

Creștinismul merge și mai departe în valorizarea Timpu- 
lui istoric. Pentru că Dumnezeu s-a întrupat şi şi-a asumat 
o existență umană istoriceste condiționată, Istoria poate fi 
sanctificată. Acel illud tempus de care vorbesc Evangheli- 
ile este un Timp istoric bine precizat — Timpul în care Pilat 
din Pont era guvernatorul Iudeii —, care a fost însă sfințit 
de prezenţa lui Cristos. Crestinul din zilele noastre care par- 
ticipă la Timpul liturgic se întoarce în acel illud tempus în 
care a trăit, a suferit şi a înviat Isus, dar acesta nu mai este 
un Timp mitic, ci Timpul în care Pilat din Pont domnea peste 
Iudeea. Şi pentru creştin, calendarul sacru reia la nesfârșit 
aceleași întâmplăni din viaţa lui Cristos, însă aceste întâmplări 
s-au petrecut în Istorie; nu mai sunt fapte care s-au desfășurat 
la originea Timpului, „la începuturi“ (și trebuie adăugat că 
Timpul începe din nou, pentru creștin, cu naşterea lui Cristos, 
pentru că întruparea întemeiază o stare nouă a omului în Cos- 
mos). Așadar, Istoria se dovedeşte a fi o nouă dimensiune a 
prezenţei Zeului în lume. /storia redevine Istoria sfântă, aşa 
cum fusese gândită, dar dintr-o perspectivă mitică, în religiile 
primitive şi arhaice.!? 


18 Cf. Le Mythe de l'Éternel Retour, pp. 152 şi urm., cu privire la 
valorizarea Istoriei de către iudaism, mai ales de către profeti. 

1? Cf. M. Eliade, Images et Symboles, pp. 222 şi urm. (trad. rom. cit. 
Alexandra Beldescu, 1994, pp. 209 şi urm. — n.t.).; Aspects du Mythe, 

Creștinismul ajunge la o teologie și nu la o filozofie a Isto- 
riei, deoarece intervențiile lui Dumnezeu în Istorie, si cu deo- 
sebire Întruparea în persoana istorică a lui Isus Cristos au 
un scop transistoric: mântuirea omului. 

Hegel reia ideologia iudeo-crestinä și o aplică la Istoria 
universală luată în ansamblu: Spiritul universal se manifes- 
tă continuu în evenimentele istorice, si nu se manifestă decät 
în aceste evenimente. Istoria devine aşadar, în ansamblul său, 
o teofanie: tot ceea ce s-a petrecut în Istorie trebuia să se 
petreacă astfel pentru că aceasta a fost voinţa Spiritului 
universal. Se deschide astfel calea diferitelor forme de filo- 
zofie istoricistă din secolul al XX-lea. Investigația noastră 
se opreşte aici, pentru că toate noile valorizăni ale Timpului 
si ale Istoriei tin de istoria filozofiei. Trebuie totuși să adău- 
găm că istoricismul apare ca un produs al descompunerii 
creștinismului, pentru că acordă o importanţă hotărâtoare eve- 
nimentului istoric (idee de origine iudeo-creştină), dar eveni- 
mentului istoric ca atare, nepgându-i orice posibilitate de a 
dezvălui o intenţie soteriologică, transistorică.20 

În ceea ce privește concepțiile despre Timp, asupra cărora 
s-au aplecat unele filozofii istoriciste și existentialiste, s-ar 
cuveni poate să mai adăugăm ceva: cu toate că nu mai este 
gândit ca un „cerc“, Timpul își redobândeste în aceste filo- 
zofii moderne latura înspăimântătoare pe care o avea în con- 
ceptia greacă si în cea indiană despre Eterna Reîntoarcere. 
Timpul, desacralizat pentru totdeauna, se arată a fi o durată 
precară şi evanescentă, la capătul căreia se află moartea. 


pp. 199 şi urm. (trad. rom. cit. Paul G. Dinopol, 1978, pp. 157 şi urm. 
—n.l.). 

20 Cu privire la dificultățile istoricismului, vezi Le Mythe de l'Éter- 
nel Retour, pp. 218 şi urm. 


CAPITOLUL III 


SACRALITATEA NATURII ŞI 
RELIGIA COSMICA 


Pentru omul religios natura nu este niciodată exclusiv „na- 
turală““, ci încărcată cu o valoare religioasă. Nu este un lucru 
de mirare, de vreme ce Cosmosul este o creație divină: fiind 
o lucrare a zeilor, Lumea rămâne mereu impregnată de sacra- 
litate. Şi nu este vorba doar de o sacralitate dată de către zei, 
ca de pildă aceea a unui loc ori a unui obiect consacrat de o 
prezenţă divină. Zeii au făcut mult mai mult, pentru că au 
arătat diferitele modalităţi ale sacrului în însăși structura 
Lumii şi a fenomenelor cosmice. 

Lumea se înfățișează astfel încât omul religios, contem- 
plând-o, descoperă numeroasele feluri de sacru, prin urmare 
de Fiinţă. Înainte de toate, Lumea există, este aici, are o struc- 
tură, nefiind un Haos, ci un Cosmos, impunându-se așadar 
ca lucrare, creaţie a zeilor. Lucrarea divină îşi păstrează me- 
reu transparența, dezvăluind în chip spontan numeroasele 
aspecte ale sacrului. Cerul înfăţişează nemijlocit, în chip „na- 
tural“, depărtarea infinită, transcendenta zeului. Si Pământul 
este „transparent“, infätisändu-se ca mamă si sursă universală 
de hrană. Ritmurile cosmice redau ordinea, armonia, perma- 
nenta, fecunditatea. În întregul său, Cosmosul este un orga- 
nism real, viu si sacru în acelaşi timp, dezvăluind modalitățile 
Fiinţei si ale sacralităţii. Ontofania se suprapune hierofaniei. 

Vom încerca să arătăm în acest capitol cum anume se în- 
fățişează Lumea pentru omul religios, sau mai exact cum 

se înfățișează sacralitatea prin înseși structurile Lumii. Nu 
trebuie să uităm că, pentru omul religios, „supranaturalul“ 
este strâns legat de „natural“, că Natura oglindește întotdea- 
una ceva care există dincolo de ea, ceva transcendent. Așa 
cum am mai arătat, o piatră sacră este venerată nu pentru că 
este piatră, ci pentru că este sacră: adevărata sa esență se 
dezvăluie prin sacralitatea manifestată în modul de a fi al 
pietrei. De aceea nu putem vorbi de „naturism“ ori de „religie 
naturală“ în înțelesul căpătat de aceşti termeni în secolul al 
XIX-lea, deoarece omul religios intuieste „supranaturalul“ 
cu ajutorul aspectelor „naturale“ ale Lumii. 


Sacrul ceresc si zeii uranieni 


O experienţă religioasă se poate naște din simpla con- 
templare a boltei cerești. Cerul se vädeste infinit, transcendent, 
fiind prin excelenţă un ganz andere faţă de nimicul repre- 
zentat de om și mediul său. Transcendenta se dezvăluie prin 
simpla conștientizare a înălțimii infinite. „Preaînaltul“ devine 
dintr-o dată un atribut al divinității. Regiunile superioare, unde 
omul nu poate ajunge, zonele siderale dobândesc prestigiul 
transcendentului, al realităţii absolute, al veşniciei. Acolo lo- 
cuiesc zeii și tot acolo se înalță, după unele religii, sufletele 
morților. „Preaînaltul“ este o dimensiune inaccesibilă omu- 
lui ca atare, aparținând de drept puterilor si Fiinţelor supra- 
omeneşti. Cel ce se ridică urcând treptele unui sanctuar ori 
scara rituală care duce la Cer încetează să mai fie om: într-un 
fel sau altul, el ia parte la o condiţie supranaturală. 

Operația nu este logică și rațională. Categoria transcen- 
dentală a „înălțimii“, a suprapământescului, a infinitului se 
înfățișează omului ca tot, atât minţii, cât si sufletului său. Este 

o conştientizare totală pentru om, care descoperă, privind 
Cerul, nemärginirea divină si totodată propriul său statut în 
Cosmos. Prin propriul său mod de a fi, Cerul dezvăluie trans- 
cendenta, puterea, vesnicia. El există în chip absolut, pentru 
că este înalt, infinit, veşnic, puternic. 

În acest sens trebuie să înţelegem ceea ce spuneam mai 
înainte, și anume că zeii au înfățișat diferitele modalități ale 
sacrului în însăși structura Lumii: Cosmosul — lucrarea 
exemplară a zeilor — este „construit“ în aşa fel încât senti- 
mentul religios al transcendentei divine este stimulat, trezit 
de existența însăşi a Cerului. lar pentru că acest Cer există 
în chip absolut, numeroși zei supremi capătă, la populațiile 
primitive, nume legate de înălțime, de bolta cerească, de fe- 
nomene meteorologice, atunci când nu sunt numiţi pur şi sim- 
plu „Stăpâni ai Cerului“ ori „Locuitori ai Cerului“. 

Divinitatea supremă a tribului maori se cheamă Iho: iho 
înseamnă „înalt, sus“. Numele Zeului suprem al negrilor 
akposo, Uwoluwu, înseamnă „ceea ce se află sus, regiunile 
superioare“. La populaţia selk’nam din Tara de Foc, Zeul se 
numeşte ,,Locuitor al Cerului“ sau „Cel care se află în Cer“. 
Puluga, Fiinţa supremă la populaţia insulelor Andaman, din 
Golful Bengal, locuieşte în Cer; glasul lui este tunetul, iar 
răsuflarea, vântul; mânia şi-o arată prin uragan, şi loveşte cu 
trăsnetul pe toţi aceia care nu-i ascultă poruncile. Zeul Ceru- 
lui la populația yoruba de pe Coasta Sclavilor poartă numele 
de Olorun, care înseamnă „Stăpân al Cerului“. Samoyezii 
îl adoră pe Num, Zeul care locuieşte în Cerul cel mai înalt 
si al cărui nume înseamnă chiar „Cer“. Divinitatea supremă 
a populaţiei koriak se cheamă „Cel de Sus“, „Stăpânul de 
Sus“, „Cel care există“. Populaţia ainu, din Hokkaido, îl nu- 
meste „Stăpânul divin al Cerului“, „Zeul ceresc“, „Creatorul 

divin al lumilor“, dar si Kamui, care înseamnă „Cer“. lar 
lista nu se opreşte aici.! 

Situaţia poate fi întâlnită și în religiile unor popoare mai 
civilizate, care au jucat un rol de seamă în Istorie. Numele 
mongol al Zeului suprem este tengri, care înseamnă „Cer“. 
La chinezi, 7 'ien înseamnă în același timp „Cer“ şi „Zeu al 
Cerului“. Termenul sumerian pentru divinitate, dingir, avea 
drept semnificaţie primitivă o epifanie cerească: „limpede, 
strălucitor“. La babilonieni, Anu înseamnă de asemenea 
„Cer“. Zeul suprem indo-european poartă numele de Dieus, 
care desemnează deopotrivă epifania cerească şi sacrul (cf. 
skr. div., „a străluci“, „zi“; dyaus, „cer“, „zi“ — Dyaus, zeu 
al Cerului la indieni). Zeus, Jupiter mai păstrează, în numele 
lui, amintirea sacralitätii cereşti. Celticul Taranis (de la taran, 
„tunet“), balticul Perkunas (,„fulger“*), protoslavul Perun (cf. 
piorun, „fulger“ în poloneză) oglindesc mai ales transfor- 
mările de mai târziu ale zeilor Cerului în zei ai Furtunii.2 

Nu este vorba nicidecum de „naturism“. Zeul ceresc nu 
este identificat cu Cerul, deoarece Zeul însuși, creator al în- 
tregului Cosmos, a făcut si Cerul, și de aceea se numește 
„Creator“, „Atotputernic“, „Stăpân“, „Domn“, „Tată“ şi aşa 
mai departe. Zeul ceresc este o persoană, nu o epifanie ura- 
niană. Doar că locuiește în Cer și se manifestă prin fenomene 
meteorologice: tunet, trăsnet, furtună, meteoriți etc. Unele 
structuri privilegiate ale Cosmosului — Cerul, atmosfera — 
alcătuiesc așadar epifaniile favorite ale Fiintei supreme, care-și 
dezvăluie prezenţa prin ceea ce-i este propriu: măreţia (ma- 


! Vezi exemplele si bibliografiile în M. Eliade, Traité d'histoire des 
religions, pp. 47-64 (trad. rom. cit. Mariana Noica, 1992, pp. 57-77 — 
n. t.). 

2 Vezi Traité d'histoire des religions, pp. 65 şi urm., 79 şi urm. (trad. 
rom. cit. Mariana Noica, 1992, pp. 77 şi urm., 89 şi um. — n.1.). 

jestas) imensităţii cerești, vuietul înfricoșător (tremendum) 
al furtunii. 


Zeul de departe 


Istoria Fiintelor supreme de structură cerească are o im- 
portanță capitală pentru cine doreşte să înțeleagă istoria reli- 
gioasä a omenirii. Departe de noi intenţia de a o relata aici, 
în câteva pagini.3 Trebuie totuși să amintim un lucru care ni 
se pare esenţial, și anume că Fiintele supreme de structură 
cerească tind să dispară din cult, „îndepărtându-se“ de oa- 
meni si retrăgându-se în Cer, unde devin dei otiosi. Ca şi 
cum zeii, după ce au creat Cosmosul, viaţa și omul, s-ar simți 
cuprinși de un soi de „oboseală“, ca si cum uriaşa lucrare 
a Creației i-ar fi vlăguit. Se retrag deci în Cer, lăsându-și pe 
Pământ fiul ori un demiurg ca să încheie ori să desävârseascä 
lucrarea. Treptat, alte figuri divine le iau locul: Strămoșii mi- 
tici, Zeitele-Mame, Zeii fecundatori etc. Zeul Furtunii își mai 
păstrează încă structura cerească, dar nu mai este o Fiinţă 
supremă creatoare, ci doar un Fecundator al Pământului şi 
uneori un simplu ajutor al Pământului-Mamă. Fiinţa supre- 
mă de structură cerească nu-și mai păstrează locul prepon- 
derent decât la popoarele de păstori, căpătând o situaţie unică 
în religiile cu tendință monoteistă (Ahura-Mazda) sau mono- 
teiste (Iahve, Allah). 

Fenomenul „îndepărtării“ Zeului suprem este atestat la 
nivelurile arhaice de cultură. La populația australiană kulin, 
Ființa supremă Bundjil a creat Universul, animalele, copacii 


3 Elementele esențiale se găsesc în lucrarea noastră citată mai înainte, 
pp. 47-116 (trad. rom. cit., pp. 55-128 — n.t.). Vezi mai ales R. Pettazzoni, 
Dio (Roma, 1921); id., L'onniscienza di Dio (Torino, 1955), Wilhelm 
Schmidt, Ursprung der Gottesidee, I-XII (Munster, 1926-1955). 

si chiar omul; însă, după ce i-a dat fiului său puteri pe Pă- 
mânt, iar fiicei în Cer, Bundjil s-a retras din lume. Locu- 
ieste în nori, ca un „stăpân“, ținând o sabie în mână. Puluga, 
Fiinţa supremă la populaţia din insulele Andaman, s-a retras 
după ce a creat lumea si primul om. Misterul „îndepărtării“ 
este însoţit de lipsa aproape totală de cult: nici o jertfă, nici 
o rugăciune, nici o cerere de iertare, ci doar câteva obiceiuri 
religioase în care se mai păstrează amintirea lui Puluga, ca 
de pildă „tăcerea sacră“ a vânătorilor care se întorc în sat 
după o vânătoare norocoasă. 

„Locuitorul Cerului“ sau „Cel care se află în Cer“ la popu- 
latia selk'nam este veșnic, atotstiutor, atotputernic, creator, 
însă Creaţia a fost desăvârşită de Strămoșii mitici, pe care 
tot Zeul suprem i-a creat înainte de a se retrage dincolo de 
stele. Zeul s-a izolat acum de oameni, nepăsător la ceea ce 
se petrece în lume. Nu mai are nici chipuri, nici preoti-slu- 
jitori. Nu 1 se înalță rugăciuni decât dacă se iveşte vreo boală: 
„Tu, cel de sus, nu-mi lua copilul; este încă prea mic!“4 Nu 
1 se mai aduc ofrande decât în timpul ploilor sau furtunilor. 

La fel se întâmplă si la majoritatea populațiilor africane: 
marele Zeu ceresc, Fiinţa supremă, creatoare şi atotputernică, 
nu mai joacă decât un rol neînsemnat în viaţa religioasă a 
tribului. Este prea departe ori prea bun pentru a avea nevoie 
de un cult propriu-zis, fiind chemat doar în situații grave. 
Astfel, Olorun („Stăpânul Cerului“ la populația yoruba), după 
ce a început să creeze Lumea, i-a încredințat-o spre desă- 
vârşire şi domnie unui zeu mai mic, Obatala. S-a retras apoi 
de pe Pământ şi dintre oameni si nu mai există nici temple, 
nici statui, nici preoti-slujitori ai acestui Zeu suprem. Olorun 
este totuși invocat la mare nevoie, în caz de calamitate. 


4 Martin Gusinde, „Das höchste Wesen bei den Selk'nam auf Feuer- 
land“ (Festschrift W. Schmidt, Wien, 1928, pp. 269-274). 

Retras în cer, Ndyambi, Zeul suprem al populaţiei herero, 
a lăsat omenirea în grija unor divinităţi inferioare. „De ce 
i-am mai aduce jertfe? explică un indigen. Nu ne mai temem 
de el deoarece, spre deosebire de spiritele morților nostri, nu 
ne face nici un rău“.5 Fiinţa supremă la populaţia tumbuka 
este prea însemnată „pentru a se apleca asupra treburilor obis- 
nuite ale oamenilor““$. Același lucru se întâmplă si la popu- 
latiile de limbă tshi din Africa occidentală cu zeul Njankupon, 
care nu are cult şi căruia nu i se aduc omagii decât foarte 
rar, când este mare foamete ori vreo epidemie, sau după o 
furtună violentă; oamenii îl întreabă atunci cu ce anume l-au 
supărat. Dzingbe („Părintele universal“), Fiinţa supremă la 
populația ewe, nu este invocat decât în vreme de secetă: „O, 
Cerule, către tine se îndreaptă mereu recunoştinţa noastră; 
mare este seceta; fă să plouă, ca să se răcorească Pământul 
si să rodească ogoarele!“7 Îndepărtarea și pasivitatea Fiintei 
supreme sunt minunat redate într-un dicton al populației gyri- 
ama din Africa de est, care vorbesc despre zeul lor astfel: 
„Mulugu (Zeul) este sus, sufletele morților sunt jos.“8 Popu- 
latia bantu spune: „Zeul, după ce l-a creat pe om, nu-i mai 
poartă de grijă“, iar negrii pigmei afirmă: „Zeul s-a îndepăr- 
tat de noi!“ Populatiile fang din preeria Africii ecuatoriale 
îşi rezumă filozofia religioasă în cântecul următor: 


5 Cf. Frazer, The Workship of Nature, | (Londra, 1926), pp. 150 şi 
urm. 
6 Ibid., p. 185. 

7 3. Spieth, Die Religion der Eweer (Gottingen-Leipzig, 1911), pp. 46 
si urm. 

8 Mgr Le Roy, La Religion des primitifs (ediţia a 7-a, Paris, 1925), 
p. 184. 

? H. Trilles, Les Pygmées de la forêt équatoriale (Paris, 1932), p. 74. 

Zeul (Nzame) este sus, iar omul jos. 
Zeul este Zeu, omul este om. 
Fiecare stă la el acasă. 10 


Nu este nevoie să mai dăm alte exemple. În toate aceste 
religii primitive, Fiinţa cerească supremă pare să-şi fi pier- 
dut actualitatea religioasă, deoarece lipseşte din cult, iar 
mitul ne-o înfăţişează retrăgându-se din ce în ce mai departe 
de oameni, până ce devine un deus otiosus. Cu toate acestea, 
nu este uitată, fiind chiar invocată în ultimă instanţă, când 
tot ceea ce s-a făcut spre a cere ajutorul celorlalţi zei și zeițe, 
al strămoșilor și al demonilor s-a dovedit a fi zadarnic. O 
spune de altfel populaţia oraon: „Am încercat totul, nu ne-ai 
mai rămas decât Tu să ne poţi ajuta!“ I se aduce drept jertfă 
un cocoș alb, şi oamenii strigă: „O, Zeule! Tu ne-ai creat! 
Fie-ti milă de noi!!! 


Experienţa religioasă a Vieţii 


„Îndepărtarea divină“ oglindeşte de fapt interesul cres- 
când al omului față de propriile sale descoperiri religioase, 
culturale sau economice. Pe măsură ce se apleacă asupra hie- 
rofaniilor Vieţii, descoperă sacrul si fecunditatea pământeas- 
Că şi se simte atras de experienţe religioase mai „concrete“ 
(mai carnale, chiar orgiastice), omul „primitiv“ se îndepăr- 
tează de Zeul ceresc și transcendent. Descoperirea agriculturii 
duce la o schimbare radicală nu numai a economiei omului 
primitiv, ci înainte de toate a economiei sacrului. Intră în joc 
alte forte religioase: sexualitatea, fecunditatea, mitologia fe- 
meii si a Pământului etc., experienţa religioasă devine mai 


10 Ibid., p. 77. 
ll Frazer, op. cit., p. 631. : 

concretă, mai strâns legată de Viaţă. Marile Zeite-Mame și 
Zeii puternici sau duhurile fecundității sunt mult mai „dina- 
mici“ şi mai accesibili pentru oameni decât Zeul creator. 

Dar, aşa cum am văzut, în caz de mare nevoie, după ce 
s-a încercat totul în zadar, şi cu deosebire atunci când ne- 
norocirea vine din Cer — secetă, furtună, epidemie —, oa- 
menii se întorc spre Fiinţa supremă si se roagă. Atitudinea 
aceasta nu se întâlneşte doar la populaţiile primitive. De fie- 
care dată când vechii evrei trăiau mai multă vreme în pace 
şi într-o oarecare îndestulare, se îndepărtau de Iahve, apro- 
piindu-se de divinitätile Baal si Astarte ale vecinilor lor. Nu- 
mai catastrofele istorice îi sileau să se întoarcă din nou la 
Iahve. „lar atunci au strigat iarăşi către Domnul şi au zis: 
«Am păcătuit, căci am părăsit pe Domnul și am slujit Baalilor 
şi Astarteelor; izbăveşte-ne acum din mâna vrăjmaşilor noştri, 
şi-ţi vom sluji!» (I Samuel, XII, 10). 

Evreii se întorceau către Iahve atunci când asupra lor se 
abăteau catastrofele istorice şi când erau amenințați de vreo 
pedeapsă a Istoriei. Primitivii își aminteau de Fiintele su- 
preme în cazul unor catastrofe cosmice. Sensul întoarcerii 
către Zeul ceresc este însă acelaşi: într-o situaţie foarte critică, 
când este în joc existența însăși a colectivităţii, divinitätile 
care asigură și preamăresc Viaţa în timpuri obişnuite sunt 
părăsite pentru Zeul suprem. Există aici, dar numai în apa- 
rentä, un mare paradox: divinitätile care au înlocuit, la po- 
poarele primitive, zeii de structură cerească erau, precum 
Baal şi Astarte la evrei, divinităţi ale fecundității, ale opu- 
lentei, ale împlinirii vitale, adică divinităţi care preamăreau 
şi îmbogăţeau Viaţa, atât cea cosmică — vegetația, agricul- 
tura, animalele — cât şi cea omenească. Aceste divinităţi 
erau fără îndoială puternice. Actualitatea lor religioasă se 
explica tocmai prin această putere, prin rezervele lor vitale 
nelimitate, prin fecunditate. 

Cu toate acestea, adoratorii lor, atât primitivi, cât şi evreii, 
aveau sentimentul că nici Marile Zeite şi nici zeii agrari nu-i 
puteau salva, nu le puteau asigura existența în momente cu 
adevărat grele. Zeii si zeițele puteau doar să reproducă Viaţa 
si s-o imbogățească; mai mult, nu puteau îndeplini aceas- 
tă funcție decât în vremuri „normale“; deşi stăpâneau în chip 
desăvârşit ritmurile cosmice, divinitätile se dovedeau nepu- 
tincioase în a salva Cosmosul ori societatea omenească în- 
tr-un moment de criză (criză „istorică“ la evrei). 

Numeroasele divinități care au înlocuit Fiintele supreme 
au acumulat puterile cele mai concrete şi mai strălucitoare, 
puterile Vieţii. Tocmai din această pricină s-au „specializat“ 
în procreatie, dar au pierdut puterile mai „subtile“, mai ,,no- 
bile“, mai „spirituale“ ale Zeilor creatori. Descoperind sacra- 
litatea Vieţii, omul s-a lăsat purtat de propria sa descoperire, 
a fost copleşit de hierofaniile vitale şi s-a îndepărtat de sacra- 
litatea transcendentă a nevoilor sale imediate și zilnice. 


Perenitatea simbolurilor cerești 


Chiar atunci când viaţa religioasă nu mai este dominată 
de zeii cereşti, regiunile siderale, simbolismul uranian, mi- 
turile și riturile de înălţare etc. păstrează un loc preponde- 
rent în economia sacrului. Ceea ce este „sus“, „înaltul“ 
continuă să dezvăluie transcendentul în orice ansamblu re- 
ligios. Îndepărtat de cult si blocat în mitologii, Cerul rămâne 
prezent în viaţa religioasă prin mijlocirea simbolismului. lar 
acest simbolism ceresc impregnează şi susține, la rândul său, 
un mare număr de rituri (de înältare, de urcare, de iniţiere, 
de regalitate etc.), mituri (Arborele cosmic, Muntele cos- 
mic, lanţul de săgeți care leagă Pământul de Cer etc.), le- 
gende (zborul magic). Simbolismul „Centrului Lumii“, foarte 

răspândit după cum am văzut, arată si el însemnătatea sim- 
bolismului ceresc: comunicarea cu Cerul se face într-un 
„Centru“, iar această comunicare este imaginea exemplară 
a transcendentei. 

S-ar putea spune că însăşi structura Cosmosului păstrează 
amintirea vie a Fiintei supreme cereşti, ca si cum zeii ar fi 
creat Lumea în aşa fel încât să nu poată să nu le oglindească 
existența; pentru că nici o lume nu este posibilă fără vertica- 
litate, iar această dimensiune trimite la transcendentä. 

Eliminat din viaţa religioasă propriu-zisă, sacrul ceresc 
se menține activ prin simbolism. Un simbol religios îşi trans- 
mite mesajul chiar dacă nu este perceput în întregime în mod 
conștient, deoarece simbolul se adresează ființei omenești 
integrale, si nu doar minţii. 


Structura simbolismului acvatic 


Înainte de a vorbi despre Pământ, se cuvine să abordăm 
valorizările religioase ale Apelor !2, din două motive: 10 Apele 
existau înainte de a se ivi Pământul (aşa cum se arată în Face- 
rea, „întuneric era deasupra adâncului şi Duhul lui Dumnezeu 
se purta pe deasupra Apelor“), 20 dacă analizăm valorile re- 
ligioase ale Apelor, vom putea înțelege mai bine structura 
si funcția simbolului. Or, simbolismul are un rol însemnat 
în viaţa religioasă a omenirii; datorită simbolurilor, Lumea 
devine „transparentă“, putându-şi „arăta“ transcendenta. 

Apele simbolizează suma universală a virtualitätilor, fiind 
deopotrivă fons et origo, izvorul tuturor posibilităților de 


12 Vezi, pentru tot ceea ce urmează, Traité d'histoire des religions, 
pp. 168 şi urm. (trad. rom. cit. Mariana Noica, 1992, pp. 183 şi urm. — 
n.t.), Images et Symboles, pp. 199 şi urm. (trad. rom. cit. Alexandra Bel- 
descu, 1994, pp. 187 şi urm. — n. t.). 

existență; ele precedă orice formă şi susțin orice creație. Una 
dintre imaginile exemplare ale Creaţiei este Insula, care „ră- 
sare“ dintr-o dată din mijlocul valurilor. Pe de altă parte, imer- 
siunea simbolizează întoarcerea în preformal, revenirea la 
modul nediferentiat al preexistentei. Emersiunea repetă gestul 
cosmogonic al manifestării formale, iar imersiunea echiva- 
leazä cu o dizolvare a formelor. Prin urmare, simbolismul 
Apelor implică atât moartea, cât şi renașterea. Contactul cu 
apa înseamnă întotdeauna o regenerare: disoluția este urmată 
de „o nouă naştere“, iar imersiunea fertilizează şi sporește 
potenţialul de viață. Cosmogoniei acvatice îi corespund, la 
nivel antropologic, hilogeniile, credinţele după care specia 
umană s-a născut din Ape. Potopului sau imersiunii perio- 
dice a continentelor (miturile de tip Atlantida) îi corespunde, 
la nivel uman, „cea de-a doua moarte“ a omului („„umezeala“ 
si leimon-ul Infernului etc.) ori moartea initiaticä prin botez. 
Însă, atât pe plan cosmologic, cât şi pe plan antropologic, 
1mersiunea în Ape nu echivalează cu o dispariție definitivă, 
ci cu o reintegrare vremelnică în nediferentiat, urmată de o 
nouă creaţie, de o altă viață sau de un „om nou“, după cum 
este vorba de un moment cosmic, biologic ori soteriologic. 
Din punct de vedere al structurii, „potopul“ poate fi comparat 
cu „botezul“, iar ospätul funerar cu stropirea noilor născuți 
cu apă neîncepută sau cu băile rituale de primăvară, dătătoare 
de sănătate şi de fertilitate. 

În toate sistemele religioase, Apele îşi păstrează funcţia: 
dezintegrează, abolesc formele, „spală păcatele“, fiind deo- 
potrivă purificatoare si regeneratoare. Apele precedă Creaţia 
şi o absorb, neputându-și depăşi propriul mod de a fi, adică 
de a se manifesta în forme. Apele nu pot transcende condiția 
virtualului, a germenilor, a latentelor. Tot ceea ce este formă 
se manifestă dincolo de Ape, desprinzându-se de ele. 

Trebuie să amintim aici un lucru esenţial, și anume că 
sacralitatea Apelor şi structura cosmogoniilor şi a apocalip- 
selor acvatice nu s-ar putea dezvălui în întregime decăt prin 
simbolismul acvatic, singurul „sistem“ capabil să articuleze 
toate înfätisärile deosebite ale nenumăratelor hierofanii.!? 
Aceasta este de fapt legea oricărui simbolism: ansamblul 
simbolic valorizează diferitele semnificaţii ale hierofaniilor. 
„Apele Morţii“, de pildă, nu-şi dezvăluie sensul profund de- 
cât în măsura în care structura simbolismului acvatic este 
cunoscută. 


Istoria exemplară a botezului 


Părinții Bisericii n-au pregetat să folosească anumite va- 
lori precrestine şi universale ale simbolismului acvatic, cărora 
le-au adăugat semnificaţii noi, legate de existenţa istorică a 
lui Cristos. Pentru Tertulian (De Baptismo, III-V), apa a fost 
prima în care „s-a aflat Duhul Sfânt, care o socotea pe atunci 
mai presus de celelalte elemente... Din această apă dintâi 
s-a născut viul, aşa că nu este de mirare că la botez apele 
dau naștere vieţii... Toate felurile de apă, datorită vechii în- 
susiri pe care au avut-o încă de la început, iau aşadar parte 
la taina sanctificării noastre, o dată ce numele lui Dumnezeu 
a fost rostit deasupra lor. Îndată ce acest nume a fost rostit, 
Duhul Sfânt coboară din ceruri, se opreşte deasupra apelor 
pe care le sfințește cu prezenţa sa, iar acestea, astfel sanctifi- 
cate, capătă la rândul lor puterea de a sfinți... Ceea ce putea 


13 Cu privire la simbolism, cf. Traité d'histoire des religions, pp. 373 
si urm., mai ales pp. 382 si urm. (trad. rom. cit. Mariana Noica, 1992, 
pp. 399 şi urm., mai ales pp. 406 şi urm. — n.1.), Mephistopheles et 
l'Androgyne, pp. 238-268 (trad. rom. de Alexandra Cunitä: Mefistofel 
și androginul, Humanitas, Bucureşti, 1995, pp. 181-203 — n.t.). 

vindeca bolile trupului vindecă acum sufletul; ceea ce aducea 
mântuirea pentru o vreme aduce acum viața veşnică...“ 

„Omul vechi“ moare prin imersiune în apă, dând naştere 
unei fiinţe noi, regenerate. Acest simbolism este minunat re- 
dat de Ioan Gură-de-Aur (Homil. in. Joh., XXV, 2), care scrie, 
cu privire la multivalenta simbolică a botezului: „EI este 
moartea si mormântul, viaţa şi învierea... Când ne cufundăm 
capul în apă, ca într-un mormânt, omul vechi este îngropat 
cu totul; când scoatem capul din apă, se iveşte omul cel nou.“ 

Interpretările date de Tertulian și de loan Gură-de-Aur 
se potrivesc perfect cu structura simbolismului acvatic. În 
valorizarea creștină a Apelor intervin însă unele elemente 
noi legate de o „istorie“, si anume Istoria sfântă. Este vorba 
în primul rând de valorizarea botezului în înțelesul de cobo- 
râre în adâncul Apelor pentru lupta cu monstrul marin. Aceas- 
tă coborâre are un model, cel al lui Cristos în apele Iordanului, 
care însemna deopotrivă o coborâre în Apele Morţii. Asa cum 
scrie Chiril din Ierusalim, „balaurul Behemot, după Iov, se 
afla în Ape şi primea Iordanul în gură. Trebuind să zdro- 
bească toate capetele balaurului, Isus, coborând în Ape, l-a 
legat pe cel mai puternic, ca noi să dobândim puterea de a 
călca pe scorpioni si pe șerpi“.14 

Urmează apoi valorizarea botezului ca repetare a Poto- 
pului. După lustin, Cristos, ca un alt Noe, ieşit învingător din 
mijlocul Apelor, a ajuns conducătorul unei rase. Potopul în- 
chipuie deopotrivă coborârea în adâncurile mării şi botezul. 
„Potopul este așadar un lucru împlinit de botez... Tot aşa cum 
Noe înfruntase Marea Morţii, care nimicise omenirea päcä- 
toasă, şi scăpase cu viaţă, cel botezat coboară în apa botezului 


14 Vezi comentariul pe marginea acestui text în J. Daniélou, Bible et 
Liturgie (Paris, 1951), pp. 59 şi urm. 

ca să înfrunte Balaurul mării într-o luptă pe viaţă si pe moarte, 
din care iese învingător.““!5 

În legătură cu acelaşi rit baptismal, se face adesea o pa- 
ralelă între Cristos şi Adam, care ocupă un loc însemnat în 
teologia Sfântului Pavel. „Prin botez, scrie Tertulian, omul 
îşi regăseşte asemănarea cu Dumnezeu“ (De Bapt., V). Pen- 
tru Chiril, „botezul nu înseamnă doar spălarea de păcate şi 
binecuvântarea prin credință, ci şi un antitypos al Patimilor 
lui Cristos“. Goliciunea la botez are şi ea o semnificaţie ri- 
tuală si metafizică în acelaşi timp: „vechiul veșmânt de stri- 
căciune şi păcat este îndepărtat de cel botezat, tot aşa precum 
făcuse şi Cristos, îmbrăcându-l cu veșmântul lui pe Adam 
după păcat“!6, iar cel botezat se întoarce la neprihănirea din- 
tâi, la condiția lui Adam înainte de a fi alungat din rai. „O, 
minunätie! scrie Chiril. Erati goi sub privirile tuturor, si nu 
vă era ruşine. Pentru că fiecare dintre voi era asemenea pri- 
mului Adam, care se afla gol în Rai, fără să se simtă cuprins 
de ruşine.“!? 

Cele câteva texte de mai sus ne arată care era sensul ino- 
vatiilor creştine: pe de o parte, Părinţii încercau să găsească 
legături între cele două testamente, iar pe de altă parte, arătau 
că Isus îşi tinuse cu adevărat făgăduielile făcute de Dumne- 
zeu poporului lui Israel. Trebuie însă să observăm că aceste 
noi valorizări ale simbolismului baptismal nu vin în con- 
tradictie cu simbolismul acvatic universal răspândit. Nimic 
nu lipsește: Noe si Potopul au drept corespondent, în nume- 
roase tradiții, cataclismul care a nimicit „omenirea“ (,,socie- 
tatea“), cu excepția unui singur om care va deveni Strămoșul 


15 J. Daniélou, Sacramentum futuri (Paris, 1950), p. 65. 

16 J. Daniélou, Bible et Liturgie, pp. 61 şi urm. 

17 Vezi si alte texte reproduse de J. Daniélou, Bible et Liturgie, pp. 56 
ŞI urm. 

mitic al unei noi omeniri. „Apele Morţii“ sunt un laitmotiv 
în mitologiile paleo-orientale, asiatice şi oceaniene. Apa ,,uci- 
de“ prin excelenţă, dizolvă, aboleşte orice formă, si de aceea 
este bogată în „germeni“, creatoare. Simbolismul goliciunii 
baptismale nu este nici el privilegiul tradiţiei iudeo-crestine. 
Goliciunea rituală înseamnă integritate si plenitudine: „Pa- 
radisul“ implică lipsa „veșmintelor“, adică lipsa „uzurii“ 
(imagine arhetipală a Timpului). Orice goliciune rituală im- 
plică un model aflat în afara timpului, o imagine paradiziacă. 

Monștrii adâncurilor se întâlnesc în numeroase tradiţii: 
eroii, inițiaţii coboară în adâncuri spre a înfrunta monștrii 
marini, într-o încercare initiaticä tipică. Există desigur o mul- 
time de variante în istoria religiilor: uneori, dragonii păzesc 
o „comoară“, imagine sensibilă a sacrului, a realităţii abso- 
lute; victoria rituală (initiaticä) asupra monstrului-paznic echi- 
valeazä cu dobândirea nemuririi.!8 Pentru creştin, botezul 
este o ceremonie sacră, pentru că a fost instituit de Cristos, 
ceea ce nu înseamnă că nu preia și ritualul inițiatic al în- 
cercării (lupta cu monstrul), al morţii şi al învierii simbolice 
(naşterea omului nou). Nu putem afirma că iudaismul ori cres- 
tinismul au „împrumutat“ asemenea mituri sau simboluri din 
religiile popoarelor vecine, pentru că nu era nevoie: iudais- 
mul mostenea o preistorie și o bogată istorie religioasă, care 
cuprindeau toate aceste lucruri. ludaismul nu avea nevoie 
nici măcar să păstreze „vii“ unele simboluri, în întregul lor. 
Ajungea ca un grup de imagini să supravieţuiască, chiar şi 
în chip nelămurit, încă din timpurile premozaice. Asemenea 
imagini Și simboluri puteau dobândi, în orice moment, o mare 
actualitate religioasă. 


18 Vezi, cu privire la motivele mitico-rituale, Traité d'histoire des 
religions, pp. 182 şi urm., 247 şi urm. (trad. rom. cit. Mariana Noica, 
1992, pp. 199 şi urm., 270 şi urm. — n.1.). 

Universalitatea simbolurilor 


Unii Părinți ai Bisericii primitive au încercat să stabileas- 
că în ce măsură simbolurile propuse de creştinisin îşi găseau 
corespondentul în simbolurile care alcătuiusc patrimoniul 
comun al omenirii. Adresându-se celor care nu cred în în- 
vierea morţilor, Teofil din Antiohia aducea drept argumente 
semnele (rehmeria) pe care Dumnezeu le aşezase la înde- 
mâna lor în marile ritmuri cosmice — anotimpurile, zilele şi 
nopțile: „Nu există oare o înviere si pentru seminţe şi fructe?“ 
Pentru Clement din Roma, „ziua si noaptea ne arată învie- 
rea; se duce noaptea, se arată ziua; se sfârşeşte ziua, vine 
noaptea“.!? 

Pentru apologetii creştini simbolurile erau încărcate de 
mesaje; ele arătau sacrul cu ajutorul ritmurilor cosmice. Re- 
velatia adusă de credință nu stergea semnificațiile precrestine 
ale simbolurilor, ci le adăuga o valoare nouă. Pentru credin- 
ciosi, aceasta le eclipsa fără îndoială pe celelalte: era singura 
care valoriza simbolul, făcând din el o revelaţie. Importantă 
era învierea lui Cristos, şi nu „semnele“ care se puteau citi 
în viaţa cosmică. Trebuie adăugat însă că noua valorizare 
era într-un fel condiționată de însăşi structura simbolismului, 
şi s-ar putea spune chiar că simbolul acvatic aștepta îm- 
plinirea sensului său profund prin noile valori aduse de 
creştinism. 

Credinţa creştină este legată de o revelaţie istorică: pentru 
creștin, valabilitatea simbolurilor este asigurată de întrupa- 
rea lui Dumnezeu în Timpul istoric. Însă simbolismul acva- 
tic universal n-a fost nici abolit, nici dezarticulat ca urmare 
a interpretărilor istorice (iudeo-creştine) ale simbolismului 


19 Cf. L. Beirnaert, „La dimension mythique dans le sacramentalisme 
chrétien“ (Eranos-Jahrbuch, XVII, 1949), p. 275. 

baptismal. Cu alte cuvinte, Istoria nu izbuteşte să schimbe 
radical structura unui simbolism arhaic, ci doar îi asigură me- 
reu semnificații noi, care nu distrug însă structura simbolului. 

Putem înțelege mai bine toate acestea dacă ţinem seama 
de faptul că, pentru omul religios, Lumea are întotdeauna o 
valență supranaturală şi dezvăluie o modalitate a sacrului. 
Orice fragment cosmic este „transparent“, propriul său mod 
de existență prezentând o anume structură a Fiinţei si, prin 
urmare, a sacrului. Mai trebuie amintit că, pentru omul religios, 
sacralitatea este o manifestare deplină a Fiintei. Revelatiile 
sacralităţii cosmice sunt într-un fel nişte revelații primordiale, 
pentru că au loc în trecutul religios cel mai îndepărtat al ome- 
nirii, lar înnoirile aduse mai târziu de Istorie n-au izbutit să 
le abolească. 


Terra Mater 


Un profet indian, Smohalla, şeful tribului wanapum, nu 
voia să lucreze pământul, considerând că este un păcat să 
ränesti, să tai, să sfârteci ori să zgârii trupul „mamei noas- 
tre a tuturor“ prin muncile agricole. Şi adăuga: „Îmi cereti 
să ar ogorul? Mă pot eu duce să iau un cuțit şi să-l înfig în 
sânul mamei mele? Dacă fac asta, atunci când voi fi mort, 
n-are să mă mai primească în pântecele ei. Îmi cereti să sap 
si să scot pietrele? Credeţi că am să-i sfârtec carnea până la 
os? Dacă fac asta, n-am să mă mai pot întoarce în trupul ei, 
ca după aceea să mă nasc din nou. Îmi cereti să cosesc iarba 
si fânul, ca să le vând şi să mă îmbogăţesc, aşa cum fac albii? 
Dar cum aș îndrăzni oare să-i tai mamei mele părul?““20 


2 James Mooney, „The Ghost-Dance religion and the Sioux Out- 
break of 1890“ (Annual Report of the Bureau of American Ethnology, 
XIV, 2, Washington, 1896, pp. 641-1136), pp. 721, 724. 

Desi au fost rostite acum mai putin de o sutä de ani, aceste 
cuvinte sunt cu mult mai vechi. Emotia pe care o simtim 
ascultându-le vine din faptul că ele ne dezvăluie ceva, cu o 
prospeţime şi o spontaneitate fără pereche, şi anume imagi- 
nea primordială a Pământului-Mamă, care se întâlnește peste 
tot, sub forme și în variante nenumărate. Este binecunoscuta 
Terra Mater sau Tellus Mater din religiile mediteraneene, 
care dă naştere tuturor fiinţelor. „Voi cânta Pământul — se 
spune în imnul homeric Pământului (1 şi urm.) —, mamă 
universală cu temelii trainice, străbună care hrăneşte la sân 
tot ceea ce există... Tu poţi da viață muritorilor, şi tot tu le-o 
poţi lua...“ În Choeforele (127-128), Eschil släveste la rân- 
dul lui Pământul care „zămisleşte toate fiinţele, le hrăneşte 
si le primeşte apoi din nou sămânţa roditoare“. 

Profetul Smohalla nu ne spune cum anume s-au născut 
oamenii din Mama telurică. Unele mituri americane ne arată 
însă cum s-au petrecut lucrurile la început, in illo tempore: 
primii oameni au trăit o vreme în pântecele Mamei lor, adică 
în măruntaiele Pământului. Aici, în adâncurile telurice, du- 
ceau o viaţă pe jumătate omenească, fiind un soi de embrioni 
a căror formă încă nu se desăvârşise. Cel putin aşa spun in- 
dienii lenni lenape sau delaware, care trăiau odinioară în 
Pennsylvania. După cum arată miturile lor, cu toate că le pre- 
pătise din vreme, pe Pământ, toate lucrurile pe care le au astăzi 
la îndemână, Creatorul hotărâse că oamenii aveau să mai ră- 
mână o vreme ascunși în pântecele Mamei lor telurice, ca să 
se poată dezvolta și maturiza mai bine. În alte mituri amerin- 
diene se vorbeşte despre vremurile de demult, când oamenii 
răsăreau din Pământul-Mamă tot așa cum răsar în zilele noas- 
tre arbustii si stuful.2! 


21 Cf. Mythes, rêves et mystères (Gallimard, 1957), pp. 210 şi urm. 

Credinţa că Pământul naşte oameni este universal răs- 
pândită.2? În multe limbi, numele dat omului înseamnă „năs- 
cut din Pământ“. Se crede că pruncii „vin“ din adâncurile 
Pământului, din peşteri, grote, prăpăstii, dar și din mlaștini, 
izvoare ori râuri. Credinte asemănătoare se mai păstrează încă 
în Europa, sub formă de legende, superstiții sau doar meta- 
fore. Fiecare ţinut şi aproape fiecare oraş ori sat are o stâncă 
sau un izvor care „aduc“ copiii: Kinderbrunnen, Kinderteiche, 
Bubenquellen etc. Chiar la europenii din zilele noastre se mai 
păstrează sentimentul nelämurit al unei solidarității mistice 
cu Pământul natal. Este vorba de experiența religioasă a au- 
tohtoniei, care ne face să ne simțim localnici, iar acest sen- 
timent de sorginte cosmică depăşeşte cu mult solidaritatea 
familială şi ancestrală. 

Dorința noastră este să fim îngropați după moarte în ți- 
nutul natal, spre a ne întoarce în Pământul-Mamă. „Târăşte-te 
spre mama ta, Pământul!“ se spune în Rg Veda (X, xviii, 10). 
„Pe tine, care eşti tärânä, am să te pun în Pământ“, stă scris 
în Atharva Veda (XVIII, IV, 48). „Carnea şi oasele să se în- 
toarcă din nou în Pământ“, se rostește în timpul ceremoniilor 
funerare din China. Apoi, la romani, inscripţiile de pe mor- 
minte dovedesc teama ca nu cumva cenușa să fie îngropată 
în altă parte şi mai ales bucuria de a şti că această cenușă 
s-a întors în patrie: hic natus hic situs est (CXLIX, V, 5595: 
„Aici s-a născut, aici odihneşte“); hic situs est patriae (viii, 
2885); hic quo natus fuerat optans erat illo reverti (V, 1703: 
„Aici unde s-a născut, aici a dorit să se întoarcă“). 


22 Vezi A. Dieterich, Mutter Erde (ed. a III-a, Leipzig-Berlin, 1925); 
B. Nyberg, Kind und Erde (Helsinki, 1931); cf. M. Eliade, Traité d'his- 
toire des religions, pp. 211 şi urm. (trad. rom. cit. Mariana Noica, 1992, 
pp. 229 şi urm. — n.t.). 

Humi positio: 
punerea copilului în pământ 


Mama umană nu este altceva decât o reprezentantă a Marii 
Mame telurice, iar această experienţă fundamentală a dat nas- 
tere la nenumărate obiceiuri, dintre care putem aminti în pri- 
mul rând naşterea pe pământ (humi positio), ritual întâlnit 
cam peste tot în lume, din Australia şi până în China, din 
Africa în America de Sud. Obiceiul dispăruse în epoca isto- 
ricä la greci si la romani, dar nu este nici o îndoială că exis- 
tase cândva, într-un trecut mai îndepărtat: unele statui ale 
zeitelor naşterii (Eileithya, Damia, Auxeia) le reprezintă în 
genunchi, în poziţia femeii care naşte pe pământ. În textele 
demotice egiptene, expresia „a se aşeza jos, pe pământ“ în- 
semna „a naşte“ sau „naştere““.23 

Sensul religios al acestui obicei nu este greu de deslușit: 
zămislirea si naşterea sunt versiunile microcosmice ale unui 
act exemplar împlinit de Pământ; mama umană nu face decât 
să imite şi să repete acest act primordial al apariţiei Vieţii în 
pântecele Pământului. Prin urmare, ea trebuie să fie în con- 
tact direct cu Marea Genitrix, care s-o călăuzească în împli- 

„nirea tainei nașterii unei vieți, să-i dea puteri binefăcătoare 
si protecție maternă. 

Obiceiul de a pune nou-născutul pe pământ este încă mai 
răspândit şi se mai păstrează în unele țări din Europa: după 
ce este îmbătat şi înfăşat, copilul este pus pe pământul gol, 
apoi ridicat în braţe de către tată (de terra tollere), în semn 
de recunoştinţă. În vechea Chină, ,muribundul, ca si nou-năs- 
cutul, sunt puşi pe pământ... Pentru naştere sau pentru moar- 
te, pentru intrarea în familia vie ori în familia ancestrală (Și 
pentru ieşirea din una și din cealaltă), există un prag comun, 


3 Cf. referintele din Mythes, rêves et mystères, pp. 221 şi urm. 

Pământul natal... Când un nou-născut ori un muribund este 
pus pe Pământ, acesta trebuie să hotărască dacă naşterea ori 
moartea este împlinită, dacă trebuie luate ca fapte recunos- 
cute şi firești... Ritul punerii pe Pământ implică ideea unei 
identități substanţiale între Rasă şi Tärânä. Această idee dă 
naştere sentimentului de autohtonie, cel mai puternic dintre 
toate pe care le putem constata la începuturile istoriei chi- 
neze; ideea unei legături strânse dintre o ţară si locuitorii săi 
este o credință atât de adânc înrădăcinată încât s-a păstrat în 
instituțiile religioase şi în dreptul public*.24 

Tot aşa cum copilul este pus pe pământ, îndată după naş- 
tere, pentru ca adevărata lui mamă să-l recunoască și să-i 
asigure o protecție divină, copiii şi oamenii maturi, când sunt 
bolnavi, sunt așezați pe pământ şi uneori chiar îngropaţi. Ritul 
echivalează cu o nouă naștere. Îngroparea simbolică, parţială 
sau totală, are aceeaşi valoare magico-religioasă ca si cufun- 
darea în apă, botezul. Bolnavul este regenerat, se naşte încă 
o dată. La fel se procedează pentru iertarea unui păcat sau 
pentru vindecarea unei boli a minții (aceasta din urmă pre- 
zentând pentru colectivitate un pericol la fel de mare ca şi 
crima ori boala somatică). Păcătosul este pus într-un butoi 
sau într-o groapă săpată în pământ, iar când iese, se spune 
că „s-a născut a doua oară, din pântecele mamei sale“. De 
aici vine credința scandinavă că vrăjitoarele pot fi mântuite 
de neodihna veşnică dacă sunt îngropate de vii si se presară 
boabe pe pământul care le acoperă, după care se strânge re- 
colta astfel obţinută.25 


24 Marcel Granet, Le dépôt de l'enfant sur le sol în Revue Archéo- 
logique, 1922; Etudes sociologiques sur la Chine, Paris, 1953, 
pp. 159-202), pp. 192 şi urm., 197 şi urm. 

25 A. Dieterich, Mutter Erde, pp. 28 şi urm.; B. Nyberg, Kind und 
Erde, p. 150. 

Iniţierea cuprinde o moarte si o înviere rituală. La nu- 
meroase popoare primitive, neofitul este aşadar „ucis“ în chip 
simbolic, băgat într-o groapă și acoperit cu crengi şi frun- 
ze. Când iese din mormânt, este socotit un om nou, pentru 
că a fost zămislit pentru a doua oară, chiar de către Mama 
cosmică. 


Femeia, Pământul şi fecunditatea 


Femeia este aşadar legată în chip mistic de Pământ; ză- 
mislirea apare ca o variantă, la scară umană, a fertilității telu- 
rice. Toate experiențele religioase legate de fecunditate și 
naştere au o structură cosmică. Sacralitatea femeii depinde 
de sanctitatea Pământului. Fecunditatea feminină are un mo- 
del cosmic; Terra Mater, universala Genitrix. 

În unele religii, Pământul-Mamă este socotit a fi în stare 
să zămislească singur, fără ajutorul unui partener. Urmele 
acestor idei arhaice se regăsesc în miturile partenogenezei 
zeitelor mediteraneene. După Hesiod, Gaia (Pământul) l-a 
zămislit pe Uranus, „o ființă asemenea ei, putând s-o aco- 
pere în întregime“ (Teogonia, 126 şi urm.). Şi alte zeițe din 
mitologia greacă au zămislit fără ajutorul zeilor. Antonomia 
şi fecunditatea spontană a Pământului-Mamă dobândesc aşa- 
dar o expresie mitică. Acestor concepţii mitice le corespund 
credințele legate de fecunditatea spontană a femeii si de pu- 
terile ei magico-religioase oculte, a căror influenţă asupra 
vieții plantelor este hotărâtoare. Fenomenul social şi cultu- 
ral cunoscut sub numele de „matriarhat““ este legat de desco- 
perirea culturii plantelor comestibile de către femeie. Femeia 
a fost prima care a cultivat plantele alimentare, devenind în 
chip firesc stăpâna ogoarelor şi a recoltelor. Puterile magico- 

religioase si, prin urmare, predominanta socială a femeii au 
un model cosmic: Pământul-Mamă. 

În alte religii, creația cosmică sau, cel puţin, desăvârşirea 
ei sunt rezultatul unei hierogamii între Zeul-Cer și Pămân- 
tul-Mamă. Acest mit cosmogonic este destul de răspândit, 
fuind întâlnit cu precădere în Oceania, din Indonezia până în 
Micronezia, dar si în Asia, în Africa şi în cele două A merici.26 
După cum am putut constata, mitul cosmogonic este mitul 
exemplar prin excelență, slujind drept model pentru com- 
portamentele oamenilor. Căsătoria dintre oameni este soco- 
tită aşadar o imitație a hierogamiei cosmice. „Eu sunt Cerul, 
spune soţul în Brhadâranyaka Upanisad (VI, II, 20), iar tu 
eşti Pământul!“ În Atharva Veda (XIV, II, 71), soţul şi soția 
sunt asimilați Cerului şi Pământului. Căsătoria Didonei cu 
Enea are loc în timpul unei putemice furtuni (Eneida, IV, 
165 şi urm.), unirea lor este asemenea unirii elementelor; 
Cerul îşi îmbrățișează soția, trimițând pe pământ ploaia bine- 
făcătoare si dătătoare de rod. În Grecia, riturile matrimoniale 
urmau pilda lui Zeus care se unea în taină cu Hera (Pausanias, 
II, XXXVI, 2). Cum este şi firesc, mitul divin este modelul 
exemplar al unirii dintre oameni. Trebuie să mai subliniem 
structura cosmică a ritualului conjugal şi a comportamen- 
tului sexual al oamenilor. Pentru omul nereligios al socie- 
tätilor moderne, această dimensiune cosmică si în acelaşi timp 
sacră a unirii conjugale este greu de perceput. Nu trebuie 
totuși să uităm că, pentru omul religios al societăților arhaice, 
Lumea este încărcată de mesaje, care par uneori de neînte- 
les, însă pot fi descifrate cu ajutorul miturilor. După cum 


26 Cf. Traité d'histoire des religions, pp. 212 şi urm. (trad. rom. cit. 
Mariana Noica, 1992, pp. 230 şi urm. — n.1.). Deşi foarte răspândit, mitul 
hierogamiei cosmice nu este universal şi nu este atestat în culturile foarte 
vechi (australiene, din Tara de foc, arctice etc.). 

vom vedea, experiența umană în totalitatea sa poate fi omo- 
logată Vieţii cosmice, prin urmare sanctificată, deoarece Cos- 
mosul este creația supremă a zeilor. 

Orgia rituală închinată recoltelor are şi ea un model di- 
vin: hierogamia Zeului fecundator cu Pământul-Mamă.2” Fer- 
tilitatea agrară este stimulată cu ajutorul freneziilor genezice. 
Dintr-un anumit punct de vedere, orgia aminteşte de nedife- 
rentierea de dinaintea Creaţiei. Asa se explică de ce unele ce- 
remoniale prilejuite de Anul Nou cuprind ritualuri orgiastice: 
„amestecul“ social, libertinajul și saturnaliile simbolizează 
întoarcerea la starea amorfă care a precedat Facerea Lumii. 
Atunci când este vorba de o „creație“ la nivelul vieţii vege- 
tale, scenariul cosmologico-ritual se repetă, pentru că noua 
recoltă echivalează cu o nouă „Creaţie“. Ideea de reinnoire 
— pe care am întâlnit-o în ritualurile de Anul Nou, unde 
sugerează deopotrivă reînnoirea Timpului şi regenerarea 
Lumii — se regăsește în ritualurile orgiastice agrare. Si aici, 
orgia este o întoarcere la Noaptea cosmică, la preformal, la 
„Ape“, cu scopul de a asigura regenerarea totală a Vieţii şi, 
prin urmare, fertilitatea Pământului și bogăția recoltelor. 


Simbolismul Arborelui cosmic si 
cultele vegetației 


Miturile și riturile legate de Pământul-Mamă exprimă deci, 
în primul rând, ideile de fecunditate şi de bogăţie, care sunt 
de natură religioasă, pentru că numeroasele aspecte ale fer- 
tilității universale dezvăluie de fapt taina zămislirii, a creației 
Vieţii. Iar, pentru omul religios, apariția Vieţii este taina cea 


21 Cf. Traité d'histoire des religions, pp. 306 şi urm. (trad. rom. cit. 
Mariana Noica, 1992, pp. 291 şi urm. — n.1.). 

mai mare a Lumii. Viaţa „vine“ de undeva, si acest „unde- 
va“ nu se află în această lume, apoi „se duce“ în altă parte, 
dincolo de lume, prelungindu-se în chip misterios într-un 
loc necunoscut, unde cei vii nu pot îndeobşte să ajungă. Viaţa 
omenească nu este simțită ca o scurtă trecere prin Timp, în- 
tre două „neanturi“, ci este precedată de o preexistentä şi 
se prelungeşte într-o postexistentä. Se cunosc destul de puţine 
lucruri cu privire la cele două etape extraterestre ale vieţii 
omului, dar oricum se știe că ele există. Pentru omul religios, 
moartea nu înseamnă sfârşitul vieţii, ci este doar o altă mo- 
dalitate a existenței omenești. 

Toate aceste lucruri sunt de altfel cuprinse în ritmurile 
cosmice, şi ne rămâne doar să descifrăm ceea ce „spune“ 
Cosmosul prin numeroasele sale moduri de a fi ca să pu- 
tem pătrunde taina Vieţii. Cosmosul este fără îndoială un 
organism viu, care se reînnoiește periodic, iar taina apari- 
tiei Vieţii este legată de reînnoirea ritmică a Cosmosului. 
Aşa se explică de ce Cosmosul a fost închipuit sub forma 
unui arbore uriaş: modul de a fi al Cosmosului, şi în primul 
rând capacitatea sa de a se regenera la nesfârşit, sunt redate 
simbolic de viața arborelui. 

Trebuie spus totuşi că nu este vorba doar de o transpunere 
de imagini de la scară microcosmică la scară macrocosmică. 
Arborele, ca „obiect natural“, nu putea sugera totalitatea 
Vieţii cosmice: la nivelul experienţei profane, modul său de 
a fi nu cuprinde modul de a fi al Cosmosului, în toată com- 
plexitatea sa. La nivelul experienţei profane, viaţa vegetală 
nu cuprinde decât un sir de „nașteri“ și de „morți“. Doar 
viziunea religioasă asupra Vieţii ne ajută să „descifrăm“ în 
ritmurile vegetației alte semnificaţii, în primul rând ideile 
de regenerare, de tinereţe veşnică, de sănătate si de nemu- 
rire; ideea religioasă a realității absolute este exprimată 
simbolic printre atâtea alte imagini, sub forma unui „fruct 

miraculos“ care îi poate face pe oameni nemuritori, atotstiu- 
tori și atotputernici, asemenea zeilor. 

Arborele a fost ales pentru a simboliza nu numai Cos- 
mosul, ci şi viaţa, tinerețea, nemurirea, înțelepciunea. Pe lân- 
gă Arborii cosmici, ca Yggdrasil din mitologia germanică, 
istoria religiilor cuprinde Arbori ai Vieţii (de pildă în Me- 
sopotamia), ai Nemuririi (Asia, Vechiul Testament), ai În- 
țelepciunii (Vechiul Testament), ai Tinereţii (Mesopotamia, 
India, Iran) etc.28 Cu alte cuvinte, arborele poate exprima 
tot ceea ce omul religios socoteste real și sacru prin exce- 
lentä, tot ceea ce ştie el că le-a fost dat zeilor de la început 
şi ceea ce nu le este dat decât arareori făpturilor alese, eroi 
sau semizei. Miturile privitoare la căutarea nemuririi ori a 
tinereții veşnice vorbesc, aşadar, despre un arbore cu fructe 
de aur sau cu frunze fermecate, care creşte „într-un ținut în- 
depărtat“ (în realitate, în lumea de dincolo) si care este păzit 
de monştri (grifoni, balauri, şerpi). Ca să poți culege fructele, 
trebuie să înfrunti monstrul-paznic și să-l ucizi: învingătorul 
trebuie să treacă printr-o incercare initiaticà de tip eroic, câs- 
tigând „prin violență“ condiția supraomenească, aproape 
divină, a tinereţii fără bătrâneţe, a invincibilităţii si a atot- 
puterniciei. 

Arborele cosmic, Arborele nemuririi sau al Cunoasterii 
simbolizează cum nu se poate mai limpede valenţele religi- 
oase ale vegetației. Cu alte cuvinte, arborele sacru sau plantele 
sacre dezvăluie o structură care nu este evidentă în feluritele 
specii vegetale concrete. Asa cum am putut vedea, structurile 
cele mai profunde ale Lumii sunt dezvăluite de sacralitate. 
Cosmosul nu se înfăţişează ca un „cifru“ decât dintr-o pers- 
pectivă religioasă. Doar omul religios descoperă în ritmurile 


28 Cf. Traité d'histoire des religions, pp. 239 şi urm. (trad. rom. cit. 
Mariana Noica, 1992, pp. 251 şi urm. — n.t.). 

vegetației taina Vieții si a Creației, cea a reînnoirii, a tinereții 
şi a nemuririi. S-ar putea spune că toți arborii si toate plan- 
tele socotite sacre (de pildă arbustul ashvatha, în India) îşi 
datorează acest statut privilegiat faptului că reprezintă arhe- 
tipul, imaginea exemplară a vegetației. Pe de altă parte, faptul 
că o plantă este îngrijită şi cultivată se datorează valorii sale 
religioase. După unii autori, toate plantele cultivate în zilele 
noastre au fost socotite la început plante sacre.2? 

Cultele vegetației nu depind de o experienţă profană, ,,na- 
turistă““, legată de pildă de primăvară şi de trezirea vegetației. 
Dimpotrivă, experienţa religioasă a reînnoirii (a re-creatiei, 
a re-începutului) Lumii precedă şi justifică valorizarea pri- 
măverii ca reînviere a Naturii. Pe taina regenerării periodice 
a Cosmosului se întemeiază importanţa religioasă a primă- 
verii. De altfel, în cultele vegetației, semnul prevestitor al 
tainei cosmice este mai important decât fenomenul natural 
al primăverii si al apariţiei vegetației. În cadrul unui cere- 
monial, grupuri de tineri trec pe la casele din sat, ţinând în 
mână o creangă înverzită, un buchet de flori, o pasäre. Este 
semnul iminentei refnvieri a vieții vegetale, care arată că taina 
s-a împlinit si că primăvara este aproape. Aceste rituri au 
loc în cea mai mare parte înainte de ivirea primăverii ca „fe- 
nomen natural“. 


Desacralizarea Naturii 


După cum am arătat, Natura nu este pentru omul religios 


exclusiv „naturală“. Experienţa unei Naturi radical desacra- 
29 A.G. Haudricourt şi L. Hédin, L'Homme et les plantes cultivées 
(Paris, 1946), p. 90. 
30 Cf. Traité d'histoire des religions, pp. 272 şi urm. (trad. rom. cit. 
Mariana Noica, 1992, pp. 287 şi urm. — n.t.). 

lizate este o descoperire recentă, fiind accesibilă doar unei 
minorități a societăţilor moderne, în primul rând oamenilor 
de ştiinţă. Pentru ceilalți, Natura mai are încă un „farmec“, 
un „mister“, o „măreție“ în care se pot regăsi urmele vechilor 
valori religioase. Nici un om modern, oricât de nereligios 
ar fi, nu rămâne nepăsător la vraja Naturii, şi nu este vorba 
doar de valorile ei estetice, sportive sau igienice, ci şi de un 
sentiment nelămurit și greu de definit, în care se regăsesc 
urmele unei experienţe religioase degradate. 

Un exemplu concret ne va ajuta să înțelegem modifică- 
rile si degradarea valorilor religioase ale Naturii. Ne-am oprit 
asupra unui exemplu din China din două motive, mai întâi 
pentru că aici, ca şi în Occident, desacralizarea Naturii este 
opera unei minorităţi, aceea a fnvätatilor, și apoi pentru că 
în China, ca peste tot în Extremul Orient, procesul de desa- 
cralizare nu este niciodată dus până la capăt. „„Contemplarea 
estetică“ a Naturii mai păstrează, chiar si pentru cărturarii 
cei mai rafinati, un prestigiu religios. 

După cum se ştie, începând din secolul al XVII-lea, ame- 
najarea grădinilor cu bazine a devenit o modă pentru învăța- 
tii chinezi.3! În mijlocul bazinelor umplute cu apă se puneau 
pietre, arbori pitici, flori şi uneori chiar case, pagode, poduri 
si chipuri omeneşti, în miniatură; pietrele erau numite „Munţi 
în miniatură“, în anamită, sau „Munţi artificiali“, în sinoana- 
mită. Chiar aceste nume trimit la o semnificație cosmologică: 
Muntele, după cum am văzut, este un simbol al Universului. 

Grădinile în miniatură, devenite obiecte de predilecție 
pentru esteti, au o istorie foarte veche şi chiar o preistorie 
care oglindește un profund sentiment religios al lumii. Exis- 


31 Pentru tot ceea ce urmează, cf. Rolf Stein, Jardins en miniature 
d'Extreme-Orient în Bulletin de l'École française d 'Extreme-Orient, 42, 
1943, pp. 26 şi urm. şi passim. 

taseră mai înainte bazine cu apă parfumată, care întruchipau 
Marea, iar capacul înălțat sugera Muntele. Structura cosmi- 
că a acestor lucruri este evidentă. Elementul mistic era și 
el prezent, pentru că Muntele înălțat în mijlocul Mării sim- 
boliza Insulele Preafericitilor, un fel de Paradis în care trăiau 
Nemuritorii taoisti. Era, deci, o lume aparte, o lume la scară 
redusă, pe care o aduceai la tine acasă ca să te poți împărtăşi 
din puterile ei mistice concentrate şi să restabilesti, prin me- 
ditatie, armonia cu Lumea. Muntele avea mai multe peşteri, 
iar folclorul pe tema peșterilor a jucat un rol de seamă în 
construirea de grădini în miniatură. Pesterile sunt adăposturi 
tainice, lăcașuri ale Nemuritorilor taoisti, loc de iniţiere. Ele 
alcătuiesc o lume paradiziacă şi de aceea se pătrunde greu 
înăuntru (simbolismul „porții strâmte“, asupra căruia vom 
reveni în capitolul ce urmează). 

Tot acest complex — apă, arbore, munte, peșteră —, care 
jucase un rol atât de însemnat în taoism, nu făcea decât să 
continue și să dezvolte o idee religioasă și mai veche, si 
anume aceea a locului desăvârșit, complet — care cuprin- 
dea un munte și o apă — şi retras. Loc desăvârşit, pentru 
că era deopotrivă o lume în miniatură şi un Paradis, izvor 
de fericire şi loc de Nemurire. Peisajul desăvârşit, cuprin- 
zând un munte şi o apă, nu era altceva decât „locul sfânt“ 
din timpuri străvechi, când băieţii şi fetele din China se 
întâlneau primăvara, ca să cânte cântece rituale şi să ia par- 
te la serbări ale dragostei. Valorizările succesive ale aces- 
tui „loc sfânt“ primordial sunt lesne de ghicit. În timpuri 
străvechi, acest loc era un spaţiu privilegiat, o lume închi- 
să, sanctificată, unde băieţii si fetele se întâlneau periodic 
pentru a se împărtăși din tainele Vieții și ale fecundității 
cosmice. Taoiştii au preluat această schemă cosmologică ar- 
haică — muntele şi apa — și au îmbogăţit-o (munte, apă, 
peşteră, arbore), dar au redus-o la scara cea mai mică, închi- 

puind un univers paradiziac în miniatură, încărcat de puteri 
mistice, pentru că era departe de lumea profană, în preajma 
căruia taoiştii se retrăgeau ca să mediteze. 

Sanctitatea lumii închise este redată și de bazinele cu apă 
parfumată şi capac, simbolizând Marea și Insulele Preaferi- 
citilor. Acest complex mai slujea pentru meditație, precum 
grădinile în miniatură, înainte ca învățații să facă din ele o 
modă, în secolul al XVII-lea, si să le transforme în „obiecte 
de artă“. 

Se cuvine să remarcăm că lumea nu este niciodată de- 
sacralizată în întregime, deoarece, în Extremul Orient, ceea 
ce se cheamă „emoție estetică“ mai păstrează, chiar şi pentru 
învăţaţi, o dimensiune religioasă. Exemplul grădinilor în mi- 
niatură ne arată însă cum anume si prin ce mijloace are loc 
desacralizarea lumii. Dacă ne imaginăm cum a evoluat o 
asemenea emoție estetică într-o societate modernă, putem 
înțelege de ce experiența sfinteniei cosmice s-a diluat, s-a 
schimbat, devenind o emoție omenească si nimic mai mult, 
cum ar fi arta pentru artă. 


Alte hierofanii cosmice 


Din motive de spaţiu, nu am abordat decât câteva aspecte 
ale sacralităţii Naturii, lăsând la o parte un mare număr de 
hierofanii cosmice. N-am pomenit, de pildă, despre simbo- 
lurile şi cultele solare sau lunare, nici despre semnificația 
religioasă a pietrelor sau despre rolul religios al animalelor. 
Fiecare dintre aceste categorii de hierofanii cosmice dezvă- 
luie o structură aparte a sacralității naturii, sau mai bine zis 
o modalitate a sacrului exprimată într-un mod specific de 
existență în Cosmos. Este suficient să analizăm diferitele va- 
lori religioase recunoscute ale pietrelor ca să înțelegem ceea 

ce pietrele, ca hierofanii, le pot arăta oamenilor, adică pu- 
terea, trăinicia, permanenta. Hierofania pietrei este prin ex- 
celentä o ontofanie: înainte de orice, piatra există, rămâne 
mereu ea însăşi, nu se schimbă, impresionează omul prin 
ceea ce are ea ireductibil si absolut, dezvăluindu-i astfel, prin 
analogie, ireductibilitatea şi absolutul Fiintei. Perceput prin 
intermediul unei experienţe religioase, modul specific de 
existență a pietrei îi arată omului ce înseamnă o existență 
absolută, dincolo de Timp, neatinsă de devenire.?? 

De asemenea, o scurtă analiză a numeroaselor valorizări 
religioase ale Lunii ne arată ce au citit oamenii în ritmurile 
lunare. Datorită fazelor Lunii, adică „nașterea“, „moartea“ 
ŞI „reînvierea“, oamenii au constientizat deopotrivă propriul 
lor mod de a fi în Cosmos și șansele lor de a supravieţui și 
de a renaşte. Datorită simbolismului lunar, omul religios a 
ajuns să găsească asemănări între ansambluri de fapte în apa- 
rentä fără nici o legătură, cuprinzându-le până la urmă în- 
tr-un singur „sistem“. Primele mari sinteze antropocosmice 
ale primitivilor s-ar putea datora valorizării religioase a rit- 
murilor lunare. Simbolismul lunar a dus la punerea în le- 
pătură a unor fapte eterogene, precum naşterea, devenirea, 
moartea, reînvierea; Apele, plantele, femeia, fecunditatea, 
nemurirea; întunericul cosmic, viața dinaintea nașterii si 
existența dincolo de moarte, urmată de o renaştere de tip lu- 
nar („lumina ivită din beznă“); țesutul, simbolul „firului Vie- 
tii“, destinul, temporalitatea, moartea etc. În general, ideile 
de ciclu, dualitate, polaritate, opoziţie, conflict, dar si de re- 
conciliere a contrariilor, de coincidentia oppositorum, au fost 
fie descoperite, fie precizate cu ajutorul simbolismului lu- 
nar. Se poate vorbi de o „metafizică a Lunii“, în sensul unui 


32 Cu privire la sacralitatea pietrelor, cf. Traité d'histoire des religions, 
pp. 191-210 (trad. rom. cit. Mariana Noica, 1992, pp. 207-237 — n. t.). 

sistem coerent de „adevăruri“ privitoare la modul de a fi 
specific al celor vii, a tot ceea ce, în Cosmos, participă la 
Viaţă, adică la devenire, creştere şi descrestere, la „moarte“ 
şi la „reînviere“. Nu trebuie uitat că Luna îi arată omului 
religios nu numai că Moartea este strâns legată de Viaţă, ci 
si că Moartea nu este definitivă, ci este întotdeauna urmată 
de o nouă naștere. 

Luna valorizează religios devenirea cosmică si îl împa- 
că pe om cu Moartea. Dimpotrivă, Soarele dezvăluie un alt 
mod de existenţă: el nu ia parte la devenire şi, fiind tot timpul 
în mişcare, rămâne neschimbat, adică forma sa este mereu 
aceeași. Hierofaniile solare exprimă valorile religioase ale 
autonomiei si puterii, ale suveranității şi inteligenței. Asa se 
explică faptul că în unele culturi există un adevărat proces 
de solarizare a Fiintelor supreme. Cum am văzut, zeii cerești 
tind să dispară din actualitatea religioasă, dar structura și 
prestigiul lor se mai păstrează uneori la zeii solari, mai ales 
în civilizațiile cu grad înalt de elaborare, care au jucat un 
rol istoric important (Egipt, Orientul elenistic, Mexic). 

Multe mitologii eroice au o structură solară. Eroul este 
asimilat Soarelui: ca si el, luptă cu întunericul, coboară în 
împărăţia Morţii si iese învingător. Întunericul nu mai este 
unul din modurile de a fi ale divinității, ca în mitologiile lu- 
nare, ci simbolizează tot ceea ce Zeul nu este, adică Ad- 
versarul prin excelenţă. Întunericul nu mai este valorizat ca 
o etapă necesară a Vieţii cosmice; văzut prin prisma religiei 
solare, el se opune Vieții, formelor şi inteligenţei. Epifaniile 
luminoase ale zeilor solari devin, în unele culturi, semne ale 
inteligenţei. În cele din urmă, Soarele va fi asimilat inteli- 
gentei într-o asemenea măsură încât teologiile solare şi sin- 


33 Vezi Traité d'histoire des religions, pp. 142-167 (trad. rom. cit. 
Mariana Noica, 1992, pp. 155-182 — n.1.). 

cretiste de la sfârşitul Antichității devin filozofii rationaliste: 
Soarele este proclamat inteligența Lumii, iar Macrob iden- 
tifică în Soare pe toți zeii lumii greco-orientale, de la Apollo 
si Jupiter până la Osiris, Horus şi Adonis (Saturnalii, |, cap. 
XVII-XXIID). În tratatul împăratului Iulian Despre Soarele 
Rege, precum si în Imn Soarelui, al lui Proclus, hierofaniile 
solare sunt treptat înlocuite de idei, iar religiozitatea dispare 
aproape cu totul în urma acestui lung proces de rationa- 
lizare.34 

Desacralizarea hierofaniilor solare se numără printre mul- 
te alte procese asemănătoare, în urma cărora întregul Cosmos 
este în cele din urmă golit de conținutul său religios. Cum 
am mai arătat însă, secularizarea definitivă a Naturii nu este 
un fapt împlinit decât pentru un număr restrâns de moderni, 
şi anume aceia care sunt lipsiţi de orice sentiment religios. 
Creștinismul a adus schimbări radicale și profunde în valori- 
zarea religioasă a Cosmosului si a Vieţii, pe care însă nu le-a 
respins. Că viaţa cosmică, în întregul său, mai poate fi simțită 
ca taină a divinității, o mărturisește de pildă un scriitor creş- 
tin, Leon Bloy, care scrie printre altele: „Fie că Viaţa se gă- 
seşte în oameni, în animale ori în plante, este tot Viaţă, iar 
când sosește clipa, punctul acela nevăzut numit moarte, Isus 
se detașează tot aşa de bine de copac, cât şi de o făptură 
omenească.““35 


34 Vezi, în această privință, Traité d'histoire des religions, pp. 117-141 
(trad. rom. cit. Mariana Noica, 1992, pp. 127-154 — n.1.). 
35 Le Mendiant ingrat, Il, p. 196. 


CAPITOLUL IV 


EXISTENT À UMANĂ ȘI 
VIAŢĂ SANCTIFICATĂ 


Existenţa „deschisă spre Lume 


Scopul ultim al istoricului religiilor este să înţeleagă — 
si să-i ajute si pe alții să înțeleagă — comportamentul omului 
religios (homo religiosus) şi universul său mental, ceea ce 
nu este deloc uşor. Pentru lumea modernă, religia ca formă 
de viață şi Weltanschauung se confundă cu creştinismul. În 
cel mai bun caz, intelectualul occidental ajunge să cunoască, 
cu oarecare efort, viziunea religioasă a Antichității clasice 
si chiar cu unele mari religii orientale, cum ar fi hinduismul, 
confucianismul ori budismul. Deşi lăudabilă, strădania de 
a-și lărgi orizontul religios nu-l poate duce prea departe; cu 
Grecia, India sau China, intelectualul occidental nu poate 
depăşi sfera religiilor complexe şi elaborate, care dispun de 
o bogată literatură sacră scrisă. Cunoaşterea unei părți din 
această literatură sacră, familiarizarea cu unele mitologii şi 
teologii orientale sau ale lumii clasice nu sunt suficiente pen- 
tru a îngădui pătrunderea în universul mental al lui homo 
religiosus. Mitologiile şi teologiile poartă pecetea îndelun- 
gatei munci a cărturarilor, care le-au întors pe toate fețele; 
si chiar dacă nu sunt „religii ale Cărţii“ (ca iudaismul, zo- 
roastrismul, creştinismul, islamismul), au totuşi cărți sacre 
(India, China) ori au fost cel putin influențate de autori de 
prestigiu (ca de pildă Homer, în Grecia). 

O perspectivă religioasă mai largă poate fi dobândită prin 
cunoaşterea folclorului popoarelor europene; credinţele, obi- 
ceiurile, atitudinea acestor popoare în fața Vieţii și a Morţii 
păstrează încă urme ale „stărilor religioase“ arhaice. Studi- 
erea societăților rurale europene ne poate ajuta să înțelegem 
lumea religioasă a agricultorilor în epoca neolitică. În nu- 
meroase cazuri, obiceiurile şi credințele țăranilor europeni 
oglindesc un nivel de cultură mai vechi decât cel atestat de 
mitologia Greciei clasice.! Este adevărat că aceste populaţii 
rurale din Europa au fost în cea mai mare parte crestinate 
acum mai bine de o mie de ani. Ele au reușit însă să integreze 
în creștinism o mare parte din moştenirea religioasă precreş- 
tină, datând din cele mai vechi timpuri. Ceea ce nu înseamnă 
nicidecum că țăranii din Europa nu sunt creştini. Trebuie spus 
totuşi că religiozitatea lor nu se reduce la formele istorice 
ale creştinismului, ci păstrează o structură cosmică din care 
lipseşte aproape cu desăvârşire experiența creştină a oräse- 
nilor. Se poate vorbi de un creștinism primordial, anistoric: 
creştinându-se, agricultorii europeni au integrat în noua lor 
credinţă religia cosmică păstrată din vremuri preistorice. 

Pentru un istoric al religiilor care doreşte să înțeleagă și 
să facă înțeleasă totalitatea situațiilor existențiale ale lui homo 
religiosus, problema este mai complexă. Dincolo de ogoare 
se întinde o întreagă lume, lumea cu adevărat „primitivă“ 
a păstorilor nomazi, a vânătorilor, a populațiilor aflate încă 
în stadiul vânătorii de animale mici si al culesului. Ca să 
putem pătrunde în universul mental al lui homo religiosus, 
trebuie să ținem seama în primul rând de cei ce alcătuiau 
aceste societăți primitive al căror comportament religios ni 
se pare astăzi excentric, dacă nu de-a dreptul aberant, dar 


| Ceea ce arată, de pildă, cercetările lui Leopold Schmidt, Gestalt- 
heiligkeit im bäuerlichen Arbeitsmythos (Viena, 1952). 

oricum greu de înțeles. Un univers mental străin nu poate 
fi înţeles decât dacă te situezi înăuntru, în centrul lui, ca să 
poţi ajunge, de acolo, la toate valorile pe care le implică. 
O dată așezați în perspectiva omului religios aparținând 
societăților arhaice, putem constata că Lumea există pentru 
că a fost creată de zei, şi că existența însăşi a Lumii „spune“ 
ceva, că Lumea nu este nici mută, nici opacă, nu este ceva 
inert, fără sens și fără scop. Pentru omul religios, Cosmosul 
„trăieşte“ şi „vorbeşte“, iar viaţa Cosmosului este o dovadă 
a sfinteniei sale, deoarece a fost creat de zei, iar zeii se înfă- 
tiseazä oamenilor prin intermediul vieţii cosmice. 
Începând cu un anumit stadiu de cultură, omul se soco- 
teste un microcosmos, adică parte a Creaţiei zeilor sau, cu 
alte cuvinte, găsește în el însuși ,,sfintenia“ pe care o recu- 
noaste în Cosmos. Viaţa sa este prin urmare omologată vieţii 
cosmice care, ca lucrare divină, devine imaginea exemplară 
a existenţei umane. După cum am văzut, căsătoria este va- 
lorizatä ca o hierogamie între Cer si Pământ. Omologarea 
Pământ-Femeie este însă mult mai complexă la agricultori. 
Femeia este asimilată gliei, seminţele înseamnă semen virile, 
lar muncile câmpului, unirea conjugală. „Femeia aceasta a 
venit precum un ogor viu; semänati într-însa sămânța, bär- 
baţi!“ stă scris în Atharva Veda (XIV, II, 14). „Femeile voas- 
tre sunt pentru voi precum ogoarele“ (Coran, II, 225). O 
regină stearpä se jeluieşte: „Sunt ca un ogor pe care nu creşte 
nimic!“ Într-un cânt din secolul al XII-lea, Fecioara Maria 
este slăvită însă ca terra non arabilis quae fructum parturiit. 
Vom încerca să înțelegem situația existenţială a celui pen- 
tru care toate omologările sunt nu doar idei ci experiențe 
trăite. Este limpede că viața lui are o dimensiune în plus, ne- 
fiind doar omenească, ci şi „cosmică“, pentru că are o struc- 
tură transumană. Am putea-o numi „existență deschisă“, 
pentru că nu este limitată strict la modul de a fi al omului 


SACRUL ȘI PROFANUL 125 


(ştim, de altfel, că primitivul îşi așază propriul model de ur- 
mat pe un plan transuman dezvăluit de mituri). Existenţa lui 
homo religiosus, mai ales a celui primitiv, este „deschisă“ 
spre Lume; în timpul vieții, omul religios nu este niciodată 
singur, pentru că în el trăieşte o parte a Lumii. Nu se poate 
spune însă, cum afirma Hegel, că omul primitiv este „în- 
gropat în Natură“, că încă nu s-a regăsit ca fiind deosebit 
de Natură, ca sine. Hindusul care-şi îmbrățișează soția spu- 
nând că ea este Pământul, iar el Cerul, este în acelaşi timp 
pe deplin conştient şi de umanitatea sa, şi de cea a soției sale. 
Țăranul austro-asiatic care dă acelaşi nume, lak, falusului 
ŞI sapei, asemuind sămânţa cu semen virile, ca atâția alți cul- 
tivatori, ştie foarte bine că sapa este o unealtă pe care şi-a 
făcut-o singur şi că, lucrând ogorul, face o muncă agricolă 
care presupune un oarecare număr de cunoştinţe tehnice. Cu 
alte cuvinte, simbolismul cosmic adaugă o valoare nouă unui 
obiect sau unei acțiuni, fără ca prin aceasta să le stirbeascä 
valorile proprii şi nemijlocite. O existenţă „deschisă“ spre 
Lume nu este o existenţă inconștientă, îngropată în Natură. 
„Deschiderea“ spre Lume îi îngăduie omului religios să se 
cunoască şi, în același timp, să cunoască Lumea, iar această 
cunoaștere este pentru el nepretuitä, pentru că este „religi- 
oasă“, pentru că se referă la Fiinţă. 


Sanctificarea Vieţii 


Exemplul de mai sus ne ajută să înțelegem în ce perspec- 
tivă se aşază omul societăților arhaice, pentru care viața poate 
fi în întregime sanctificată. Se poate ajunge la sanctificare 
prin numeroase mijloace, dar rezultatul este aproape întot- 
deauna același: viața este trăită pe două planuri, desfäsurân- 
du-se ca existență umană si participând în acelaşi timp la o 

viață transumană, cea a Cosmosului sau a zeilor. Putem pre- 
supune că, într-un trecut foarte îndepărtat, toate organele si 
toate experiențele fiziologice ale omului, toate gesturile sale 
aveau o semnificaţie religioasă. Acest lucru este de la sine 
înțeles, pentru că toate comportamentele umane au fost inau- 
gurate de Zei sau de Eroii civilizatori in i/lo tempore: aceştia 
nu numai că au întemeiat numeroasele munci și feluri de a 
se hrăni, de a face dragoste, de a se exprima, dar chiar şi ges- 
turi în aparență neînsemnate. În miturile australienilor ka- 
radjeri, cei doi Eroi civilizatori s-au aşezat într-o anumită 
poziție pentru a urina, iar populaţia karadjeri imită chiar şi 
în zilele noastre acest gest exemplar.? Este de prisos să spu- 
nem că, la nivelul experienţei profane a Vieţii, nu găsim nimic 
asemănător. Pentru omul areligios, toate experienţele vitale, 
atât sexualitatea, cât şi alimentația, munca și jocul au fost 
desacralizate. Cu alte cuvinte, toate aceste acte fiziologice 
sunt lipsite de semnificație spirituală, deci de o dimensiune 
cu adevărat umană. 

Dincolo de această semnificaţie religioasă pe care o do- 
bândesc actele fiziologice ca imitație a modelelor divine, or- 
ganele si funcțiile lor au fost valorizate religios prin asimilare 
cu unele regiuni sau fenomene cosmice. Am întâlnit exem- 
plul clasic al femeii asimilate gliei si Pământului-Mamă, cel 
al actului sexual asimilat hierogamiei Cer-Pământ şi semä- 
natului. Omologările om-Univers sunt însă mult mai nume- 
roase. Unele par uşor de stabilit, ca de pildă cea dintre ochi 
si Soare, sau dintre cei doi ochi şi Soare şi Lună, sau dintre 
calota craniană şi Luna plină, sau dintre respiraţie si vânt, 
oase şi pietre, păr şi iarbă etc. 


2 Cf. Ralph Piddington, Karadjeri Initiation în Oceania, 111, 1932-1933, 
pp. 46-87. 

Istoricul religiilor întâlneşte şi alte omologări, care im- 
plică un simbolism mai elaborat şi un întreg sistem de co- 
respondente microcosmice şi macrocosmice, ca de pildă 
asimilarea pântecelui sau a uterului cu peştera, a intestine- 
lor cu labirinturile, a respirației cu țesutul pânzei, a venelor 
si arterelor cu Soarele şi Luna, a coloanei vertebrale cu Axis 
mundi etc. Nu toate aceste omologări între trupul omenesc 
si macrocosmos sunt atestate la primitivi. Unele sisteme de 
corespondențe om-Univers nu au fost definitivate decât în 
culturile mari (India, China, Orientul Apropiat antic, Ame- 
rica Centrală). Punctul lor de plecare este totuși reprezen- 
tat de culturile arhaice. Se întâlnesc la primitivi sisteme de 
omologie antropocosmică de o complexitate extraordinară, 
care dovedesc o putere de speculație inepuizabilă, cum este, 
de pildă, cazul dogonilor din vechea Africă Occidentală 
franceză. 

Omologările antropocosmice ne interesează în măsura în 
care „ascund“ diverse situații existențiale. Spuneam că omul 
religios trăieşte într-o lume „deschisă“ şi că, pe de altă parte, 
existenţa sa este „deschisă“ spre Lume, ceea ce înseamnă că 
omul religios este accesibil unui sir nesfârşit de experiențe 
religioase pe care le-am putea numi „cosmice“. Asemenea 
experienţe sunt întotdeauna religioase, deoarece Lumea este 
sacră. Ca să le putem înţelege, trebuie să ţinem seama de 
faptul că principalele funcţii fiziologice pot deveni ceremonii. 
Se mănâncă după ritualuri, iar hrana este valorizată în funcție 
de diferitele religii sau culturi: alimentele sunt socotite fie 
sacre, fie un dar al zeilor, fie o ofrandă adusă zeilor trupului 
(cum este cazul în India, de exemplu). Viaţa sexuală este și 
ea ritualizată si, prin urmare, omologată atât fenomenelor 


3 Vezi Marcel Griaule, Dieu d'Eau. Entretiens avec Ogotemméli 
(Paris, 1948). 

cosmice (ploaie, semănat), cât și actelor divine (hierogamie 
Cer-Pământ). Uneori, căsătoria este valorizată pe trei planuri: 
individual, social şi cosmic. La indienii omaha, de pildă, satul 
este împărțit în două jumătăţi, numite Cerul şi Pământul. Că- 
sătoriile nu se pot face decât între cele două jumătăţi exo- 
game şi fiecare căsătorie repetă acel hieros gamos primordial, 
adică unirea Cerului cu Pământul.* 

Aceste omologări antropocosmice, mai ales sacramen- 
talizarea consecutivă a vieţii fiziologice, şi-au păstrat întreaga 
vitalitate chiar în religiile foarte evoluate. Ne vom opri la un 
singur exemplu: unirea sexuală ca ritual, care a ajuns la un 
nivel de prestigiu considerabil în tantrismul indian. India ne 
dovedeşte în chip strălucit cum un act fiziologic poate fi 
transformat în ritual şi cum acelaşi act, o dată depăşită pe- 
rioada ritualistă, poate fi valorizat ca „tehnică mistică“. Stri- 
gätul soţului din Brhadăranyaka Upanisad: „Eu sunt Cerul, 
jar tu eşti Pământul“ vine după preschimbarea soției sale în 
altar al jertfei vedice (VI, IV, 3). În cele din urmă, femeia 
întruchipează în religia tantrică, Prakrti (Natura) şi Sakti, 
Zeița Cosmică, în vreme ce bărbatul se identifică cu Siva, 
Spiritul pur, nemișcat si senin. Unirea sexuală (maithuna) 
este înainte de toate o integrare a celor două principii, Na- 
tura=Energia cosmică şi Spiritul. Iată ce spune un text tantric: 
„Adevărata unire sexuală este aceea dintre zeița supremă 
Sakti si Spirit (4tman); celelalte nu sunt decât raporturi car- 
nale cu femeile“ (Külärnava Tantra, V, 111-112). Nu mai 
este vorba de un act fiziologic, ci de un rit mistic: partenerii 
nu mai sunt ființe omenești, ci „detaşaţi“ si liberi precum 
zeii. Textele tantrice subliniază mereu că este vorba de o 
transfigurare a experienţei carnale. „Prin aceleaşi acte care-i 


4 Vezi Werner Müller, Die blaue Hütte (Wiesbaden, 1954), pp. 115 
si urm. 

trimit pe unii oameni în Infern, unde sunt condamnați să ardă 
vreme de milioane de ani, yoginul îşi dobândeşte mântuirea 
veşnică.“5 Brhadăranyaka Upanișad (V, XIV, 8) arăta deja: 
„Cel care ştie acest lucru, oricare ar fi păcatele sale, este cu- 
rat, nu va îmbătrâni niciodată şi va fi nemuritor.“ Altfel spus, 
„Cel ce ştie“ are o experiență cu totul diferită de cea a profa- 
nului, ceea ce înseamnă că orice experiență umană poate fi 
transfigurată și trăită pe un alt plan, transuman. 

Exemplul indian ne arată la ce rafinament „mistic“ poa- 
te ajunge sacramentalizarea organelor și a vieţii fiziologice, 
pe care o găsim atestată la toate nivelurile arhaice de cultură. 
Trebuie adăugat însă că valorizarea sexualităţii ca mijloc de 
participare la sacru (în cazul Indiei de dobândire a stării su- 
praomenesti a libertăţii absolute) nu este lipsită de primejdii. 
Tantrismul a prilejuit chiar în India ceremonii aberante si 
Josnice. În alte locuri, în lumea primitivă, sexualitatea rituală 
a fost însoțită de orgii. Exemplul de mai sus îşi păstrează to- 
tuşi o valoare sugestivă, pentru că ne dezvăluie o experienţă 
care nu mai este accesibilă într-o societate desacralizată: ex- 
perienta unei vieți sexuale sanctificate. 


Corp-casă-Cosmos 


Am văzut că omul religios trăiește într-un Cosmos „des- 
chis“ și că el însuşi este „deschis“ spre Lume, ceea ce în- 
seamnă: a) că se află în comunicare cu zeii; b) că participă 
la sfintenia Lumii. Am putut constata, analizând structura 
spațiului sacru, că omul religios nu poate trăi decât într-o 
lume „deschisă“, pentru că dorește să se afle într-un „Centru“, 


5 Vezi textele respective în M. Eliade, Le Yoga. Immortalite et Liberté 
(Paris, 1954), pp. 264, 395 (trad. rom. de Walter Fotescu: Yoga. Nemurire 
și libertate, Humanitas, Bucureşti, 1993, pp. 224-225, 340 — n..). 

unde i se dă posibilitatea să comunice cu zeii. Locuinta sa 
este un microcosmos, cum este de altfel şi corpul lui. Omo- 
logarea casä-corp-Cosmos apare destul de timpuriu. Se cu- 
vine să ne oprim asupra acestui exemplu, care ne arată cum 
pot fi reinterpretate valorile religiozității arhaice în religiile 
si chiar filozofiile de mai târziu. 

Gândirea religioasă indiană a folosit din plin omologa- 
rea tradiţională casă-Cosmos-corp omenesc, şi este ușor de 
înțeles de ce: corpul, ca şi Cosmosul, este în ultimă instanță 
o „stare“, un sistem de conditionäri asumat. Coloana ver- 
tebralä este asimilată Stâlpului cosmic (skambha) sau Mun- 
telui Meru, respirația este asemuită vântului, buricul sau 
inima „Centrului Lumii“ şi aşa mai departe. Omologarea se 
face însă Și între corpul omenesc şi ritualul luat în ansam- 
blu: locul jertfei, ustensilele si gesturile sacrificiale sunt 
asimilate diferitelor organe şi funcții fiziologice. Corpul ome- 
nesc, omologat din punct de vedere ritual Cosmosului sau 
altarului vedic (care este o imago mundi), este asimilat şi 
casei. Un text hathayoga vorbește despre corp ca despre „o 
casă cu un stâlp si nouă uşi“ (Goraksha Shataka, 14). 

Cu alte cuvinte, asumându-și în mod conștient starea 
exemplară căreia îi este într-un fel predestinat, omul se ,,cos- 
micizează“, adică reproduce la scară umană sistemul de con- 
diționări reciproce şi de ritmuri ce caracterizează si alcătuiesc 
o „lume“, proprie oricărui univers. Omologarea se face şi 
în sens invers, pentru că templul sau casa sunt şi ele asemuite 
unui corp omenesc. „Ochiul“ domului este un termen frec- 
vent în numeroase tradiţii arhitecturale.é Trebuie să amintim 
însă că fiecare dintre aceste imagini echivalente — Cosmos, 
casă, corp omenesc — are sau poate dobândi o „deschidere“ 


6 Cf. Ananda K. Coomaraswamy, Symbolism of the Dome în Indian 
Historical Quarterly, XIV, 1938, pp. 1-56, pp. 34 şi urm. 

superioară, pe unde se poate trece în cealaltă lume. Deschi- 
zătura din partea de sus a unui turn indian poartă, printre 
alte nume, și pe cel de brahmarandhra, termen care desem- 
nează „deschizătura“ din crestetul capului si care joacă un 
rol capital în tehnicile yoghino-tantrice; tot pe aici îşi ia zbo- 
rul sufletul în clipa morții. Să amintim şi obiceiul de a sparge 
craniul yoghinilor morți, pentru a înlesni plecarea sufletului.” 

Obiceiului indian îi corespund credințele, foarte răspân- 
dite în Europa şi în Asia, după care sufletul mortului iese 
prin horn (gură de fum) sau prin acoperiş, mai precis prin 
acea parte a acoperișului care se află deasupra „unghiului 
sacru“. În caz de agonie prelungită, una sau mai multe scân- 
duri din acoperiş sunt îndepărtate sau chiar rupte. Semni- 
ficatia acestui obicei este limpede: sufletul se va desprinde 
mai ușor de trup dacă această altă imagine a corpului-Cos- 
mos care este casa e spartă în partea de sus. Este de la sine 
înțeles că toate aceste experienţe sunt inaccesibile omului 
areligios, nu doar pentru că moartea a fost pentru el desacrali- 
zată, ci şi pentru că el nu mai trăiește într-un Cosmos pro- 
priu-zis şi nu-şi mai dă seama că faptul de a avea un „corp“ 
și de a se instala într-o casă echivalează cu asumarea unei 
stări existenţiale în Cosmos, aşa cum vom vedea în cele ce 
urmează. 

Se cuvine să subliniem că omologarea om-casă şi cu 
deosebire asimilarea crestetului cu acoperişul sau cupola s-au 
păstrat în vocabularul mistic indian. Experiența mistică fun- 


7 M. Eliade, Le Yoga, p. 400 (trad. rom. cit. Walter Fotescu, 1993, 
p. 354 — n.1.).; vezi şi A. K. Coomaraswamy, Symbolism of the Dome, 
p. 53, n. 60. 

8 Portiune de spaţiu sanctificat care corespunde, în unele tipuri de 
locuinţe eurasiatice, stâlpului central si joacă, prin urmare, rolul de „Cen- 
tru al Lumii“. Vezi C. Ränk, Die heilige Hinterecke im Hauskult der 
Volker Nordosteuropas und Nordasiens (Helsinki, 1949). 

damentalä, adicä depäsirea conditiei umane, este redatä prin 
două imagini: spargerea acoperişului şi zborul în văzduh. 
Textele budiste vorbesc despre arhati care „îşi iau zborul în 
văzduh spărgând acoperişul palatului“, care, „dorind să zboa- 
re, sparg acoperişul casei si se înalță în văzduh“ etc.? Aceste 
imagini pot fi interpretate în două feluri: pe planul experien- 
tei mistice, este vorba de un „extaz“, adică de zborul sufle- 
tului prin brahmarandhra; pe plan metafizic, este vorba de 
abolirea lumii condiționate. Cele două semnificaţii ale „zbo- 
rului““ arhatilor exprimă însă ruptura de nivel ontologic si 
trecerea de la un mod de a fi la altul sau, mai exact, trecerea 
de la existența condiționată la un mod de a fi necondiționat, 
adică de deplină libertate. 

În cea mai mare parte a religiilor arhaice, „zborul“ în- 
seamnă accesul la un mod de a fi suprauman (Zeu, magi- 
cian, „spirit“), adică, în ultimă instanță, libertatea deplină 
de mişcare, deci dobândirea condiţiei de „spirit“. În gândi- 
rea indiană, arhatul care „sparge acoperișul casei“ şi îşi ia 
zborul în văzduh dovedeşte, cu ajutorul acestei imagini, că 
a trecut dincolo de Cosmos şi a ajuns la un mod de a fi para- 
doxal, cu neputinţă de conceput, cel al libertăţii absolute (ori- 
cum s-ar numi: nirvâna, asamskrta, samādhi, sahaja etc.). 
Pe plan mitologic, gestul exemplar al trecerii dincolo de 
Lume este ilustrat de Buddha, care afirmă că a „spart“ Oul 
cosmic, „Coaja neștiinţei“, si a dobândit ,,preafericita, univer- 
sala demnitate a lui Buddha“.!0 

Exemplul de mai sus ne arată cât de importantă este pe- 
renitatea sistemelor de simboluri arhaice legate de locuinţa 
omenească. Aceste sisteme de simboluri redau stări religi- 


9 Cf. Mircea Eliade, Mythes, rêves et mystères, pp. 133 şi urm. 
10 Suttavibhanga, Părăjika, |, 1, 4, comentat de Paul Mus, La Notion 
du temps réversible dans la mythologie bouddhique (Melun, 1939), p. 13. 

oase primordiale, dar care îşi pot modifica valorile, îmbogă- 
tindu-se cu semnificaţii noi şi integrându-se în sisteme de 
gândire din ce în ce mai bine articulate. „Locuieșşti“ într-un 
corp la fel cum locuiesti într-o casă ori în Cosmosul pe care 
ti l-ai făurit tu însuţi (vezi capitolul I). Orice stare legală şi 
permanentă implică încadrarea într-un Cosmos, într-un Uni- 
vers perfect organizat, deci imitat după modelul exemplar 
al Creaţiei. Fiecare teritoriu locuit — Templu, casă, corp — 
este un Cosmos, și fiecare Cosmos, după modul său de a fi, 
păstrează o „deschidere“, oricum s-ar numi aceasta în diver- 
sele culturi („ochi“ al Templului, horn, gură de fum, brah- 
marandhra etc.). Într-un fel sau altul, Cosmosul locuit — 
fie el corp, casă, teritoriu tribal, lumea în totalitate — co- 
munică prin partea de sus cu un alt nivel, transcendent. 

Se întâmplă ca într-o religie acosmică, ca de pildă cea 
din India după budism, deschiderea spre nivelul superior să 
nu mai însemne trecerea de la condiția umană la cea supra- 
umană, ci transcendenta, abolirea Cosmosului, libertatea ab- 
solută. Există o diferență enormă între semnificația filozofică 
a „oului spart“ de Buddha sau a „acoperișului“ spart de arhati 
si simbolismul arhaic al trecerii de la Pământ la Cer de-a lun- 
gul lui Axis mundi sau prin gura de fum. Filozofia si mistica 
indiană au ales, dintre simbolurile care puteau reda ruptura 
ontologică şi transcendenta, imaginea primordială a acope- 
risului spart. Depäsirea condiţiei umane se înfăţişează, ima- 
gistic, prin distrugerea „casei“, adică a Cosmosului personal 
ales drept locuinţă. Orice „locuință stabilă“ în care te-ai ,,in- 
stalat“ echivalează, în plan filozofic, cu o stare existențială 
pe care ţi-ai asumat-o. Imaginea acoperișului spart înseamnă 
că ai abolit orice „stare“, că ai ales nu instalarea în lume, 
ci libertatea absolută, care implică, în gândirea indiană, dis- 
trugerea oricărei lumi condiţionate. 

Nu este nevoie sä insistäm prea mult asupra valorilor 
acordate de către unul dintre contemporanii noștri nereligi- 
oşi corpului său, casei sale si universului său, pentru a ne 
putea da seama de distanţa uriașă care îl desparte de oamenii 
aparținând culturilor primitive şi orientale de care am vorbit 
mai înainte. Tot aşa cum locuinţa omului modern şi-a pierdut 
valorile cosmologice, corpul său este lipsit de orice semni- 
ficatie religioasă ori spirituală. Am putea spune, pe scurt, 
că pentru oamenii moderni lipsiţi de religiozitate, Cosmosul 
a devenit opac, inert şi mut: nu mai transmite nici un mesaj 
si nu mai cuprinde nici un „cifru“. Sentimentul sfinteniei 
Naturii se păstrează totuşi în Europa zilelor noastre, mai ales 
la populațiile rurale, unde există încă un creștinism trăit ca 
liturghie cosmică. 

Cât despre creştinismul societăților industriale, si mai ales 
al intelectualilor, el şi-a pierdut de mult valorile cosmice pe 
care le mai avea în Evul Mediu. Aceasta nu înseamnă ne- 
apărat că în mediul urban creştinismul este „degradat“ ori 
„inferior“, ci doar că sensibilitatea religioasă a populațiilor 
urbane este mult sărăcită. Liturghia cosmică, taina participării 
Naturii la drama cristologică au devenit inaccesibile pentru 
creştinii care trăiesc într-un oraş modern. Experienţa lor re- 
ligioasä nu mai este „deschisă“ spre Cosmos, fiind una strict 
personală; mântuirea este o problemă între om si Dumnezeul 
său; în cel mai bun caz, omul se recunoaște responsabil nu 
doar în fața lui Dumnezeu, ci şi în faţa Istoriei. Cosmosul 
nu mai are însă nici un loc în relaţia om-Dumnezeu-Istorie, 
ceea ce înseamnă că Lumea nu mai este simțită, nici măcar 
de creştinul autentic, ca o lucrare a lui Dumnezeu. 

Trecerea prin Poarta strämtà 


Ceea ce am spus pânä acum despre simbolismul corp-casä 
si despre omologärile antropocosmice legate de aceasta este 
departe de a epuiza bogätia extraordinarä a subiectului: am 
fost nevoiti sä ne oprim doar asupra câtorva aspecte, numärul 
lor fiind foarte mare. „Casa“ — deopotrivă imago mundi si 
replică a corpului omenesc — joacă un rol de seamă în ritu- 
aluri şi mitologii. În unele culturi (China protoistorică, Etruria 
etc.), urnele funerare au forma unei case, cu o deschizătură 
în partea de sus, pe unde sufletul mortului poate intra şi ieși.!! 
Uma-casä devine într-un fel noul „corp“ al răposatului. Tot 
dintr-o căsuţă, în formă de glugă, iese Strămoșul mitic, și 
tot într-o casä-urnä-glugä se ascunde Soarele în timpul nopţii, 
ivindu-se din nou în zori.!2 Există, aşadar, o legătură struc- 
turală între diferitele moduri de trecere: de la întuneric la 
lumină (Soarele), de la preexistenta unei rase umane la ma- 
nifestarea ei (Strămoșul mitic), de la Viaţă la Moarte şi la 
noua existență post-mortem (sufletul). 

Am afirmat în mai multe rânduri că orice formă de „Cos- 
mos“ — Universul, Templul, casa, corpul omenesc — are 
o „deschizătură“ în partea de sus. Acum putem înțelege mai 
bine semnificația acestui simbolism: deschizătura îngăduie 
trecerea de la un mod de a fi la altul, de la o stare existenți- 
ală la alta. Orice existenţă cosmică este predestinată „tre- 
cerii“: omul trece de la previatä la viață şi în cele din urmă 
la moarte, tot aşa cum Strămoșul mitic a trecut de la pre- 
existență la existență, iar Soarele de la întuneric la lumină. 


1 C. Hentze, Bronzegerät, Kultbauten, Religion im ältesten China 
der Chang-Zeit (Anvers, 1951), pp. 49 si urm.; id., în Sinologica, III, 
1953, pp. 229-239, şi fig. 2-3. 

12 C. Hentze, Tod, Auferstehung, Weltordnung. Das mythische Bild 
im ältesten China (Zürich, 1955), pp. 47 şi urm., şi fig. 24-25. 

Trebuie remarcat că acest fel de „trecere“ se încadrează într-un 
sistem mai complex, ale cărui articulaţii le-am abordat când 
am vorbit despre Lună ca arhetip al devenirii cosmice, despre 
vegetație ca simbol al reînnoirii universale si mai cu seamă 
despre numeroasele feluri de repetare rituală a cosmogoniei, 
adică trecerea exemplară de la virtual la formal. Se cuvine 
să precizăm că toate aceste ritualuri si simbolisme ale 
„trecerii“ oglindesc o concepţie specifică a existenței uma- 
ne: la naştere, omul nu este încă desăvârşit; el trebuie să se 
nască pentru a doua oară şi ajunge să se împlinească trecând 
de la o stare imperfectă, embrionară, la starea desăvârșită 
de adult. Cu alte cuvinte, putem spune că existența umană 
atinge împlinirea în urma unui şir de rituri de trecere, adică 
de initieri succesive. 

Ne vom ocupa mai târziu de sensul si funcția inițierii. 
Acum ne vom opri asupra simbolismului „trecerii“, aşa cum 
o înţelege omul religios în mediul său familiar şi în viaţa de 
zi cu Zi: în casă, de pildă, pe drumul pe care merge la lucru, 
pe podurile pe care trece. Acest simbolisim face parte din în- 
säsi structura locuinței. Deschizätura din partea de sus în- 
seamnă dorinţa de a urca spre cer, dorinţa de transcendentä. 
Pragul arată atât granița dintre „înăuntru“ si „afară“, cât si 
posibilitatea de trecere dintr-o parte în cealaltă (de la profan 
la sacru, de pildă; vezi capitolul I). Ideea de trecere primej- 
dioasă este însă cel mai bine sugerată de imaginile punţii şi 
ale porții strâmte; aşa se şi explică abundența acestor ima- 
pini în ritualurile si mitologiile initiatice si funerare. Initi- 
erea, ca si moartea, ca şi cunoaşterea absolută sau credinţa, 
echivalează, în iudeo-creştinism, cu trecerea de la un mod 
de a fi la altul si realizează o adevărată mutație ontologică. 
Pentru a sugera trecerea paradoxală (care implică întotdeauna 
o ruptură şi o transcendentä), feluritele tradiţii religioase au 
folosit din plin simbolismul Punţii primejdioase sau cel al 


SACRUL ȘI PROFANUL 137 


Porții strâmte. În mitologia iraniană, cei räposati trec Puntea 
Cinvat în călătoria lor post-mortem: pentru cei drepți este 
lată de nouă lungimi de lance, dar pentru nelegiuiti este în- 
gustă „precum tăișul unui cuțit“ (DEnkard, IX, XX, 3). Sub 
Puntea Cinvat se află prăpastia fără fund a Infernului (Vide- 
vdăt, III, 7). Pe aceeaşi punte trec misticii în călătoria lor ex- 
tatică spre Cer; si tot pe aici a urcat, în spirit, Ardă Virăz.!3 

Viziunea Sfântului Pavel ne vorbeşte despre o punte în- 
pustă „asemenea unui fir de păr“, care leagă lumea noastră 
de Paradis. Aceeaşi imagine o întâlnim la scriitorii și la mis- 
ticii arabi: puntea este „mai subțire decât un fir de păr“ și 
leagă Pământul de sferele astrale şi de Paradis. La fel, în tra- 
ditiile creștine, păcătoşii care nu puteau trece puntea erau 
azvârliți în Iad. Legendele medievale vorbesc despre „o punte 
ascunsă sub apă“ si despre un pod-spadă, pe care eroul (Lan- 
celot) trebuie să-l treacă descult şi cu mâinile goale: puntea 
este „mai tăioasă decât o coasă“, iar trecerea se face „cu 
suferință şi durere“. În tradiţia finlandeză, o punte acoperită 
cu ace, cuie, brice străbate Infernul: pe ea trec atât morţii, 
cât şi şamanii, în călătoria lor spre lumea de dincolo. Cam 
peste tot în lume se întâlnesc descrieri asemănătoare.!4 Tre- 
buie precizat că imagistica s-a păstrat pentru a sugera difi- 
cultatea cunoașterii metafizice şi, în creştinism, a credinței. 
„Anevoie se poate călca pe tăişul unui brici, spun poeții, 
pentru a arăta cât de greu este drumul către cunoaşterea su- 
premă“ (Kagha Upanişad, III, 14). „Strâmtă este poarta şi 
îngustă este calea care duce la Viaţă, şi puţini sunt cei care 
o află“ (Matei, 7, 14). 


5 Cf. M. Eliade, Le Chamanisme et les techniques archaïques de 
l'extase (Paris, 1951), pp. 357 şi urm. 

14 Cf. Le Chamanisme, pp. 419 şi urm.; Maarti Haavio, Väinämüi- 
nen, Eternal Sage (Helsinki, 1952), pp. 112 şi urm. 

Cele câteva exemple privitoare la simbolismul inițiatic, 
funerar si metafizic al punţii şi al porții ne-au arătat cum 
anume existența zilnică si „mica lume“ pe care o presupune 
— casa cu uneltele, viaţa şi gesturile de fiecare zi — pot fi 
valorizate pe plan religios și metafizic. Această viaţă obiş- 
nuită, de toate zilele, este transfigurată în experienţa unui 
om religios, care descoperă peste tot un „cifru“. Până si gestul 
cel mai obișnuit poate trimite la un act spiritual. Drumul şi 
mersul pot fi transfigurate în valori religioase, deoarece orice 
drum poate simboliza „calea vieții“ şi orice mers un „pele- 
rinaj““, o călătorie spre Centrul Lumii.!5 Dacă faptul de a avea 
O „casă“ înseamnă asumarea unei stări stabile în Lume, cei 
care au renunțat la casele lor, pelerinii şi asceţii, îşi arată prin 
„mers“, prin neîncetata lor mişcare dorinţa de a ieşi din Lume, 
respingerea oricărei stări în Lume. Casa este un „cuib“ si, 
aşa cum spune Pancavimsha Brâhmana (XI, XV, 1), „cuibul“ 
înseamnă turme, copii și un cămin, simbolizând lumea fa- 
milială, socială, economică. Cei ce au ales căutarea, calea 
spre „Centru“, trebuie să renunţe la orice situație familială 
si socială, la orice „cuib“, spre a se consacra cu totul „mersu- 
lui“ către adevărul suprem care, în societăţile foarte evolu- 
ate, se confundă cu Dumnezeul ascuns, Deus absconditus.\6 


Rituri de trecere 


Aşa cum s-a observat de multă vreme, riturile de trece- 
re joacă un rol important în viața omului religios.!? Fără 


15 Cf. Traité d'histoire des religions, pp. 325 şi urm. (trad. rom. cit. 
Mariana Noica, 1992, pp. 348 şi urm. — n.t.). 

16 Cf. Ananda K. Coomaraswamy, The Pilgrims Way în Journal of 
the Bihar and Orissa Oriental Research Society, XXIII, 1937, partea 
a VI-a, pp. 1-20. 

17 Vezi Arnold Van Gennep, Les Rites de passage (Paris, 1909). 

îndoială, ritul de trecere prin excelenţă este reprezentat de 
inițierea de pubertate, de trecerea de la o categorie de vârstă 
la alta (de la copilărie sau adolescenţă la tinereţe). Există 
însă şi rituri de trecere la naştere, la căsătorie ori la moarte, 
si s-ar putea spune că, în fiecare dintre aceste cazuri, este 
vorba tot de o iniţiere, pentru că întotdeauna are loc o schim- 
bare radicală de regim ontologic şi de statut social. Atunci 
când se naşte, copilul nu are decât o existenţă fizică, nefiind 
încă recunoscut de familie, nici primit de societate. Riturile 
îndeplinite îndată după naştere sunt acelea care îi dau nou- 
născutului statutul de „viu“ propriu-zis; datorită acestor rituri, 
copilul este integrat în comunitatea celor vii. 

Şi căsătoria este un prilej de trecere de la un grup so- 
cio-religios la altul. Tânărul căsătorit părăsește grupul celi- 
batarilor pentru a se alătura de acum înainte capilor de familie. 
Orice căsătorie implică o tensiune şi o primejdie, declanșează 
O criză; de aceea se face printr-un rit de trecere. Grecii nu- 
meau căsătoria telos, consacrare, iar ritualul nuptial îl amintea 
pe cel al misterelor. 

În ceea ce priveşte moartea, riturile sunt cu atât mai com- 
plexe cu cât este vorba nu doar de un „fenomen natural“ (via- 
ta sau sufletul care părăsesc trupul), ci si de o schimbare de 
regim deopotrivă ontologic şi social: răposatul va trece prin 
anumite încercări de care depinde propria lui soartă dincolo 
de mormânt, trebuind în același timp să fie recunoscut şi 
acceptat de comunitatea morţilor. La unele popoare, numai 
îngroparea rituală confirmă moartea, cel care nu este înmor- 
mântat după datină nefiind socotit mort. La altele, moartea 
cuiva nu este recunoscută ca fiind adevărată decât după în- 
deplinirea ceremoniilor funerare sau dacă sufletul răposatului 
a fost însoțit prin ritualuri până la noua sa locuinţă, în lumea 
de dincolo, unde a fost întâmpinat de comunitatea morților. 

Pentru omul areligios, naşterea, căsătoria, moartea sunt eve- 
nimente care nu privesc decât individul şi familia acestuia 
si doar arareori — în cazul unor şefi de stat ori al unor poli- 
ticieni — reprezintă evenimente cu implicaţii politice. Din- 
tr-o perspectivă areligioasä a existenței, toate aceste „treceri“ 
şi-au pierdut caracterul ritual: ele nu mai înseamnă nimic 
altceva decât ceea ce arată actul concret al unei naşteri, al 
unui deces ori al unei uniri sexuale recunoscute în mod ofi- 
cial. Să mai adăugăm că experienţa cu totul areligioasă a 
vieţii se întâlnește destul de rar în stare pură, chiar si în socie- 
tâtile cele mai secularizate. O asemenea experienţă cu totul 
areligioasă ar putea deveni curentă într-un viitor mai mult 
sau mai putin îndepărtat, dar deocamdată este destul de rară. 
Ceea ce se întâlneşte în lumea profană este o secularizare 
radicală a morţii, a căsătoriei și a nașterii, dar, aşa cum vom 
vedea în cele ce urmează, se mai păstrează încă urme şi nos- 
talgii ale comportamentelor religioase abolite. 

Cât despre ritualurile initiatice propriu-zise, se cuvine să 
facem deosebirea dintre initierile de pubertate (categorie de 
vârstă) si ceremoniile de intrare într-o societate secretă: dife- 
renta cea mai importantă constă în faptul că toți adolescenții 
trebuie să treacă prin inițierea de vârstă, în vreme ce socie- 
tätile secrete nu sunt rezervate decât unui număr restrâns de 
adulți. Instituirea iniţierii de pubertate pare să fie mai veche 
decât aceea a societății secrete; este de altfel şi mai răspân- 
dită, fiind atestată la nivelurile cele mai arhaice de cultură, 
ca de pildă la australieni si la locuitorii Ţării de Foc. Nu 
ne-am propus să descriem aici ceremoniile initiatice în toată 
complexitatea lor. Ceea ce ne interesează este faptul că, încă 
din stadiile arhaice de cultură, inițierea joacă un rol capital 
în pregătirea religioasă a omului şi constă în esență într-o 
schimbare de regim ontologic pentru neofit. Acest lucru ni 

se pare foarte important pentru înţelegerea omului religios, 
deoarece ne arată că omul societăților primitive nu se so- 
coteste „împlinit“ aşa cum este el „dat“ la nivelul natural 
al existenţei: ca să ajungă om adevărat, trebuie să părăseas- 
că prin moarte această viață dintâi (naturală) şi să renască 
la o altă viață, superioară, care este deopotrivă religioasă si 
culturală. 

Cu alte cuvinte, primitivul îşi aşază idealul de umanitate 
pe un plan supraomenesc. După părerea lui, 1° nu poţi fi om 
împlinit decât după ce ai depășit și ai abolit într-un fel uma- 
nitatea „naturală“, pentru că inițierea se reduce în cele din 
urmă la o experienţă paradoxală, supranaturală, a morții si 
a învierii, sau a unei noi naşteri; 20 riturile initiatice cuprin- 
zând încercări, moartea şi învierea simbolică au fost înteme- 
iate de către zei, Eroii civilizatori ori Strămoșii mitici; aceste 
rituri au deci o origine supraomenească şi, împlinindu-le, 
neofitul imită un comportament supraomenesc, divin. Se 
cuvine să reținem acest lucru, care arată încă o dată că omul 
religios se vrea deosebit de ceea ce este la nivel „natural“ 
si se sträduieste să se împlinească după imaginea ideală care 
i-a fost dezvăluită prin mituri. Omul primitiv încearcă să 
atingă un ideal religios de umanitate, şi acest efort conţine 
germenii tuturor eticilor elaborate mai târziu în societățile 
evoluate. Bineînţeles, inițierea ca act religios nu mai exis- 
tă în societăţile areligioase contemporane. Dar, după cum 
vom putea constata în cele ce urmează, pattern-urile inițierii, 
deși puternic desacralizate, se mai păstrează încă în lumea 
modernă. 

Iniţierea cuprinde îndeobşte o triplă revelație: a sacru- 
lui, a morții şi a sexualităţii.!8 Copilul nu cunoaşte nimic din 
aceste experienţe; initiatul le cunoaşte, si le asumă și le in- 
tegrează în noua sa personalitate. Să mai adăugăm că, dacă 
neofitul moare la vârsta copilăriei, în timpul vieții profane, 
neregenerate, ca să renască la o existenţă nouă, sanctificată, 
renaşte şi la un mod de a fi care îngăduie cunoașterea, știința. 
Initiatul nu este numai un „nou-născut“, on un „înviat din 
morți“, ci este un om care știe, care cunoaşte tainele, care 
a avut revelații de ordin metafizic. În timpul uceniciei sale 
din pădure, învaţă tainele sacre: miturile legate de zei si de 
originea lumii, numele adevărate ale zeilor, rolul şi originea 
instrumentelor rituale folosite în timpul ceremoniilor de ini- 
tiere (de pildă acele bull-roarers, cutitele de silex pentru cir- 
cumcizie etc.). Inițierea echivalează cu maturizarea spirituală, 
tema fiind întâlnită în toată istoria religioasă a omenirii: ini- 
tiatul, cel care a pătruns tainele, este cel care știe. 

Ceremonia începe întotdeauna prin despărțirea neofitu- 
lui de familie şi retragerea sa în pădure. Există de pe acum 
un simbol al Morţii: pădurea, jungla, întunericul reprezintă 
lumea de dincolo, „Infernul“. În unele locuri se crede că vine 
un tigru care îi poartă pe candidaţi în spinare până în pădure: 
fiara îl întruchipează pe Strămoşul mitic, Dascălul iniţierii, 
care îi conduce pe adolescenţi în Infern. În alte părți, credința 
spune că neofitul este înghițit de un monstru, în pântecele 
căruia domneşte Noaptea cosmică: este lumea embrionară 
a existenței, atât pe plan cosmic, cât şi pe planul vieții ome- 
neşti. În numeroase regiuni există în pădure o colibă ini- 


18 Pentru tot ceea ce urmează, vezi M. Eliade, Mythes, rêves et mys- 
tères, pp. 254 şi urm., id., Naissances mystiques. Essai sur quelques types 
d'initiation (Gallimard, 1959). 

tiaticä, unde tinerii candidați trec printr-o parte din încer- 
cări ŞI învaţă tradiţiile secrete ale tribului. Or, coliba inițiatică 
simbolizează pântecele mamei.!” Moartea neofitului înseam- 
nă întoarcerea la starea embrionară, ceea ce nu trebuie înțeles 
doar în sensul fiziologiei omeneşti, ci si într-o acceptie cos- 
mologică: starea foetală echivalează cu o întoarcere provi- 
zorie la modul virtual, precosmic. 

Alte ritualuri pun în lumină simbolismul morții initiatice. 
La unele popoare, candidații sunt îngropaţi sau culcati în niște 
gropi proaspăt săpate, sau sunt acoperiți cu crengi și trebuie 
să stea nemiscati precum morţii, ori sunt frecati pe tot trupul 
cu un praf alb, ca să semene cu spectrele. De altfel neofiţii 
imită comportamentul spectrelor, pentru că nu se slujesc de 
mâini si de degete ca să mănânce, ci apucă hrana cu dinții, 
cum se zice că fac sufletele morţilor. În sfârşit, suferințele 
prin care trece urmăresc să arate, printre altele, că neofitul 
supus torturii și mutilării trebuie să fie chinuit, sfâsiat, fiert 
ori fript de către demonii-dascăli ai iniţierii, adică Strămoșii 
mitici. Suferințele fizice corespund stării celui care este „mân- 
cat“ de demonul-fiară, sfârtecat de colții monstrului inițiatic, 
mistuit în pântecele acestuia. Mutilările (scosul dinţilor, tă- 
ierea degetelor) cuprind şi ele un simbolism al morții. Mu- 
tilările sunt legate în cea mai mare parte de divinitätile lunare. 
Or, Luna dispare periodic, moare, renăscând după trei nopți. 
Simbolismul lunar arată că moartea este prima condiţie a 
oricărei regeneräri mistice. 

În afară de operaţiile specifice, cum ar fi circumcizia şi 
subincizia, precum şi de mutilärile initiatice, mai sunt si alte 
semne exterioare care înfățișează moartea si învierea: tatuaje, 
sacrificări. Cât despre simbolismul renașterii mistice, acesta 


19 R. Thumwald, Primitive Initiations- und Wiedergeburisriten în 
Eranos-Jahrbuch, VII, 1940, p. 393. 

se prezintă sub numeroase forme. Candidaţii primesc alte 
nume, care vor fi de acum înainte numele lor adevărate. La 
unele triburi, tinerii inițiați trebuie să uite tot ceea ce li s-a 
întâmplat în viaţa anterioară: îndată după inițiere sunt hräniti 
ca niște copii mici, duși de mână şi învăţaţi din nou cum să 
se poarte. De obicei, tinerii învaţă în pădure o limbă nouă, 
sau cel putin un vocabular secret, accesibil doar initiatilor. 
După cum se vede, o dată cu iniţierea, viața este luată de la 
capăt. Simbolismul celei de-a doua nașteri se exprimă uneori 
prin gesturi concrete. La unele popoare bantu, înainte de a 
fi circumcis, băiatul este supus unei ceremonii cunoscute sub 
numele de „a doua naștere““.20 Tatăl sacrifică un berbec; după 
trei zile, înveleşte copilul în prapure şi în pielea animalului. 
Înainte de a fi însă învelit, copilul trebuie să se urce în pat 
si să tipe ca un nou-născut. Pe urmă trebuie să stea timp de 
trei zile învelit în pielea de berbec. La aceleaşi popoare, mor- 
tu sunt îngropaţi după ce au fost înveliti în piei de berbec şi 
aşezaţi în poziția fătului. Simbolismul renașterii mitice prin 
îmbrăcarea rituală într-o piele de animal este atestat, de altfel, 
în culturile foarte evoluate (India, Egiptul antic). 

În scenariile initiatice, simbolismul naşterii însoțea aproa- 
pe întotdeauna simbolismului Morţii. În contextele initiatice, 
moartea înseamnă depășirea condiției profane, nesancti ficate, 
condiția „omului natural“, care nu cunoaște sacrul şi nu în- 
telege spiritul. Taina inițierii îi dezvăluie treptat neofitului 
adevăratele dimensiuni ale existenţei: introducându-l în sa- 
cru, iniţierea îl obligă să-și asume responsabilitatea de om. 
Trebuie să reținem de aici un element important, si anume 
că accesul la spiritualitate este redat, în societățile arhaice, 
printr-un simbolism al Morţii şi al unei noi nașteri. 


2 M. Canney, The Skin of Rebirth în Man, iulie 1939, nr. 91, 
pp. 104-105. 

Confrerii ale bărbaţilor 
și societăţi secrete ale femeilor 


Riturile de intrare în societățile de bărbați cuprind ace- 
leasi încercări şi reiau aceleaşi scenarii initiatice. Însă, cum 
am mai spus, apartenența la confreriile de bărbați presupune 
o selecție: nu toţi cei care au trecut prin iniţierea de pubertate 
vor face parte din societatea secretă, deși toți doresc acest 
lucru.2! 

Vom da un singur exemplu: la triburile africane mandja 
și banda există o societate secretă cunoscută sub numele de 
Ngakola. După mitul povestit neofitilor în timpul inițierii, 
monstrul Ngakola avea puterea de a-i ucide pe oameni, în- 
ghitindu-1, spre a-i scuipa apoi, reînnoiti. Neofitul este băgat 
într-o cuşcă reprezentând corpul monstrului. Aude de acolo 
glasul înspăimântător al lui Ngakola, este biciuit și torturat; 
1 se spune că „a ajuns în pântecele lui Ngakola“ şi este pe 
cale de a fi mistuit. După ce trece şi prin alte încercări, das- 
călul inițiator vestește în cele din urmă că Ngakola, care îl 
initiase pe neofit, l-a scuipat.22 

Regăsim aici simbolismul morții prin înghitirea de către 
un monstru, simbolism extrem de important în initierile de 
pubertate. Să nu uităm că riturile de intrare într-o confrerie 
secretă corespund întru totul initierilor de pubertate: reclu- 
ziune, torturi şi încercări initiatice, moarte și înviere, impu- 
nere a unui nou nume, învăţare a unei limbi secrete etc. 


21 Cf. H. Schurtz, Altersklassen und Männerbünde (Berlin, 1902); 
O. Höfler, Geheimbünde der Germanen, 1 (Frankfurt pe Main, 1934); 
R. Wolfram, Schwerttanz und Männerbund, I-III] (Cassel, 1936 si urm.); 
W. E. Peuckert, Geheimkulte (Heidelberg, 1951). 

22 E. Andersson, Contribution à l'ethnographie des Kuta, | (Uppsala, 
1953), pp. 264 şi urm. 

Există şi initieri feminine. Nu trebuie să ne aşteptăm să 
regăsim în riturile initiatice şi tainele rezervate femeilor ace- 
laşi simbolism sau, mai bine zis, expresii simbolice identi- 
ce celor care fac parte din initierile si confreriile masculine. 
Există totuşi un element comun, și anume o experienţă reli- 
pioasă profundă pe care se întemeiază toate aceste rituri şi 
mistere. Accesul la sacralitate, aşa cum se dezvăluie ea prin 
asumarea condiţiei de femeie, este elementul fundamental 
atât al riturilor initiatice de pubertate, cât şi al celor de intrare 
în societățile secrete feminine (Weiberbiinde). 

Iniţierea începe o dată cu prima menstruatie. Acest simp- 
tom fiziologic determină o ruptură, smulgerea fetei din lumea 
ei obişnuită: tânăra este imediat izolată, despărțită de co- 
munitate si dusă într-o colibă anume, în pădure sau cel putin 
într-un colț întunecos al locuinţei. Tânăra catamenială trebuie 
să stea într-o poziție anume, destul de incomodă, şi să se fe- 
rească de razele Soarelui si de atingerea celorlalți. Poartă un 
veșmânt anume sau un semn, o culoare care îi este într-un 
fel rezervată, şi se hrănește doar cu alimente crude. 

Izolarea şi recluziunea în întuneric, într-o colibă lipsită 
de lumină, în pădure, ne trimit la simbolismul morţii initia- 
tice a băieților izolați în pădure, închişi în colibe. Există totuşi 
o deosebire, și anume aceea că, la fete, izolarea are loc îndată 
după prima menstruatie, fiind deci individuală, în vreme ce 
la băieți este colectivă. Deosebirea se explică prin aspectul 
fiziologic al sfârșitului copilăriei, lesne de observat la fete. 
Tinerele alcătuiesc în cele din urmä un grup, iar în acest caz 
inițierea este colectivă şi încredințată unor bătrâne. 

Cât despre Weiberbiinde, acestea sunt întotdeauna legate 
de taina naşterii şi a fertilității. Taina naşterii, adică desco- 
perirea de către femeie a darului său de creatoare pe planul 
vieții, este o experienţă religioasă care nu poate fi transpusă 
în termeni de experienţă masculină. Se poate înțelege de ce 

nasterea a stat la baza unor ritualuri secrete feminine care 
aduc uneori cu nişte adevărate mistere. Urme ale acestor mis- 
tere s-au păstrat chiar si în Europa. 

Ca şi în cazul bărbaţilor, există numeroase forme de aso- 
ciatii feminine în care secretul şi misterul sporesc treptat. 
Mai întâi, orice fată şi orice tânără căsătorită trec printr-o ini- 
tiere generală, care ajunge la instituirea acelor Weiberbünde. 
Există apoi asociaţiile feminine de mistere, ca în Africa sau 
ca grupurile Menadelor din Antichitate. Se ştie că aceste con- 
frerii feminine secrete au dispărut foarte târziu. 


Moarte si inițiere 


Simbolismul şi ritualul inițiatic care cuprind înghiţirea 
de către un monstru au ocupat un loc important atât în inițieri, 
cât si în miturile eroice și în mitologiile Morții. Simbolismul 
întoarcerii în pântece are întotdeauna o valoare cosmologică. 
În chip simbolic, lumea întreagă se întoarce, o dată cu neo- 
fitul, în Noaptea cosmică, spre a putea fi apoi creată din nou, 
adică pentru a fi regenerată. După cum am văzut (capito- 
lul 11), mitul cosmologic este rostit în scopuri terapeutice. 
Ca să se vindece, bolnavul trebuie ajutat să se nască din nou, 
iar modelul arhetipal al naşterii este cosmogonia. Lucrarea 
Timpului trebuie abolită, spre a se putea ajunge din nou la 
clipa aurorală dinaintea Creaţiei, ceea ce înseamnă, în plan 
uman, întoarcerea la „fila albă“ a existenţei, la începutul ab- 
solut, când nimic nu era încă întinat, nimic nu era încă stricat. 

Pătrunderea în pântecele monstrului — sau „îngroparea“ 
simbolică, sau izolarea în cabana initiaticä — echivalează 


23 Cf. R. Wolfram, Weiberbiinde în Zeitschrift fiir Volkskunde, 42, 
1933, pp. 143 şi urm. 

cu o întoarcere în întunericul primordial, în Noaptea cosmică. 
Ieşirea din pântece, din cabana întunecoasă ori din ,,mor- 
mântul“ inițiatic echivalează cu o cosmogonie. Moartea ini- 
țiatică repetă întoarcerea exemplară în Haos, pentru a permite 
repetarea cosmogoniei și pregătirea noii naşteri. Întoarcerea 
în Haos se verifică uneori în cele mai mici amănunte: este, 
de pildă, cazul bolilor intiatice ale viitorilor şamani, care au 
fost adesea socotite adevărate stări de nebunie. Asistăm, în- 
tr-adevăr, la o criză totală, care duce uneori la dezintegrarea 
personalitätii.24 „Haosul psihic“ arată că omul profan este 
pe cale de a se „dizolva“ şi că o nouă personalitate este pe 
punctul de a se naşte. 

Întelegem de ce aceeaşi schemă initiaticä — suferinţă, 
moarte şi înviere (re-nastere) — se regăseşte în toate mis- 
terele, atât în riturile de pubertate, cât şi în cele de intrare 
într-o societate secretă, şi de ce același scenariu poate fi des- 
cifrat în tulburătoarele experienţe intime care precedă vocația 
mistică (la primitivi, „bolile inițiatice“ ale viitorilor samani). 
Omul societăților primitive s-a străduit să învingă moartea, 
transformând-o în rit de trecere. Altfel spus, moartea înseam- 
nă la primitivi desprinderea de ceva ce nu era esențial, de 
obicei viața profană. Așadar, moartea ajunge să fie socotită 
suprema iniţiere şi începutul unei noi existente spirituale; 
mai mult încă, naşterea, moartea şi regenerarea (re-naste- 
rea) au fost înţelese drept cele trei momente ale aceleiaşi tai- 
ne, şi toată strădania spirituală a omului arhaic a încercat 
să arate că nu trebuie să existe nici o ruptură între cele trei 
momente. Nu te poţi opri într-unul din aceste trei momente. 
Mişcarea, regenerarea continuă la nesfârşit. Repeti mereu 
cosmogonia, ca să fii sigur că faci bine un anume lucru — 
un copil, de pildă, ori o casă —, sau îţi împlinești o vocaţie 


24 Cf. Mircea Eliade, Le Chamanisme, pp. 36 şi urm. 

spirituală. De aceea riturile de iniţiere au întotdeauna o va- 
lentä cosmogonicä. 


„A doua naştere“ si zämislirea spirituală 


Scenariul inițiatic, adică moartea din condiția profană 
urmată de re-naşterea într-o lume sacră, în lumea zeilor, joacă 
un rol important în religiile evoluate. Un exemplu binecunos- 
cut este cel al sacrificiului la indieni, cu scopul de a dobândi 
după moarte Cerul, un loc alături de zei sau calitatea de zeu 
(devätma). Cu alte cuvinte, prin sacrificiu se dobândește o 
condiție supraomenească, iar rezultatul poate fi omologat cu 
cel obținut prin initierile arhaice. Cel ce face sacrificiul tre- 
buie să fie însă mai întâi consacrat de către preoți, iar această 
consacrare (diksä) implică un simbolism inițiatic de sorginte 
obstetrică; de fapt, dikșă îl transformă în făt prin ritual pe 
cel ce urmează să facă sacrificiul, făcându-l să se nască pen- 
tru a doua oară. 

Textele insistă cu deosebire asupra sistemului de omo- 
logare prin care cel care face sacrificiul este supus unui re- 
gressus ad uterum, urmat de o nouă naștere.25 lată, de pildă, 
ce spune Aitareya Brâhmana (, 3): „Preoţi îl preschimbă 
în făt pe cel căruia îi dau consacrarea (diksä). Îl stropesc cu 
apă: apa este sămânța bărbătească... Îl duc într-o încăpere 
anume: încăperea este pântecele în care se întoarce cel ce 
face dikşă, îl îndeamnă așadar să intre în pântecele care îl 
aşteaptă. Îl acoperă cu un veşmânt; vesmântul este amnio- 
nul... Pe deasupra se pune o piele de antilopă neagră; cori- 


25 Cf. Silvain Levi, La Doctrine du sacrifice dans les Brähmanas 
(Paris, 1898), pp. 104 si urm.; H. Lommel, Wiedergeburt aus embryo- 
nalen Zustand in der Symbolik des altindischen Rituals (în C. Hentze, 
Tod, Auferstehung, Weltordnung, pp. 107-130). 

onul se află, într-adevăr, peste amnion... Ține pumnii strânși 
pentru că fătul stă în pântece cu pumnii strânşi, iar copilul 
are pumnii strânşi când se naşte26... Desface pielea de anti- 
lopă şi o dă jos, ca să se poată îmbăia; copiii vin pe lume 
fără corion. Îşi păstrează vesmântul la intrare, deoarece co- 
pilul se naşte învelit în amnion.“ 

Cunoașterea sacră şi, prin extensie, înțelepciunea sunt 
socotite rodul unei initieri, şi se cuvine amintit ca un fapt 
semnificativ că simbolismul obstetric legat de trezirea con- 
ştiinţei supreme se regăseşte atât în vechea Indie, cât şi în 
Grecia. Nu degeaba se compara Socrate cu o moasä, pentru 
că îl ajuta pe om să se nască la conştiinţa de sine, aducea pe 
lume „omul nou“. Acelaşi simbolism se regăseşte în tradiția 
budistă: călugărul îşi părăsea numele de familie si devenea 
„fiul lui Buddha“ (säkya-putto), pentru că era „născut printre 
sfinți“ (ariya). Aşa cum spunea vorbind despre sine Kassapa: 
„Fiu natural al Preafericitului, născut din gura lui, din dhamma 
(Doctrina), șlefuit de dhamma“ etc. (Samyutta Nikäya, I1, 221). 

Nașterea initiaticä presupunea moartea din existența pro- 
fană. Schema s-a păstrat atât în hinduism, cât şi în budism. 
Yoghinul „părăseşte această viaţă“ pentru a renaşte la un alt 
mod de a fi, cel reprezentat de eliberare. Buddha arăta calea 
si mijloacele de a muri din condiția umană profană, adică 
sclavia si nestiinta, pentru a renaşte în libertate, fericire si 
nirvâna. Terminologia indiană a renașterii initiatice trimite 
uneori la simbolismul arhaic al „trupului nou“ dobândit de 
neofit prin inițiere. O spune chiar Buddha: „Le-am arătat în- 
vätäceilor mei mijloacele prin care pot crea, pornind de la 
acest corp (alcătuit din cele patru elemente, supuse strică- 
ciunii), un alt corp de substanță intelectuală (rüpim mano- 


26 Cu privire la simbolismul cosmologic al pumnilor strânşi, cf. C. 
Hentze, Tod, Auferstehung, Weltordnung, pp. 96 şi urm. şi passim. 

mayam), întreg şi înzestrat cu însuşiri transcendentale (abhi- 
nindriyam).“2" 

Simbolismul celei de-a doua nașteri sau al zămislirii ca 
acces la spiritualitate a fost preluat şi valorizat de către iuda- 
ismul alexandrin şi de către creştinism. Filon folosește din 
plin tema zămislirii în legătură cu naşterea vieții spirituale 
la o viață superioară (cf. de ex. Abraham, XX, 99). La rândul 
său, Sfântul Pavel vorbeşte de „fiu spiritual“, de fiii pe care 
i-a născut prin credință. „Tit, adevăratul meu fiu după cre- 
dinta cea de obşte“ (Epistolă către Tit, 1, 4). „Te rog pe tine 
pentru fiul meu, pe care l-am născut fiind în lanțuri, Onisim“ 
(Epistolă către Filimon, 10). 

Nu este cazul să ne oprim asupra deosebirilor dintre „fiii“ 
pe care îi „zămislea“ „întru credință“ apostolul Pavel şi „fiii 
lui Buddha“, sau cei pe care îi „aducea pe lume“ Socrate, 
ori „nou-născuții“ din initierile primitive. Deosebirile sunt 
evidente. Puterea însăşi a ritului era cea care „ucidea“ şi „în- 
via“ neofitul în societățile arhaice, tot așa cum puterea ritului 
îl preschimba în făt pe cel ce urma să facă un sacrificiu, la 
hinduși. Dimpotrivă, Buddha „năștea“ prin „gură“, adică fă- 
cându-si cunoscută doctrina (dhamma); datorită cunoașterii 
supreme dezvăluite de dhamma, învätäcelul se nästea la o 
nouă viață, care îl putea duce până în pragul Nirvanei. La 
rândul său, Socrate spunea că face exact ceea ce face o moa- 
sä, adică ajuta la „venirea pe lume“ a omului adevărat pe care 
fiecare îl purta în sine. Pentru Sfântul Pavel, situația este di- 
ferită: el „zămislea“ fii spirituali prin credinţă, adică printr-o 
taină întemeiată de Cristos însuși. 

27 Majjhima-Nikâya, 1l, 17, cf. de asemenea M. Eliade, Le Yoga. 


Immortalite et Liberte, pp. 172 şi urm. (trad. rom. cit. Walter Fotescu, 
1993, pp. 146 şi urm. — n.t.). 


152 MIRCEA ELIADE 


De la o religie la alta, de la o gnoză sau de la o întelep- 
ciune la alta, tema străveche a celei de-a doua naşteri capătă 
valori noi, care schimbă uneori cu totul conţinutul expe- 
rientei. Rămâne totuşi un element comun, invariabil, care 
ar putea fi definit astfel: accesul la viața spirituală cuprinde 
întotdeauna moartea din condiţia profană, urmată de o nouă 
naștere. 


Sacrul si profanul în lumea modernă 


Deşi am stăruit asupra inițierii şi a riturilor de trecere, 
subiectul este departe de a fi epuizat, aşa că nu putem afir- 
ma decât că am desprins câteva aspecte esențiale. Pentru că 
am vorbit ceva mai mult despre inițiere, am fost nevoiți să 
trecem peste o serie întreagă de situaţii socio-religioase de 
mare importanţă pentru înţelegerea lui homo religiosus: nu 
am amintit deci nimic despre Suveran, despre şaman, despre 
preot, despre războinic etc. Cu alte cuvinte, lucrarea de față 
este sumară şi incompletă, neputând fi socotită decât o scurtă 
introducere într-un subiect extrem de bogat. 

Subiectul, extrem de bogat, nu prezintă interes doar pen- 
tru istoricii religiilor, pentru etnologi si sociologi, ci si pentru 
istorici, psihologi și filozofi. Cunoaşterea stărilor asumate 
de omul religios, pătrunderea în universul său spiritual în- 
seamnă, în ultimă instanţă, o mai bună cunoaștere generală 
a omului. Este adevărat că stările asumate de omul religios 
al societăților primitive şi al civilizațiilor străvechi au fost 
demult depășite de Istorie, ceea ce nu înseamnă că au si 
dispărut fără urmă; datorită lor suntem ceea ce suntem, ȘI pu- 
tem spune aşadar că ele fac parte din propria noastră istorie. 

Aşa cum am afirmat de atâtea ori, omul religios îşi asu- 
mă un mod de existență specific în lume şi, în pofida nu- 

mărului apreciabil de forme istorico-religioase, acest mod 
specific poate fi întotdeauna recunoscut. Oricare ar fi con- 
textul istoric în care se încadrează, homo religiosus crede 
întotdeauna în existenţa unei realități absolute, sacrul, care 
transcende această lume, unde totuşi se manifestă, sancti- 
ficând-o şi făcând-o reală. Homo religiosus crede că originea 
vieții este sacră şi că existența umană îşi actualizează toate 
potentele în măsura în care este religioasă, adică în măsura 
în care participă la realitate. Zeii au creat omul si Lumea, 
Eroii civilizatori au desăvârșit Creaţia, iar istoria tuturor aces- 
tor lucrări divine si semidivine s-a păstrat în mituri. Reactua- 
lizând istoria sacră, imitând comportamentul divin, omul se 
instalează și rămâne în preajma zeilor, adică în real şi în 
semnificativ. 

Nu este greu de văzut ce anume deosebeşte modul de a 
fi în lume de existența unui om areligios. Mai întâi de toate, 
omul areligios respinge transcendenta, acceptă relativitatea 
„realităţii“ şi chiar se îndoiește uneori de sensul existenței. 
Marile culturi ale trecutului au cunoscut şi ele oameni are- 
ligiosi, care au existat poate si la nivelurile arhaice de cultură, 
deși încă nu sunt atestati de nici un document. Abia socie- 
tățile occidentale moderne favorizează manifestarea plenară 
a omului areligios. Omul modern areligios îşi asumă o nouă 
stare existenţială, recunoscându-se doar ca subiect și agent 
al Istoriei si refuzând orice chemare la transcendentä. Cu 
alte cuvinte, nu acceptă nici un model de umanitate în afară 
de condiția umană, aşa cum poate fi ea descifrată în diversele 
situaţii istorice. Omul se fäureste pe sine, şi nu ajunge să se 
făurească întru totul decât în măsura în care se desacralizează 
si desacralizează lumea. Sacrul este prin excelență o piedică 
în calea libertății sale. Omul nu va deveni el însuşi decât atunci 
când va fi în întregime demistificat, și nu va fi cu adevărat 
liber decât după ce-l va fi ucis pe ultimul zeu. 

Nu ne-am propus sä abordäm aici aceastä luare de po- 
zitie filozofică. Trebuie totuşi să constatăm că, în ultimă in- 
stantä, omul modern areligios îşi asumă o existență tragică 
si că alegerea sa existențială nu este lipsită de măreție. Acest 
om areligios descinde însă din homo religiosus şi este, fie 
că vrea sau nu, opera acestuia, adică s-a constituit datorită 
unor stări asumate de strămoşii săi, fiind în cele din urmă 
rezultatul unui proces de desacralizare. Asa cum „Natura“ 
este un produs al secularizării treptate a Cosmosului, lucrare 
a lui Dumnezeu, omul profan este rezultatul unei desacra- 
lizări a existenţei umane. Aceasta înseamnă însă că omul 
areligios s-a constituit, spre deosebire de predecesorul său, 
străduindu-se să se „golească“ de orice urmă de religiozitate 
si de semnificație transumană. El se recunoaşte pe sine în 
măsura în care „se eliberează“ si „se purifică“ de „supersti- 
tiile“ strămoşilor săi. Cu alte cuvinte, omul profan, fie că vrea 
sau nu, mai păstrează urme ale comportamentului omului 
religios, însă golite de orice semnificație religioasă. Orice ar 
face, poartă o moștenire si nu-și poate aboli trecutul, fiind 
el însuşi produsul acestuia. Omul areligios este alcătuit din- 
tr-un şir de negări si de refuzuri, dar este obsedat în conti- 
nuare de realitățile de care s-a lepădat. Ca să aibă o lume a 
lui, a desacralizat lumea în care trăiau strămoşii, fiind nevoit 
să adopte un comportament contrar celui de dinainte, dar 
pe care îl simte mereu gata să izbucnească, sub o formă sau 
alta, în adâncul ființei lui. 

Aşa cum am mai arătat, omul areligios în stare pură este 
un fenomen mai degrabă rar, chiar şi în cea mai desacrali- 
zată dintre societăţile moderne. Majoritatea celor „fără re- 
ligie“ au încă un comportament religios, chiar dacă nu-și dau 
seama. Nu este vorba doar de mulțimea „superstițiilor“ sau 
a „tabuurilor“* omului modern, care au toate o structură si 
o origine magico-religioasă. Omul modern, care se simte şi 

se pretinde areligios, dispune încă de o întreagă mitologie 
ascunsă şi de numeroase ritualisme degradate. Petrecerile 
care însoțesc Anul Nou sau mutarea într-o casă nouă prezintă, 
sub formă laicizată, structura unui ritual de înnoire. Acelaşi 
fenomen se poate constata cu prilejul serbărilor şi petrecerilor 
care însoțesc căsătoria sau naşterea unui copil, obținerea unui 
loc nou de muncă, promovarea socială etc. 

S-ar putea scrie o întreagă lucrare despre miturile omu- 
lui modern, despre mitologiile ascunse în spectacolele care-i 
fac plăcere, în cărțile pe care le citește. Cinematograful, ade- 
vărată „fabrică de vise“, preia si folosește nenumărate motive 
mitice: lupta dintre Erou și Monstru, înfruntările şi încer- 
cările initiatice, figurile şi imaginile exemplare (,,Fata“, 
„Eroul“, peisajul paradiziac, „Infernul“ etc.). Până şi lectu- 
ra are o funcție mitologică, nu numai pentru că înlocuiește 
rostirea miturilor în societățile arhaice şi literatura orală, care 
se mai păstrează în comunităţile rurale din Europa, ci mai 
ales pentru că lectura îi permite omului modern o „ieşire din 
Timp“, asemănătoare cu cea înlesnită de mituri. Fie că-și 
„omoară“ timpul cu un roman poliţist ori pătrunde în uni- 
versul temporal străin pe care-l reprezintă orice roman, omul 
modern este proiectat, prin lectură, în afara duratei sale per- 
sonale si integrat altor ritmuri, trăind într-o altă „istorie“. 

Majoritatea celor „fără religie“ nu sunt de fapt eliberați 
de comportamentele religioase, de teologii si mitologii, fiind 
uneori prinşi într-un adevărat hätis magico-religios, degradat 
până la caricatură şi, prin urmare, greu de recunoscut. Pro- 
cesul desacralizării existenței umane a dat adesea naştere la 
forme hibride de magie trivială şi de religiozitate de faţadă. 
Nu ne gândim nicidecum la nenumăratele „religii mici“ care 
au răsărit precum ciupercile în oraşele moderne, la biserici, 
secte și școli pseudo-oculte, neospiritualiste sau aşa-zis er- 
metice, pentru că aceste fenomene tin tot de sfera religio- 

zității, deşi reprezintă, aproape fără excepție, aspecte abe- 
rante de pseudomorfoză. Nu facem câtusi de putin aluzie la 
numeroasele mișcări politice şi profetisme sociale, a căror 
structură mitologică este uşor de ghicit, ca să nu mai vorbim 
de fanatismul religios. Ajunge să dăm un singur exemplu, 
amintind structura mitologică a comunismului si sensul său 
eshatologic. Marx preia şi prelungeşte unul din marile mituri 
eshatologice ale lumii asiatico-mediteraneene, si anume rolul 
izbăvitor al celui Drept („alesul“, „unsul“, ,,neîntinatul”, „tri- 
misul““; în zilele noastre, proletariatul), ale cărui suferințe 
sunt chemate să schimbe statutul ontologic al lumii. Socie- 
tatea fără clase despre care vorbea Marx şi dispariţia tensi- 
unilor istorice își găsesc de fapt precedentul în mitul Vârstei 
de Aur, cu care ar începe şi s-ar sfârşi Istoria, după numeroase 
tradiții. Marx a îmbogățit acest mit străvechi cu o întreagă 
ideologie mesianică iudeo-crestinä: pe de o parte, rolul profe- 
tic şi funcția soteriologică pe care 1 le atribuie proletariatului; 
pe de altă parte, lupta finală dintre Bine si Rău, care ar putea 
fi asemuită fără greutate cu înfruntarea apocaliptică dintre 
Cristos şi Anticrist, urmată de izbânda hotărâtoare a celui 
dintâi. Nu este deloc lipsit de importanţă faptul că Marx preia 
speranţa eshatologică iudeo-creştină într-un sfârşit absolut 
al Istoriei, ceea ce îl deosebește de alți filozofi istoricisti (de 
pildă, Croce si Ortega y Gasset), pentru care tensiunile Isto- 
riei sunt consubstantiale condiţiei umane si nu pot fi niciodată 
abolite. în întregime. 

Comportamentele religioase camuflate sau degenerate nu 
se întâlnesc doar în „religiile mici“ sau în misticile politice, 
Ci si în mişcările care se proclamă laice şi chiar antireligioase. 
De pildă nudismul sau mișcările pentru libertatea sexuală 
absolută se bazează pe ideologii în care se pot deslusi urmele 
„nostalgici Paradisului“, dorinţa de întoarcere la starea ede- 

nică de dinaintea căderii, când nu exista păcat si nici ruptură 
între plăcerile cărnii și conştiinţă. 

De asemenea, este interesant de observat că scenariile ini- 
tiatice se păstrează în numeroase fapte şi gesturi ale omului 
areligios din zilele noastre. Nu ne referim, desigur, la situ- 
atiile care cuprind un anumit tip de iniţiere, fără îndoială 
degradat; de exemplu războiul, şi în primul rând luptele indi- 
viduale (mai ales dintre aviatori), care presupun „încercări“ 
omologabile celor cuprinse în initierile militare tradiționale, 
chiar dacă, în zilele noastre, combatanții nu-şi mai dau seama 
de semnificaţia profundă a „încercărilor“ şi nu se mai folo- 
sesc de valoarea lor initiaticä. Chiar unele tehnici specifice 
vremurilor moderne, cum este psihanaliza, mai păstrează 
schema initiaticä. Pacientului i se cere să coboare în adâncul 
fiinţei sale, să-şi retrăiască trecutul, să-și înfrunte din nou 
traumele, iar această operație primejdioasă seamănă, din punct 
de vedere formal, cu coborârea initiaticä în „Infern“, printre 
larve, şi cu luptele cu „monștrii“. Asa cum initiatul trebuia 
să iasă învingător din încercările la care este supus, să „moa- 
ră“ ŞI să „învie“ pentru a putea ajunge la o existenţă pe deplin 
responsabilă şi deschisă valorilor spirituale, pacientul supus 
psihanalizei în zilele noastre trebuie să-și înfrunte propriul 
„subconștient“, bântuit de larve si monștri, spre a-şi recăpăta 
sănătatea psihică şi a se integra în lumea valorilor culturale. 

Iniţierea este atât de strâns legată de modul de a fi al spe- 
ciei umane încât un mare număr de gesturi și fapte ale omului 
modern repetă scenarii initiatice. De multe ori, „lupta cu 
viața“, „încercările“ şi „greutăţile“ aflate în calea unei vocatii 
ori a unei cariere amintesc într-un fel de încercările initiatice: 
în urma „loviturilor“ pe care le primește, a „suferinţei“ și a 
„chinurilor“* morale sau chiar fizice la care este supus, un 
tânăr „se încearcă“ pe sine, îşi cunoaşte posibilitățile, devine 
conștient de puterile sale şi ajunge în cele din urmă el însuşi, 

adult si creator din punct de vedere spiritual (este vorba, de- 
sigur, de spiritualitate aşa cum este ea înțeleasă în lumea mo- 
dernă). Orice existenţă umană este alcătuită dintr-un șir de 
încercări si cuprinde experiența repetată a „morții“ şi a „în- 
vierii“. Din pespectivă religioasă, existența se întemeiază deci 
pe iniţiere, şi s-ar putea spune chiar că, în măsura în care ajun- 
pe să se împlinească, existența umană este ea însăşi o inițiere. 

În general, majoritatea celor „fără religie“ mai împărtă- 
şesc pseudoreligii şi mitologii degradate, ceea ce nu este de 
mirare, de vreme ce omul profan este urmașul lui homo reli- 
giosus şi nu-şi poate anula propria istorie, altfel spus compor- 
tamentele strămoșilor săi religioşi, datorită cărora este ceea 
ce este. Cu atât mai mult cu cât o mare parte a existenţei 
sale se hrăneşte din pulsiuni izvorâte din adâncul fiinţei, din 
zona numită inconştient. Un om exclusiv rațional este o ab- 
stractiune, neputând fi întâlnit în realitate. Orice ființă ome- 
neascä este alcătuită deopotrivă din activitate conștientă și 
experienţe iraționale. Or, conţinutul şi structurile inconsti- 
entului prezintă asemănări izbitoare cu imaginile şi figurile 
mitologice. Nu vrem să se înţeleagă că mitologiile sunt ,,pro- 
dusul“ inconştientului, pentru că modul de a fi ai mitului este 
tocmai faptul că el se dezvăluie ca mit, arată că un lucru s-a 
intâmplat în chip exemplar. Mitul este un „produs“ al in- 
constientului în aceeaşi măsură în care se poate afirma că 
Doamna Bovary este „produsul“ unui adulter. 

Conţinutul şi structurile inconştientului sunt totuși rezul- 
tatul unor stări existenţiale străvechi, mai ales al unor stări 
critice; de aceea, inconştientul are o aură religioasă. Orice 
criză existențială repune în discuţie atât realitatea Lumii, cât 
şi prezenţa omului în Lume: criza existențială este de fapt 
„religioasă“, pentru că ființa se confundă cu sacrul, la nive- 
lurile arhaice de cultură. După cum am văzut, Lumea se în- 
temeiază pe experiența sacrului, şi cea mai elementară dintre 

religii este înainte de toate o ontologie. Cu alte cuvinte, în 
măsura în care este rezultatul nenumăratelor experiențe exis- 
tentiale, inconştientul nu poate să nu semene cu diferitele 
universuri religioase. Căci religia este soluția exemplară a 
oricărei crize existenţiale, nu numai pentru că se poate repeta 
la nesfârșit, ci şi pentru că este socotită de origine transcen- 
dentală si, prin umare, valorizată ca revelație primită dintr-o 
altă lume, transumană. Soluţia religioasă nu numai că rezolvă 
criza, dar în același timp „deschide“ existenţa către anumite 
valori care nu mai sunt nici întâmplătoare, nici particulare, 
permițându-i astfel omului să depăşească situațiile personale 
si să ajungă în cele din urmă în lumea spiritului. 

Nu ne propunem să dezvoltăm aici toate consecințele 
acestei legături dintre conţinutul si structurile inconştientului, 
pe de o parte, şi valorile religiei, pe de altă parte. Am amintit 
acest lucru doar pentru a putea arăta că omul, chiar şi cel mai 
areligios, mai păstrează încă în adâncul fiinţei sale un com- 
portament orientat religios. Însă „mitologiile private“ ale 
omului modern, visurile şi fantasmele sale nu se pot ridica 
la regimul ontologic al miturilor, pentru că nu au fost trăite 
de omul total, şi nu transformă o situaţie particulară în situație 
exemplară. De asemenea, nelinistile si frământările omului 
modern, experiențele sale onirice ori imaginare, deși „reli- 
gioase“ din punct de vedere formal, nu se integrează, ca la 
homo religiosus, într-o Weltanschauung şi nu întemeiază un 
comportament. Un singur exemplu ne va ajuta să înțelegem 
mai bine deosebirile dintre aceste două categorii de expe- 
riente. Activitatea inconștientă a omului modern îl confruntă 
mereu cu nenumărate simboluri, fiecare dintre acestea având 
un mesaj de transmis sau o misiune de îndeplinit, pentru a 
asigura sau restabili echilibrul psihic. Asa cum am văzut, 
simbolul nu numai că „deschide“ lumea, dar îl si ajută pe 
omul religios să ajungă la universal. Datorită simbolurilor, 

omul iese din starea sa particulară si „se deschide“ spre ge- 
neral şi universal. Simbolurile trezesc experienţa individuală 
si o preschimbă în act spiritual, în stăpânire metafizică a 
Lumii. Aflat în fața unui copac oarecare, simbol al Arbo- 
relui Lumii și imagine a Vieţii cosmice, omul societăților 
premoderne poate ajunge la cea mai înaltă spiritualitate: în- 
țelegând simbolul, el reușește să trăiască universalul. Vi- 
ziunca religioasă a Lumii şi ideologia care o oglindeste îi 
îngăduie să folosească această experienţă individuală, să o 
„deschidă“ spre universal. Imaginea Arborelui este încă des- 
tul de frecventă în universul imaginar al omului modern are- 
ligios, reprezentând un cifru al vieţii sale profunde, al dramei 
care se petrece în inconştientul său şi care este legată de în- 
treaga sa viaţă psihomentală, așadar de propria sa existenţă. 
Atâta vreme însă cât simbolul Arborelui nu trezeşte consti- 
inta totală a omului, „deschizând-o“ către universal, nu se 
poate spune că şi-a îndeplinit funcția până la capăt. Omul 
nu a fost decât în parte „izbăvit“ din starea individuală, ceea 
ce l-a făcut, de pildă, să intre într-o criză profundă și să-şi 
recapete echilibrul psihic ameninţat pe moment, dar nu să 
se înalțe la spiritualitate şi să aibă revelaţia uneia dintre struc- 
turile realului. 

Acest exemplu poate arăta, după părerea noastră, că omul 
areligios al societăţilor moderne este încă hrănit şi ajutat de 
activitatea inconştientului său, fără să atingă însă o expe- 
rientä si o viziune a lumii cu adevărat religioase. Inconstien- 
tul îi oferă soluţii la problemele propriei existente, îndeplinind 
astfel rolul religiei, pentru că înainte de a deveni, prin religie, 
creatoare de valori, existența îi datorează religiei integritatea. 
S-ar putea spune chiar că, într-o anumită măsură, la oamenii 
moderni care se proclamă areligiosi, religia şi mitologia s-au 
„Cuibărit““ undeva în noaptea inconştientului, ceea ce înseam- 
nă și că posibilitățile de a ajunge la o experiență religioasă 

a vieţii zac ascunse undeva, în sträfundurile ființei lor. Din- 
tr-o perspectivă iudeo-crestinä, s-ar putea spune chiar că 
non-religia echivalează cu o nouă „cădere“ a omului: omul 
areligios pare să-și fi pierdut capacitatea de a trăi conștient 
religia, deci de a o înţelege si de a şi-o asuma; dar în străfun- 
durile ființei sale, urmele nu s-au şters cu totul, tot așa cum, 
după prima „cădere“, Adam, strămoșul lui, omul primordial, 
deși orbit spiritual, mai păstrase destulă înțelepciune ca să 
poată regăsi urmele lui Dumnezeu în Lume. După prima 
„cădere“, religiozitatea s-a prăbuşit la nivelul conştiinţei sfâ- 
şiate; după cea de-a doua, a căzut si mai jos, în sträfundurile 
inconştientului, si a fost „uitată“. Aici se opresc consideratiile 
istoricului religiilor; de aici începe misiunea filozofului, a 
psihologului și chiar a teologului. 

